10 dhuvas therey nimmaali quarantine facility ah gina baehge thaureef! - vNews.mv\n10 ދުވަސްތެރޭ ނިންމާލި ކަރަންޓީން ފެސިލިޓީއަށް ގިނަ ބައެއްގެ ތައުރީފް!\nޙައްވާ މިންހާ 09 March 2020, 12:17\nދުނިޔޭގައި ހަލުވިކަމާއެކު ފެތުރެމުންދާ ކޮރޯނާ ވައިރަހާ ގުޅިގެން ގައުމުތަކުން އަންނަނީ އެގައުމެއްގެ ފެންވަރުން ތަފާތު އެކި ފިޔަވަޅުތައް އަޅަމުންނެވެ.\nގައުމުތަކަށް މީހުން އަންނަ ބައެއް މަގުތައް ވަގުތީގޮތުން މެދުކަނޑާލައި، ހޮސްޕިޓަލުތަކަށް ޒިޔާރަތް ކުރުމާއި އާންމު އެއްވުންތައް ބޭއްވުން މެދުކަނޑާލައި، މިނޫނަސް ތަފާތު އެކި ފިޔަވަޅުތައް އެކި ފެންވަރުގައި އަންނަނީ އަޅަމުންނެވެ. އެންމެ ފާހަގަވެގެންދާ ކަމަކީ އާދަޔާޚިލާފު ކުރު މުއްދަތެއްގައި ގައުމުތަކުން ކަރަންޓީން ފެސިލިޓީތައް ގާއިމްކުރަމުންދާ ކަމެވެ.\nއެންމެ ފުރަތަމަ އަވަސް މުއައްދަތެއްގައި ކަރަންޓިން ފެސިލިޓީ ގާއިމްކުރީ ވައިރަސް ފުރަތަމަ ފެނިގެން އައި ޗައިނާގައެވެ. މަދު ވަގުތުކޮޅެއްގެ ތެރޭގައި އައު ވައިރަހަށް ޚާއްސަކޮށް ފްލޫ ކްލިނިކްތައް ގާއިމްކޮށްފައިވާއިރު ހަދުވަސް ތެރޭގައި ވަނީ އެއްހާސް މީހުންގެ ޖާގައިގެ ކަރަންޓީން ފެސިލިޓީއެއް ގާއިމްކޮށްފައެވެ.\nރާއްޖެއިންވެސް މިބަލި ފެނިފައިވާއިރު ރައީސުލްޖުމްހޫރިއްޔާގެ އިތުރަށް ކަމާ ގުޅުންހުރި އިދާރާތަކުން އަންނަނީ ހާސްނުވުމަށް ރައްޔިތުންނަށް އިލްތިމާސް ކުރަމުންނެެވެ. އަދި މިބަލިން ފެތުރުން ކުޑަކުރުމަށްޓަކައި ކުރެވެންހުރި ހުރިހާ މަސައްކަތްތަކެއް ކުރާނެކަމުގެ ޔަގީންކަން އަންނަނީ ދެއްވަމުންނެވެ.\nއެންމެ ނުރައްކާތެރި ހާލަތަކަށް ގޮސްފިނަމަ، ދެން އަޅާނެ ފިޔަވަޅު ތަކަކީ ކޮބައިތޯ އެކަން ކުރެވޭނެ ކަމުގެ ގާބިލިއްޔަތުކަން އެބަހުރިތޯ ރައްޔިތުން ސުވާލު އުފައްދަމުން ދަނިކޮށް، ފެނިގެންދިޔައީ ޓުއަރިޒްމް މިނިސްޓްރީގެ ފަރާތުން ގާއިމްކުރި ކަރަންޓީން ފެސިލިޓީ ނޭޝަނަލް ޑިޒާސްޓަރ މެނޭޖްމަންޓް އޮތޯރިޓީ (އެންޑީއެމްއޭ) އާ ހަވާލުކުރި ތަނެވެ.\nޖުމްލަ 10 ދުވަސް ތެރޭ 30 ކޮޓަރީގެ ކަރަންޓީން ފެސިލިޓީއެއް ގާއިމްކޮށް ނިންމާލުން ވެގެންދިޔައީ ގިނަ ބައެއްގެ މިކަމުގައި ހަރަކާތްތެރިވި މީހުންނަށް ލިބުނު ކަމެކެވެ. ގައުމީ ފެންވަރުގެ ބޮޑު މަސައްކަތެއްގެ ގޮތުގައި ދެކިގެން މިކަން ކުރަމުގައި އަމަލީގޮތުން ބައިވެރިވި މީހުންނަށް ގިނަބަޔަކު އަންނަނީ ތައުރީފްކޮށް ޝުކުރު އަދާކުރަމުންނެވެ.\nކ. ވިލިވަރުގައި ގާއިމްކުރި މިފެސިލިޓީއަކީ ގިނަ ޚިދުމަތްތަކެއް ލިބޭނެފަދަ ގޮތަކަށް އިންތިޒާމްތައް އެކުލެވޭ ފެސިލިޓީއެކެވެ. އެގޮތުން ކޮޓަރީގައި އޭސީ ހަރުކޮށްފައިވާއިރު، ކޮޓަރިތަކުގައި ތިބެގެން ކެއިންބުއިމުގެ އިންތިޒާމްތައް ވަނީ ހަމަޖައްސާފައެވެ.\nއަދި ކަރަންޓީންކުރާ ފަރާތްތަކަށް ހިތްހަމަޖައްސާލުމަށް ބީޗް ސަރަހައްދަށް ނުކުމެވޭ ގޮތަށްވެސް ވަނީ އިންތިޒާމްތައް ހަމަޖައްސާފަައެެވެ.\nއާންމުކޮށްފައިވާ ވީޑިޔޯތަކަށް ބަލާއިރު، ކަރަންޓީން ފެސިލިޓީ ގާއިމްކުރުމަށް ރެޔާއި ދުވާލު ބުރަ މަސައްކަތް ކުރާތަން ފެނިގެންދެއެވެ. މިމަސަައްކަތުގައި ޓުއަރިޒަމް މިނިސްޓްރީގެ އިސްވެރިންނާއި ސްޓާފުންނާއި، ފުލުހުންނާއި، އެސްޓީއޯ، ފެނަކަ، އެމްޑަބްލިއުއެސްސީ، ސްޓެލްކޯ އަދި ކޮކާކޯލާ ކުންފުނީގެ މުވައްޒަފުން ވަނީ ހަރަކާތްތެރިވެފައެވެ.\nމިފެސިލިޓީގެ މަސައްކަތް ނިންމާލައި އާދިއްތަދުވަހު އެންޑީއެމްއޭއާއި މިތަން ހަވާލުކޮށްފައިވާއިރު މިހާރުވެސް ފަރުކޮޅުފުށީގައި ބައެއް މީހުން ވަނީ ކަރަންޓީނު ކޮށްފައެވެ. މީގެއިތުރަށް ބައެއް މީހުންވަނީ ރޫމް އައިސޮލޭޝަންގައިވެސް ބައިތިއްބާފައެވެ.\nމި މަސައްކަތް މިހާ ކުރު މުއްދަތެއް ތެރޭގައި ނިންމާލުމަކީ އާންމު ރައްޔިތުން ހާސްނުވުމަށް ސަރުކާރުން ވަމުންދާ އިލްތިމާސްތަކަށް ލިބިގެންދިޔަ ބާރެކެވެ. ސަރުކާރުން އޮތީ ކޮންމެ ހާލަތަކަށްވެސް ތައްޔާރަށް ކަމަށް ބުނަމުންދާ ވާހަކަތަކަށް، މިއީ ލިބިގެންދިޔަ ބާރެކެވެ.\nރާއްޖެ ރިޕޯޓް ޓޫރިޒަމް\nފޮނި ފަށެއް ކަޑާ ބައެއް. މިދަނޑިވަޅުގަވެސް


EC in beyhvi konme inthikhaabeh minivan: Shareef\nއީސީން ބޭއްވި ކޮންމެ އިންތިޚާބެއް މިނިވަން: ޝަރީފު\n"ޑިމޮކްރަސީ ރަން" ގައި ބައިވެރިވި ފަރާތްތައް -- ފޮޓޯ: އީސީއެމް\nއިލެކްޝަންސް ކޮމިޝަނުން މިހާތަނަށް ބޭއްވި ކޮންމެ އިންތިޚާބަކީ ވެސް އިންސާފުވެރިކަމާ މިނިވަންކަމާއެކު ބާއްވާފައިވާ އިންތިޚާބުތަކެއް ކަމަށާ އެ އިންތިޚާބުތަކާމެދު އުފައްދާނެ ޝައްކެއް ނެތްކަމަށް އެ ކޮމިޝަންގެ ރައީސް އަހުމަދު ޝަރީފް ވިދާޅުވެއްޖެ އެވެ.\nދުނިޔޭގެ ޑިމޮކްރަސީ ދުވަސް ފާހަގަ ކުރުމުގެ ގޮތުން އީސީން އިންތިޒާމުކުރި "ޑިމޮކްރަސީ ރަން" ފެށުމުގެ ކުރިން ޝަރީފު ވިދާޅުވީ އިންތިޚާބުތަކުގެ މިނިވަންކަމާ އިންސާފުވެރިކަމާމެދު ސުވާލު އުފައްދާ ބަޔަކު އެބަތިބި ކަމަށެވެ. ނަމަވެސް އެއީ ހަގީގަތެއްގެ މައްޗަށް ބިނާކޮށް ދައްކާ ވާހަކަތަކެއް ނޫން ކަމަށެވެ.\nއޭނާ ވިދާޅުވީ މިނިވަން މުއައްސަސާއެއްގެ ގޮތުގައި އީސީ އުފެއްދި ފަހުން ވަރަށް ގިނަ އިންތިޚާބުތައް ބާއްވާފައިވާ ކަމަށެވެ. އެއީ ބޮޑެތި އިންތިޚާބުތަކެއްކަން ފާހަގަކުރައްވާ ވިދާޅުވީ މިހާތަނަށް ބޭއްވި ކޮންމެ އިންތިޚާބަކީ ވެސް އިންސާފުވެރިކަމާ މިނިވަންކަމާއެކު ބާއްވާފައިވާ އިންތިޚާބުތައް ކަމަށެވެ.\nޝަރީފު ވިދާޅުވީ އެންމެ ފަހުން ބޭއްވި ރިޔާސީ އިންތިޚާބާއި ރައްޔިތުންގެ މަޖިލީހުގެ އިންތިޚާބާ ގުޅޭގޮތުން ބޭރުގެ ޖަމިއްޔާތަކުން ވަރަށް ރަނގަޅު ކޮމެންޓް ދީފައި ވާކަމަށެވެ. ޚާއްސަކޮށް ރައްޔިތުންގެ މަޖިލީހުގެ އިންތިޚާބާއި ގުޅޭގޮތުން އެ އިންތިޚާބުގެ ކަންކަން އޮބްޒާވުކުރި ފަރާތްތަކުގެ ރިޕޯޓްތައް އޭނާ ފާހަގަކުރެއްވި އެވެ.\nނިމިގެންދިޔަ ރިޔާސީ އިންތިޚާބުގެ ނަތީޖާއާމެދު މިހާރުގެ އިދިކޮޅު ޕާޓީތަކުން ވަނީ ސުވާލު އުފައްދާފައެވެ. އޭރު ސަރުކާރުގައި ތިބީ އެ ބޭފުޅުންނެވެ. ރައީސް ޔާމީން ވެސް ވަނީ އިންތިޚާބުގެ ނަތީޖާ އޮޅުވާލާފައިވާ ކަމަށް ވިދާޅުވެފަ އެވެ. އަދި އިންތިޚާބުގެ ނަތީޖާ ގަބޫލު ނުކޮށް ރައީސް ޔާމީންގެ ސަޕޯޓަރުން ވަނީ މަގުމައްޗަށް ވެސް ނުކުމެފަ އެވެ.\nއިންތިޚާބުގެ ނަތީޖާ ބާތިލު ކުުރުމުގެ މައްސަލަ ކޯޓަށް ވެސް ހުށައެޅިއިރު، އެ މައްސަލާގައި ސުޕްރީމް ކޯޓުން ހުކުމްކޮށްފައި ވަނީ އިންތިޚާބުގެ ނަތީޖާ ބާތިލު ކުރަންޖެހޭ ސަބަބެއް ނެތް ކަމަށެވެ.


ﷲ އާއި ރަސޫލާصلى الله عليه وسلمގެ ޙައްޤުތައް ދެނެގަތުން – DhiSalafiyyah\nﷲ އާއި ރަސޫލާصلى الله عليه وسلمގެ ޙައްޤުތައް ދެނެގަތުން\n14/11/2013 އީމާންކަން, ޢަޤީދާއާއި ފިރުޤާތައްއައްޝައިޚް މުޙައްމަދު ސިނާން\nއިބްނުލް ޤައްޔިމު ރަޙިމަހުﷲ، އެކަލޭގެފާނުގެ ޤަޞީދާ “އަންނޫނިއްޔާ” ނުވަތަ “الكافية الشَّافية في الاِنْتصَارِ للفِرْقَةِ النَّاجية” އަކީ އަހުލުއްސުންނަތުގެ ޢަޤީދާ ބަޔާންކޮށް، ގާތްގަނޑަކަށް 6000 ބައިތުގެ މައްޗަށް އެކުލެވިގެންވާ ޤަޞީދާއެކެވެ. ކޮންމެ ބައިތެއްވެސް ނިންމަވާލައްވާފައި ވަނީ ނޫނުން ނެވެ. “އަންނޫނިއްޔާ” އޭ ކިޔެނީ މި ސަބަބާހުރެއެވެ. މި ޤަޞީދާގައި ﷲ އާއި ރަސޫލާގެ ޙައްޤުތައް ބަޔާންކޮށްދެއްވާފައިވެއެވެ. އެ ޙައްޤުތަކަކީ އަޅުގަނޑުމެން ދެނެގަތުން ވަރަށް މުހިއްމު ކަމަކަށްވުމާއެކު، އެ ޙައްޤުތައް ނަންގަނެވިފައިވާ ބަޔާއި، އޭގެ ކުރު ޝަރަޙައެއް ލިޔެލަމެވެ. ﷲ ސުބުޙާނަހޫ ވަތަޢާލާ އަޅުގަނޑުމެންނަށް ތެދުމަގު ދައްކަވާށި!\nއިބްނުލް ޤައްޔިމު ރަޙިމަހުﷲ ވިދާޅުވެފައިވެއެވެ.\nالرَّبُّ رَبٌّ والرَّسُولُ فَعَبْدُهُ ••• حَقًّا وليْسَ لَنَا إلهٌ ثَاني\nރައްބުވަންތަ ފަރާތަކީ ޙައްޤު ރައްބެވެ. އަދި ރަސޫލާއަކީ ޙައްޤުގޮތުގައި އެކަލާނގެ ރަސޫލާއެވެ. އަދި އަހަރެމެންނަށް ދެވަނަ އެހެން އިލާހެއް ލިބިގެންނުވެއެވެ.\nޝަރަޙަ: މި ކާއިނާތު ޚަލްޤުކުރައްވައި، އެތަކެއްޗަށް ރިޒްޤު ދެއްވައި، މި ކައުނުގައިވާ ކަންތައްތައް ތަދުބީރުކުރައްވާ، އެ މަޚްލޫޤާތްތަކުގެ ވެރި ﷲ އީ ޙައްޤު ވަންތަ ރައްބެވެ. “الرَّبُّ” އަކީ ﷲ ސުބުޙާނަހޫ ވަތަޢާލާގެ އިސްމުފުޅުތަކުގެ ތެރެއިން އެއް އިސްމުފުޅެވެ. އަދި ﷲ ފިޔަވައި ޙައްޤުގޮތުގައި އަޅުކަންވެވޭނެ ދެވަނަ އިލާހެއް އަހަރެމެންނަށް ލިބިގެންނުވެއެވެ. އަދި ރަސޫލާ މުޙައްމަދު ޞައްލަﷲ ޢަލައިހި ވަސައްލަމައީ ޙައްޤުގޮތުގައި އެކަލާނގެ އަޅެކެވެ. މި ބަސްފުޅުން މި އަންގައިދެނީ ﷲ ސުބުޙާނަހޫ ވަތަޢާލާއާއި އެއިލާހުގެ ރަސޫލާއަކީ ދެފަރާތެއްކަމެވެ. މިދެ ފަރާތަށް އަދާކުރަންޖެހޭ ޙައްޤުތައް އަދާކުރުމުގައި ރައްކާތެރިވެ، އެ ދެފަރާތް އެއްފަރާތަކަށް ނުހެދުމަށް ސަމާލުކަން ދިނުމަށް އިރުޝާދުދެއެވެ.\nفَلِذَاكَ لمَ نَعْبُدْهُ مِثْلَ عِبَادَةِ الْـ ••• رَّحْمَن فِعْلَ المُشْرِكِ النَّصْرَانِي\nފަހެ، އެހެންކަމުން ރަޙްމާންވަންތަ ކަލާނގެއަށް އަޅުކަންކުރާ ފަދައިން އަހަރެމެން އެކަލޭގެފާނަށް އަޅުކަމެއް ނުކުރަމެވެ. (އެފަދައިން އެކަލާނގެއަށް އަޅުކަންކުރާ ފަދައިން އެކަލާނގެ ރަސޫލާއަށް އަޅުކަންކުރުމަކީ) މުޝްރިކު ނަޞާރާއިން ޢަމަލުކުރާ ގޮތެވެ.\nޝަރަޙަ: ﷲ އަކީ އަހަރެމެންގެ ރައްބުވަންތަ ކަލާނގެކަމުގައި ވެފައި، އަދި ރަސޫލާ ޞައްލަﷲ ޢަލައިހިވަސައްލަމައަކީ އެކަލާނގެ އަޅެއްކަމަށްވާތީ ރަޙްމާންވަންތަ ކަލާނގެއަށް އަޅުކަންކުރާ ފަދައިން އަހަރެމެން އެކަލޭގެފާނަށް އަޅުކަމެއް ނުކުރަމެވެ. އެކަލޭގެފާނަކީ އެކަލާނގެ އަޅެއްކަމަށްވުމާއެކު، އެކަލޭގެފާނަށް އަޅުކަންކުރުމަކީ ޙައްޤުވެގެންވާނޭ ކަމެއް ނޫނެވެ. ﷲ އަށް އަޅުކަންކުރާ ފަދައިން އެކަލާނގެ ރަސޫލުންނަށް އަޅުކަންކުރުމަކީ މުޝްރިކު ނަޞާރާއިން ޢަމަލުކުރާ ގޮތެވެ. އެހެނީ، އެބައިމީހުން ﷲ ކަލާނގެއެއްކަމަށް ޤަބޫލުކުރުމާއެކު ޢީސާގެފާނަކީވެސް ކަލާނގެއެއްކަމަށް ޤަބޫލުކުރެއެވެ. އަދި ﷲ އަށް އަޅުކަންކުރާ ފަދައިން ޢީސާގެފާނަށް އަޅުކަންކުރެއެވެ.\nكَلاَّ وَلَمْ نَغْلُ الغُلُوَّ كَمَا نَهَى ••• عَنْهُ الرَّسُولُ مَخَافَةَ الكُفْرَانِ\nހަމަހިލާ އެހެނަކުން ނުވާނެއެވެ. ރަސޫލާ ނަހީ ކުރައްވާފައިވާ ފަދައިން އެކަލޭގެފާނާ މެދުގައި އަހަރެމެން ހައްދުފަހަނައަޅައި ނުދާނަމެވެ. އެއީ ކުފުރާމެދު ގަންނަ ބިރެއްގެ ބޮޑުކަމުންނެވެ.\nޝަރަޙަ: ހަމަހިލާ ރަސޫލާ ޞައްލަﷲ ޢަލައިހިވަސައްލަމައަށް އަޅުކަންކޮށްގެން އެކަލާގެފާނާ މެދުގައި އަހަރެމެން ހައްދުފަހަނައަޅައި ނުދާނަމެވެ. އެކަލޭގެފާނު ވަނީ އެކަން ނަހީ ކުރައްވާފައެވެ. އެކަލޭގެފާނު ޙަދީޘް ކުރައްވާފައިވެއެވެ. ((إِيَّاكُمْ وَالْغُلُوَّ فِي الدِّينِ، فَإِنَّمَا أَهْلَكَ مَنْ كَانَ قَبْلَكُمُ الْغُلُوُّ فِي الدِّينِ)) (رواه النسائى) މާނައީ: “ތިޔަބައިމީހުން ދީނުގައި ޙައްދުފަހަނައަޅައި ދިޔުމުން ރައްކާތެރިވެ ދުރުހެލިވާށެވެ. ފަހެ ހަމަކަށަވަރުން ތިޔަބައިމީހުންގެ ކުރީގެ މީހުން ހަލާކުވެގެން ދިޔަކަންކަށަވަރީ ދީނުގައި ޙައްދުފަހަނައަޅައި ދިޔުމުގެ ސަބަބުންނެވެ.” އަދިވެސް ރަސޫލާ صلى الله عليه وسلم ޙަދީޘްކުރައްވާފައިވެއެވެ. ((لاَ تُطْرُونِي كَمَا أَطْرَتِ النَّصَارَى ابْنَ مَرْيَمَ فَإِنَّمَا أَنَا عَبْدُهُ فَقُولُوا عَبْدُ اللهِ وَرَسُولُه)). (صحيح البخاري) މާނައީ: “ނަޞާރާއިން ޢީސާ އިބްނު މަރްޔަމް އާމެދު ކަންތައްކުރި ފަދައިން ތިމަންކަލޭގެފާނާމެދު ތިޔަބައިމީހުން ކަންތައް ނުކުރާށެވެ. (އެބަހީ: ނަޞާރާއިން ޢީސާ އިބްނު މަރްޔަމް އާމެދު ކަންތައްކުރި ފަދައިން ﷲ އާއި އެކު ޝަރީކު ކުރެވޭފަރާތެއް ކަމުގައި ނުހަދާށެވެ.) ހަމަކަށަވަރުން ތިމަންކަލޭގެފާނީ އެއިލާހުގެ އަޅެއްކަން ދަންނާށެވެ. ފަހެ ތިޔަބައިމީހުން ތިމަންކަލޭގެފާނަށް ﷲ ގެ އަޅާއޭ އަދި އެއިލާހުގެ ރަސޫލާ އޭކިޔާށެވެ.” އަހަރެމެން އެފަދައިން ކަންތައް ކުރަނީ ކުފުރާމެދު ގަންނަ ބިރެއްގެ ސަބަބުންނެވެ. ﷲ ނޫން ފަރާތަކަށް އަދި ﷲ އާއެކު އެހެން ފަރާތަކަށް އަޅުކަންކުރުމަކީ ކުފުރުވާނޭ ކަމެކެވެ. ﷲ ވަޙީ ކުރައްވާފައިވެއެވެ. ((وَمَن يَدْعُ مَعَ اللَّـهِ إِلَـٰهًا آخَرَ لَا بُرْ‌هَانَ لَهُ بِهِ فَإِنَّمَا حِسَابُهُ عِندَ رَ‌بِّهِ إِنَّهُ لَا يُفْلِحُ الْكَافِرُ‌ونَ)) (المؤمنون: ١١٧) މާނައީ: “ﷲ އާއެކު އެހެން އިލާހަކަށް އަޅުކަންކޮށްއުޅޭ މީހަކު، އެކަމުގެ މައްޗަށް އެމީހަކަށް (ލިބޭނޭ) އެއްވެސް ދަލީލެއް ނެތެވެ. ފަހެ، އެމީހެއްގެ ހިސާބު ބެއްލެވުން ވާކަންކަށަވަރީ، އެމީހާގެ ވެރިރަސްކަލާނގެ ޙަޟްރަތުގައެވެ. ހަމަކަށަވަރުން، ކާފަރުންނެއް ނުދިނޭނެތެވެ.” މި އާޔަތުން އެކަން ބަޔާންވެގެން އެބަދެއެވެ.\nلِلَّهِ حَقٌّ لا يَكُونُ لِغَيْرِهِ ••• وَلِعَبْدِهِ حَقٌّ هُمَا حَقَّانِ\nﷲ ފިޔަވައި އެހެން އެއްވެސް ފަރާތަކަށްނުވާ ޙައްޤުތަކެއް (ހަމައެކަނި) އެކަލާނގެއަށް ވެއެވެ. އަދި އެކަލާނގެ އަޅާއަށް (އެބަހީ؛ ރަސޫލާއަށް) ޙައްޤުތަކެއް ވެއެވެ. (މި ދެފަރާތުގެ ޙައްޤުތަކަކީ ތަފާތު) ދެ ޙައްޤެކެވެ.\nޝަރަޙަ: މުސްލިމަކު ދެނެގަންނަންޖެހޭ އެންމެ މުހިއްމު އެއްކަމަކީ ތިމާގެ ފަރާތުން ﷲ އަށާއި އެއިލާހުގެ ރަސޫލާއަށް އަދާކުރަންޖެހޭ ޙައްޤުތަކެއްވާކަމެވެ. އެއީ އެމީހަކު އަދާކުރަންޖެހޭ އެންމެ މުހިއްމު ދެ ޙައްޤެވެ. އެހެންހުރިހާ ޙައްޤުތަކެއްގެ މައްޗަށް މި ދެ ޙައްޤު މަތިވެރިވެގެންވެއެވެ. ތިމާގެ އަމިއްލަ ނަފްސަށާއި، މައިންބަފައިންނަށާއި، ދަރިންނަށާއި، ގާތްތިމާގެ މީހުންނަށާއި، އަދި މިނޫންވެސް އެހެނިހެން ޙައްޤުތައް އަންނަހުށީ މި ދެ ޙައްޤުގެ ދަށުންކަމުގައި ދެނެގަތުން ހުއްޓެވެ. މި ދެފަރާތަށް އަދާކުރަންޖެހޭ ޙައްޤުތަކުގެ މައްޗަށް އެހެން ފަރާތްތަކުގެ ޙައްޤުތައް މަތިކުރުމަކީ އެއްވެސް މުސްލިމަކަށް ހުއްދަވެގެންވާނޭ ކަމެއް ނޫނެވެ. އަދި ހަމައެހެންމެ، ދެނެގަންނަންޖެހޭ ކަމަކީ ﷲ އަށާއި އެއިލާހުގެ ރަސޫލާއަށް އަދާކުރަންޖެހޭ ޙައްޤުތަކަކީ ތަފާތު ދެ ޙައްޤެއްކަމެވެ. އެގޮތުން ހަމައެކަނި ﷲއަށް ޚާއްޞަވެގެންވާ ޙައްޤުތަކަކާއި އެއިލާހުގެ ރަސޫލާ ޞައްލަﷲ ޢަލައިހިވަސައްލަމައަށްވާ ޙައްޤުތަކެއްވެއެވެ.\nلا تَجْعَلُوا الحَقَّيْنِ حَقًّا وَاحِدًا ••• مِنْ غَيْرِ تَمْيِيزٍ ولا فُرْقَانِ\nފަރަޤުކުރުމެއްނެތި އަދި ތަފާތުކުރުމެއް ނެތި (ﷲ އާއި އެއިލާހުގެ ރަސޫލާގެ) ޙައްޤުތައް އެއް ޙައްޤެއްކަމުގައި ނަހަދާށެވެ.\nޝަރަޙަ: ﷲ އާއި އެއިލާހުގެ ރަސޫލާއަށް އަދާކުރަންޖެހޭ ޙައްޤުތައް އެއްކުރުމަކީވެސް ޝިރުކުގެ ތެރެއަށް މީހާ ވެއްޓިގެންދާނޭކަމެކެވެ. ރަސޫލާ ޞައްލަﷲ ޢަލައިހިވަސައްލަމައަށް ކަމަށް ވީނަމަވެސް، ނުވަތަ މަލާއިކަތް ބޭކަލަކަށް ކަމަށް ވީނަމަވެސް، ނުވަތަ ޞާލިޙު ބޭކަލަކަށް ވީނަމަވެސް ﷲ އަށް ޚާއްޞަވެގެންވާ ޙައްޤެއް އެ އިން ފަރާތަކަށް ދިނުމަކީ ﷲ ރުއްސަވާވޮޑިގެންވާ ކަމެއް ނޫނެވެ. އެފަދައިން ކަންތައް ކުރާމީހަކު ވެގެންދާނީ ޝިރުކުގެ އަހުލުވެރިންގެ ތެރެއިންނެވެ. އެހެންކަމުން މުސްލިމުންގެ މައްޗަށް ވަނީ މި ދެ ޙައްޤު ފަރަޤުކޮށް، ﷲ އަށް ހަމައެކަނި އަދާކުރަންޖެހޭ ޙައްޤުތައް ހަމައެކަނި ﷲއަށް އަދާކުރުމާއި، ރަސޫލާ ޞައްލަﷲ ޢަލައިހިވަސައްލަމައަށް އަދާކުރަންޖެހޭ ޙައްޤުތައް އެކަލޭގެފާނަށް އަދާކުރުމެވެ.\nفَالْحَجُّ للرَّحْمَنِ دُونَ رَسُولِهِ ••• وَكَذَا الصَّلاَةُ وَذَبْحُ ذَا القُرْبَانِ\nފަހެ، ޙައްޖުވުން ވަނީ ރަޙްމާންވަންތަ އިލާހަށެވެ. އެއިލާހުގެ ރަސޫލާއަކަށް ނޫނެވެ. އަދި ހަމައެފަދައިން ނަމާދާއި، ޤުރުބާނުގެގޮތުގައި ކަތިލެވޭ ކަތިލެވުންވެސް މެއެވެ.\nޝަރަޙަ: އިބްނުލް ޤައްޔިމު ރަޙިމަހުﷲ މި ހިސާބުން މި ބަޔާންކޮށްދެއްވަން މި ފައްޓަވަނީ ﷲ އަށް ހަމައެކަނިވާ ޙައްޤުތަކާއި، އެއިލާހުގެ ރަސޫލާއަށްވާ ޙައްޤުތަކާއި، އެ ދެ ފަރާތަށް އަދާކުރަންޖެހޭ ޙައްޤުތަކުގެ ތެރެއިން ދެ ފަރާތަށްވެސް ޝާމިލުވާ ޙައްޤުތަކެވެ. އެގޮތުން ޙައްޖުގެ އަޅުކަމާއި، ނަމާދާއި، ޛަބަޙަކުރުމަކީ ހަމައެކަނި ﷲ އަށް އަދާކުރަންޖެހޭ ކަންކަމެވެ. މި ކަންކަމަކީ އަޅުކަންތައްތައް ކަމަށްވުމާއެކު ﷲ ނޫން ފަރާތަކަށް ނުވަތަ ﷲއާއެކު އެހެން ފަރާތެއް ބައިވެރިކުރުމަކީ ބޮޑު ޝިރުކެކެވެ. ޛަބަޙަކުރުމަކީ ޝަރުޢުގައި ކަތިލުމަށް އަންގަވާފައިވާ ޖަނަވާރެއް ޝަރުޢީ ހަމަތަކުގެ މަތިން ކަތިލުމެވެ. ﷲގެ އިސްމުފުޅު ނޫން އެހެން ފަރާތެއްގެ ނަން ގަނެގެން ކަތިލުމަކީ ޝިރުކެކެވެ. ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ. ((قُلْ إِنَّ صَلَاتِي وَنُسُكِي وَمَحْيَايَ وَمَمَاتِي لِلَّـهِ رَ‌بِّ الْعَالَمِينَ)) (الأنعام: ١٦٢) މާނައީ: “ކަލޭގެފާނު ވިދާޅުވާށެވެ! ހަމަކަށަވަރުން، ތިމަންކަލޭގެފާނުންގެ ނަމާދާއި، ޛަބަޙަކުރުމާއި، ތިމަންކަލޭގެފާނުގެ ދިރިހުންނެވުމާއި، ތިމަންކަލޭގެފާނުގެ އަވަހާރަވުންވަނީ، ޢާލަމްތަކުގެ ވެރި ﷲ އަށެވެ.” އަދި ރަސޫލުﷲ ޞައްލަﷲ ޢަލައިހިވަސައްލަމަގެ އަރިހުން ޢަލީގެފާނު ގެންނަވާފައިވާ ޙަދީޘެއްގައިވެއެވެ. ((لَعَنَ اللَّهُ مَنْ ذَبَحَ لِغَيْرِ اللَّهِ)) (مسلم) މާނައީ: “ﷲ ނޫން ފަރާތަކަށް ޛަބަޙަކުރާމީހާގެ މައްޗަށް ﷲ ލަޢުނަތް ލެއްވިއެވެ.”\nوَكَذَا السُّجُودُ ونَذْرُنَا ويَمِينُنَا ••• وكَذَا مَتَابُ العَبْدِ مِنْ عِصْيَانِ\nއަދި ހަމައެފަދައިން ސަޖިދަތަކާއި، އަހަރެމެން (ބުނާ) ނަދުރާއި، (ކުރާ) ހުވާވެސް މެއެވެ. އަދި ނުކިޔަމަންތެރިކަމުން އަޅާވާ ތައުބާވެސް ހަމައެފަދައެވެ.\nޝަރަޙަ: ސަޖިދަކުރުމާއި، ނަދުރުބުނުމާއި، ހުވާކުރުމާއި، ތައުބާވުންވެސް ވަނީ ހަމައެކަނި ﷲއަށެވެ. ﷲ ނޫން ފަރާތަކަށް ސަޖިދަކުރުމާއި، ނަދުރުބުނުމާއި، އެއިލާހު ނޫން ފަރާތެއް ގަންދީ ހުވާކުރުމަކީ ޝިރުކެކެވެ. އަދި ފާފަތަކުން ތައުބާވުމަށްޓަކައި ހަމައެކަނި ދަންނަވަންޖެހޭނީ ﷲ އަށެވެ. ރަސޫލާ ޞައްލަﷲ ޢަލައިހިވަސައްލަމަވިޔަސް، ނުވަތަ ޒިޔާރަތަކަށްވިޔަސް، ނުވަތަ ޞާލިޙު ބޭކަލަކަށްވިޔަސް ފާފަތައް ފުއްސަވައި ދިނުމަށް ﷲ ނޫން ފަރާތަކަށް އެދުމަކީ ޝިރުކެކެވެ. އެހެނީ، މީސްތަކުންގެ ފާފަތައް ފުއްސެވުން ވަނީ ހަމައެކަނި ﷲ އަށެވެ. އެނޫން ފަރާތެއްގެ ކިބައިން ފާފަ ފުއްސެވުމަށް އެދުމަކީ އެއިލާހަށް ހަމައެކަނި ލިބިވެގެންވާ ފުއްސެވުން އެހެން ފަރާތަކަށް ލިބިގެންވާކަމަށް ޤަބޫލުކުރުމެކެވެ.\nوكَذَا التَّوَكُّلُ والإنَابَةُ والتُّقَى ••• وكَذَا الرَّجَاءُ وَخَشْيَةُ الرَّحْمَنِ\nވަކީލުކުރުމާއި، އަލްއިނާބަތާއި، ތަޤްވާވެރިވުމާއި، އުއްމީދުކުރުމާއި، ރަޙްމާންވަންތަ އިލާހަށް ޚުޝޫޢަތްތެރިވުންވެސް ހަމައެފަދައެވެ.\nޝަރަޙަ: ހަމައެކަނި ﷲ އަށް އަދާކުރާ ޙައްޤުތަކުގެ ތެރޭގައި އެއިލާހަށް ވަކީލުކުރުމާއި، އަލްއިނާބަތާއި، ތަޤްވާވެރިވުމާއި، އުއްމީދުކުރުމާއި، ރަޙްމާންވަންތަ އިލާހަށް ޚުޝޫޢަތްތެރިވުން ވެއެވެ. އަލްއިނާބަތަކީ ތައުބާވުމަށްފަހު ޙައްޤުމަގަށް ރުޖޫޢަވެ އެގޮތުގެ މަތީގައި ހިފެހެއްޓުމެވެ. މުސްލިމުންނަކީ ﷲގެ މަގުން އެއްކިބާވެވިއްޖެނަމަ އަވަހަށް ﷲގެ މަގަށް ރުޖޫޢަވެ، އެ މަގުގައި ޘާބިތުވުމަށް ވަރުގަދަވެގެންވާ ޢަޒުމެއް ކުރާ ބަޔެކެވެ.\nوكَذَا العِبَادَةُ واسْتِعَانَتُنَا بِهِ ••• إِيَّاكَ نَعْبُدُ ذَانِ تَوْحِيدَانِ\nއަޅުކަމާއި، އަހަރެމެން އެއިލާހުގެ ޙަޟްރަތުން ވާތްގަށްއެދުންވެސް ހަމައެފަދައެވެ. އަހަރެމެން ހަމައެކަނި އަޅުކަންކުރަނީ އިބަ އިލާހަށެވެ. އެދެކަމަކީ (އެބަހީ؛ އަޅުކަންކުރުމާއި ވާތްގަށް އެދުމަކީ) އެއްކައުވަންތަކުރުމުގެ (ތެރޭގައި ހިމެނޭ) ދެ ކަމެވެ.\nوعَلَيْهِمَا قَامَ الوُجُودُ بِأَسْرِه ••• دُنْيَا وأُخْرَى حَبَّذَا الرُّكْنَانِ\nއަދި ދުނިޔެއާއި އާޚިރަތުގެ އެންމެހާކަމެއް ވުޖޫދުގައިވުން ބިނާވެފައިވަނީ މި ދެކަމުގެ މައްޗަށެވެ. މިއީ ވަރުގަދަވެގެންވާ ދެ ރުކުނެކެވެ.\nޝަރަޙަ: އަޅުކަން ކުރަންޖެހޭ ފަރާތަކީ ހަމައެކަނި ﷲއެވެ. އަދި ކަންކަމުގައި ވާގި ދެއްވުމަށް އެދެންޖެހޭނީވެސް ހަމައެކަނި އެއިލާހަށެވެ. ﷲ ސުބުޙާނަހޫ ވަތަޢާލާ ސޫރަތުލް ފާތިޙާގައި ވަޙީ ކުރައްވާފައިވެއެވެ. ((إِيَّاكَ نَعْبُدُ وَإِيَّاكَ نَسْتَعِينُ)) މާނައީ: “އަޅަމެން އަޅުކަންކުރަނީ ހަމައެކަނި އިބަރަސްކަލާނގެއަށެވެ. އަދި އަޅަމެން ވާގިއެދެނީ ހަމައެކަނި އިބަރަސްކަލާނގެ ޙަޟްރަތުންނެވެ.” އަދި ދުނިޔެއަށް ﷲ އިންސާނާ ވުޖޫދުކުރެއްވުމާއި، އާޚިރަތްދުވަހުގެ ޙިސާބު ބެއްލެވުމާއި، ހެޔޮލަފާ ޞާލިޙު އަޅުންނަށް ސުވަރުގެ، އަދި ކާފަރުވި އަޅުންނަށް ނަރަކަ ދެއްވުން ފަދަ އާޚިރަތްދުވަހުގެ އެންމެހާ ކަމެއް ބިނާވެފައިވަނީ މި ދެ ކަމުގެ މައްޗަށެވެ. ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ. ((وَمَا خَلَقْتُ الْجِنَّ وَالْإِنسَ إِلَّا لِيَعْبُدُونِ)) (الذاريات: ٥٦) މާނައީ: “ތިމަންރަސްކަލާނގެއަށް އަޅުކަންކުރުމަށް މެނުވީ، ތިމަންރަސްކަލާނގެ ޖިންނީންނާއި، އިންސީން ނަހައްދަވަމެވެ.”\nوكَذَلِكَ التَّسْبِيحُ والتَّكْبِيرُ والتَّـ ••• هْلِيلُ حَقُّ إِلَهِنَا الدَّيَّانِ\nއަދި ތަސްބީޙަކިޔުމާއި، ތަކްބީރުކިޔުމާއި، ތަހްލީލުކިޔުމަކީ ހަމައެފަދައިން އަހަރެމެންގެ ދައްޔާނުވަންތަ އިލާހަށްވާ ޙައްޤެކެވެ.\nޝަރަޙަ: ﷲއަށް ހަމައެކަނިވާ ޙައްޤުތަކުގެ ތެރޭގައި އެއިލާހަށް ތަސްބީޙަކިޔުމާއި، ތަކްބީރުކިޔުމާއި، ތަހްލީލުކިޔުންވެއެވެ. ތަސްބީޙަކިޔުމަކީ ﷲ އެންމެހާ ހުތުރުކަމަކުންނާއި، ޢައިބުކަމަކުން އެއިލާހު ހުސްޠާހިރުވަންތަ ކުރުމުގެ ގޮތުން سبحان الله ކިޔުމެވެ. އަދި ތަކްބީރުކިޔުމަކީ އެކަލާނގެ ބޮޑުވަންތަކުރުމުގެ ގޮތުން الله أكبر ކިޔުމެވެ. އަދި ތަހްލީލުކިޔުމަކީ ﷲ އެއްކައުވަންތަ އިލާހުކަން ހާމަކުރުމުގެގޮތުން لا إله إلا الله ކިޔުމެވެ. “الدَّيَّانِ” އަކީ ﷲ ގެ އިސްމުފުޅުތަކުގެ ތެރެއިން އިސްމުފުޅެކެވެ. ޢަބްދުﷲ ބުން އުނައިސް ރަޟިޔަﷲ ޢަންހުގެ ކިބައިން އިމާމް އަޙްމަދު ގެންނަވާފައިވާ ޙަދީޘެއްގައިވެއެވެ. ﷲ ސުބުޙާނަހޫ ވަތަޢާލާ ޤިޔާމަތްދުވަހު، އޮރިޔާން ޙާލުގައި، އަދި ޚިތާނުނުކޮށް ހުންނަ ޙާލުގައި މީސްތަކުން މަޙްޝަރުކުރެއްވުމަށްފަހު ވަޙީ ކުރައްވާނެއެވެ. ((أَنَا الْمَلِكُ أَنَا الدَّيَّانُ)) (مسند أحمد: 16085، وصححه الألباني في ظلال الجنة) މާނައީ: “ތިމަން އިލާހީ އަލްމަލިކު އެވެ. ތިމަން އިލާހީ އައްދައްޔާނުއެވެ.”\n“މުޢުޖަމުލް ވަސީޠު” ގައި “الدَّيَّانِ” ގެ މާނައަކީ ޙުކުމް ކުރައްވާފަރާތްކަމުގައާއި، ޙިސާބުބައްލަވާ ފަރާތްކަމުގައި އައިސްފައިވެއެވެ. އަދި އެއީ ހެޔޮކަންކަމަށާއި ނުބައިކަންކަމަށް ޖަޒާދެއްވާ ފަރާތްކަމުގައި އައިސްފައިވެއެވެ. އަދި “الدَّيَّانِ” މި އިސްމުފުޅުގެ މާނައަކީ “القهَّار” މި އިސްމުފުޅާ އެއް މާނައެއްކަމުގައިވެސް އައިސްފައިވެއެވެ. އެގޮތުން ޤިޔާމަތްދުވަހަށް “يوم الدِّين” (އެބަހީ: ޖަޒާދެއްވާ ދުވަހޭ) ކިޔައެވެ.\nلَكِنَّمَا التَّعْزِيرُ والتَّوْقِيرُ حَـ ••• ــــقٌّ للرَّسُولِ بِمُقْتَضَى القُرْآنِ\nއެހެންނަމަވެސް ކީރިތި ޤުރުއާނުގައި ވާފަދައިން މަތިވެރިކުރުމާއި، މާތްކޮށް ހިތުމަކީ ރަސޫލާއަށް (އަދާކުރަންޖެހޭ) ޙައްޤެކެވެ.\nޝަރަޙަ: ކުރިން ބަޔާންވެގެން ގޮސްފައިވަނީ ހަމައެކަނި ﷲއަށް އަދާކުރަންޖެހޭ ޙައްޤުތަކެވެ. އޭގެފަހުގައި ބަޔާންކުރައްވަނީ ރަސޫލާ ޞައްލަﷲ ޢަލައިހިވަސައްލަމައަށް އަދާކުރަންޖެހޭ ޙައްޤުތަކެވެ. އެ ޙައްޤުތަކުގެ ތެރޭގައި އެކަލޭގެފާނު މަތިވެރިކުރުމާއި، އެކަލޭގެފާނަށް މާތްކޮށްހިތުންވެއެވެ.\nوالحُبُّ والإيمَانُ والتَّصْدِيقُ لا ••• يَخْتَصُّ بَلْ حَقَّانِ مُشْتَرِكَانِ\nއަދި ލޯބިވުމާއި، އީމާންވުމާއި، ތެދުކުރުމަކީ (ހަމައެކަނި ﷲ އަށް ނުވަތަ ހަމައެކަނި ރަސޫލާއަށް) ޚާއްޞަވެގެންވާ ކަމެއްނޫނެވެ. އެހެނެއްކަމަކު އެ ދެފަރާތުގެވެސް ޙައްޤެކެވެ.\nޝަރަޙަ: ލޯބިވުމާއި، އީމާންވުމާއި، ތެދުކުރުމަކީ ހަމައެކަނި ﷲ ނުވަތަ ހަމައެކަނި ރަސޫލާ ޞައްލަﷲ ޢަލައިހިވަސައްލަމައަށް އަދާކުރަންޖެހޭ ޙައްޤެއް ނޫނެވެ. އެހެނެއްކަމަކު، އެ ދެ ފަރާތަށް އަދާކުރަންޖެހޭ ޙައްޤެކެވެ. އެގޮތުން ހުރިހާ ފަރާތަކަށްވުރެ ﷲ ދެކެ ލޯބިވުމާއި، އެއިލާހީ ޙައްޤު އިލާހުކަމަށް އީމާންވުމާއި، އެއިލާހު ތެދުކުރުމަކީ މީސްތަކުންގެ ފަރާތުން އެއިލާހަށް އަދާކުރަންޖެހޭ ޙައްޤުތަކެކެވެ. ހަމައެފަދައިން އެންމެހާ މީސްތަކުންނަށްވުރެ ބޮޑަށް ރަސޫލާ ޞައްލަﷲ ޢަލައިހިވަސައްލަމަ ދެކެ ލޯބިވުމާއި، އެކަލޭގެފާނަކީ ޙައްޤު ރަސޫލެއްކަމަށް އީމާންވުމާއި، އެކަލޭގެފާނު ތެދުކުރުމަކީ މީސްތަކުންގެ ފަރާތުން އެކަލޭގެފާނަށް އަދާކުރަންޖެހޭ ޙައްޤުތަކެކެވެ. އެހެންކަމުން ލޯބިވުމާއި، އީމާންކަމާއި، ތެދުކުރުމަކީ ﷲއަށްވެސް އަދި ރަސޫލާ ޞައްލަﷲ ޢަލައިހިވަސައްލަމައަށްވެސް އަދާކުރަންޖެހޭ ޙައްޤުތަކެކެވެ.\nهَذِي تَفَاصِيلُ الحُقُوقِ ثَلاَثَةٌ ••• لا تَجْهَلُوهَا يا أُولِي العُدْوَانِ\nމިއީ ތިން ޙައްޤުތަކެއްގެ ތަފްޞީލެވެ. އޭ ބާރުގެ އަހުލުވެރިންނޭވެ! މި ތިން ޙައްޤަށް ޖާހިލުނުވާށެވެ.\nޝަރަޙަ: ކުރިން ބަޔާންވެގެން އެ ދިޔައީ ތަފާތު ތިން ޙައްޤުތަކެއްގެ ވާހަކަ ބަޔާންވެގެންނެވެ. އެއީ ހަމައެކަނި ﷲ އަށް އަދާކުރަންޖެހޭ ޙައްޤުތަކަކާއި، އެއިލާހުގެ ރަސޫލާ ޞައްލަﷲ ޢަލައިހިވަސައްލަމަ އަދާކުރަންޖެހޭ ޙައްޤުތަކަކާއި، ﷲއަށާއި ރަސޫލާއަށް އަދާކުރަންޖެހޭ ޙައްޤުތަކެކެވެ. އަހަރެމެން މުސްލިމުންގެ މައްޗަށް ވަނީ މި ޙައްޤުތަކާމެދު ޣާފިލުނުވެ، އަދި ފަރުވާކުޑަކުރުމެއްނެތި އެ ދެ ފަރާތުންކުރެ ކޮންމެ ފަރާތަކަށްވެސް އަދާކުރަންޖެހޭ ޙައްޤުތައް އެންމެ ފުރިހަމަގޮތުގައި އަދާކުރުމެވެ. އެއީ ދުނިޔެއާއި އާޚިރަތުގެ ފަލާޙާއި ކާމިޔާބު ލިބުމަށްޓަކައެވެ.


Mi sarukaaruge dhathuru thakah 29 million rufiyaa heydha koffi | Mihaaru\nއަބްދުﷲ ޝާހިދު އެމެރިކާއަށް ކުރެއްވި ދަތުރުފުޅުގެ ތެރެއިން--ފޮޓޯ:ފޮރިން މިނިސްޓްރީ\nމި ސަރުކާރުގެ ދަތުރުތަކަށް 29 މިލިއަން ރުފިޔާ ހޭދަކޮށްފި\n21 މާޗް 2019 - 15:25 75 comments\nފިނޭންސް މިނިސްޓްރީން ކޮންމެ ހަފްތާއަކު ހާމަކުރާ މާލީ ރިޕޯޓުގައި ބުނެފައި ވަނީ މިދިޔަ ހަފްތާއާ ހަމައަށް ސަރުކާރުން ވަނީ ދަތުރުފަތުރު ކުރުމަށް ކަނޑައަޅާފައިވާ ބަޖެޓުގެ 20 ޕަސެންޓް ހޭދަކޮށްފައި ކަމަށެވެ. މި އަހަރުގެ ބަޖެޓުގައި 141.9 މިލިއަން ރުފިޔާ ސަރުކާރުގެ ދަތުރުފަތުރަށް ކަނޑައަޅާފައިވެ އެވެ.\nއާ ސަރުކާރުގެ ބޭފުޅުން ގެންދަވަނީ ބޭރުގެ އެކި ގައުމުތަކަށް ތަފާތު ދަތުރުތައް ކުރައްވަމުންނެވެ. އެންމެ ގިނަ ދަތުރުތައް ކުރެއްވި ފޮރިން މިނިސްޓަރު އަބްދުﷲ ޝާހިދު މިނިސްޓަރު ކަމާ ހަވާލުވެވަޑައިގެން، ގިނަ ގައުމުތަކަށް ވަނީ ވަޑައިގެންފައިވެ އެވެ. އޭގެ ތެރޭގައި އިންޑިޔާ އާއި ޔޫއޭއީ އާއި ޖަޕާނާއި ސިންގަޕޫރާއި އެމެރިކާ ހިމެނެ އެވެ. އޭނާ މިހާރު ހުންނެވީ އާޖެންޓީނާގަ އެވެ.\nޝާހިދުގެ ދަތުރުތައް ބިނާކުރައްވާފައި ވަނީ މާލީ އެހީތެރިކަމާއި ރާއްޖެއަށް ބޭނުންވާ އެހެން އެހީތައް ވެސް ހޯއްދެވުމަށެވެ. އަދި ކުރީގެ ސަރުކާރުގެ ބައެއް ސިޔާސަތުގެ ސަބަބުން ބައިނަލްއަގުވާމީ ގޮތުން އޮތް އެކަހެރިކަން ފިލުއްވަން ވެސް އޭނާ ގެންދަވަނީ މަސައްކަތްކުރައްވަމުންނެވެ.\nމިހާތަނަށް އިންޑިއާއިން ވަނީ 1.4 ބިލިއަން ޑޮލަރުގެ މާލީ އެހީތެރިކަން ރާއްޖެ އަށް ދޭން ނިންމައިފަ އެވެ. އޭގެ އިތުރުން އެމެރިކާއިން ވެސް ދާދި ފަހުން ވަނީ ރާއްޖެ އަށް3މިލިއަން ޑޮލަރު (45 މިލިއަން ރުފިޔާ) ދީފަ އެވެ. މިއީ އެ ގައުމުން ދޭން އެއްބަސްވި 20 މިލިއަން ޑޮލަރު (308 މިލިއަން ރުފިޔާ) ގެ އެހީތެ ތެރެއިން ބައެކެވެ.\nމި އަހަރަށް ކަނޑައެޅި 30 ބިލިއަން ރުފިޔާގެ ބަޖެޓުން މިހާތަނަށް 3.8 ބިލިއަން ރުފިޔާ ވަނީ ހޭދަކޮށްފަ އެވެ.\nއިތުރު ލިޔުންތައް ފިނޭންސް މިނިސްޓްރީ އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ޑިޕްލޮމެޓިކް ގުޅުން ޑިޕްލޮމެސީ ދައުލަތުގެ ހަރަދު ސަރުކާރު ފޮރިން މިނިސްޓަރު


haveeru 6:00 in feshigen ulhandhu dhuvvun manaakohfi - vNews.mv\nހަވީރު 6:00 އިން ފެށިގެން އުޅަނދު ދުއްވުން މަނާކޮށްފި\nޠާހިރާ އަޒްހާރު 12 February 2021, 16:15\nމިއަދުން ފެށިގެން ހަވީރު 6:00 އިން ހެނދުނު 6:00 އަށް މާލެ ސަރަހައްދުގައި އެއްގަމު އުޅަނދުފަހަރު ދުއްވުން މަނާކޮށްފިއެވެ.\nޑިރެކްޓަރ ޖެނެރަލް އޮފް ޕަބްލިކް ހެލްތު މައިމޫނާ އަބުބަކުރު ސޮއިކުރައްވާ ނެރުނު ބަޔާނެއްގައި ބުނީ ރާއްޖޭގައި ކޮވިޑް-19 ފެތުރުން ކޮޓްރޯލްކޮށް، އާންމު ރައްޔިތުންގެ ސިއްހަތާއި. ރައްކާތެރިކަމަށްޓަކައި، އާންމު ސިއްހަތު ރައްކާތެރިކުރުމުގެ ގާނޫނުގެ 34 ވަނަ މާއްދާގެ (ޅ) އާއި، އެ ގާނޫނުގެ 12 ވަނަ މާއްދާގެ (ހ) ގެ ތިންވަނަ ނަންބަރުގެ ދަށުން ޑިރެކްޓަރ ޖެނެރަލް އޮފް ޕަބްލިކް ހެލްތަށް ލިބިދޭ ބާރުގެ ދަށުން މި ހިނދުން ފެށިގެން ވަކި ގޮތެއް އަންގަންދެން މާލެ ސަރަހައްދުގައި އުޅަނދު ދުއްވޭ ވަގުތައް ބަދަލުގެނެސްފައިވާކަމަށެވެ.\nއެގޮތުން މާލެ، ހުޅުމާލެ، ވިލިމާލެ އަދި ތިލަފުއްޓާއި، ގުޅީފަޅުގެ އިތުރުން ހުޅުލޭގައި ހަވީރު 6:00 އިން ފެށިގެން ހެނދުނު 6:00 ގެ ނިޔަލަށް އެއްގަމު އުޅަނދުފަހަރު ދުއްވުމަކީ މަނާ ކަމެއް ކަމަށް އެޗްޕީއޭއިން ވަނީ ބުނެފައެވެ.\nމި ފިޔަވަޅުތައް އެޅުމުން އިސްތިސްނާވާ ބަޔަކު ވާކަން ފާހަގަކޮށް އެޗްޕީއޭއިން ބުނީ ސިފައިންނާއި ފުލުހުންނާއި، ސިއްހީ ހިދުމަތްދޭ އިދާރާތަކުގެ މުވައްޒަފުންނާއި، އެމްބިއުލަސްގެ އިތުރުން ހެލްތް އިމަރޖެންސީ އޮޕަރޭޝަން ސެންޓަރ (އެޗްއީއޯސީ)ގެ ފާސް ލިބިފައިވާ މީހުންނާއި، އެމެޖެންސީކޮށް ސިއްހީ ހިދުމަތް ހޯދަންޖެހޭ ފަރާތަތައް މި ފިޔަވަޅުތައް އެޅުމުން އިސްތިސްނާވާނެ ކަމަށެވެ.\nމި އިސްތިސްނާ ހާލަތްތަކުގެ އިތުރުން ޑިރެކްޓަރ ޖެނެރަލް އޮފް ޕަބްލިކް ހެލްތު ކަނޑައަޅާ ހާއްސަ ހާލަތްތަކުގައި، އެ އެންގުމާ އެއްގޮތަށް އަމަލުކުރެވޭނެ ކަމަށެވެ. އަދި މި ފިޔަވަޅުތައް ތަންފީޒުކުރުމުގައި އަޅަންޖެހޭ އެންމެހާ ފިޔަވަޅުތައް މޯލްޑިވްސް ޕޮލިސް ސާވިސް އިން އަޅަމުންގެންދާނެ ކަމަށް އެޗްޕީއޭއިން ވަނީ ބުނެފައެވެ.\nމި ފިޔަވަޅުތަކާ އެއްގޮތަށް އަމަލުކުރުމަށާއި، މި ފިޔަވަޅުތައް ތަންފީޒުކޮށްދިނުމަށް އެޗްޕީއޭއިން ވަނީ ހުރިހާ އިދާރާތަކަށާއި، ފަރާތްތަކަށް އިލްތިމާސްކޮށްފައެވެ. މި އެންގުމާ އެއްގޮތަށް އަމަލުކުރަން ފެށުމާއެކު މިމަހުގެ2ވަނަ އެންގި އެންގުމުގައިވާ 14 ދުވަހުގެ މުއްދަތަށް އަޅާފައިވާ ފިޔަވަޅުތަކުގެ2ވަނަ ނަންބަރު ބާތިލްވާނެކަމަށް އެޗްޕީއޭއިން ވަނީ ބުނެފައެވެ.\nމިމަހުގެ2ވަނަ ދުވަހު އެޗްޕިއޭއިން އެޅި ފިޔަވަޅުތަކުގެ ތެރޭގައި ރޭގަނޑު 8:30 އިން ފަތިހު 4:00 އަށް މާލެ ސަރަހައްދުގައި އުޅަނދު ދުއްވުން ވަނީ މަނާކޮށްފައެވެ. އަދި މިއަދު އެންގި އެންގުމާއެކު މި އެންގުން މި ވަނީ ބާތިލްވެފައެވެ.\nއެޗް.ޕީ.އޭ ރާއްޖެ މައިމޫނާ އަބޫބަކުރު


2016: Dhivehi footboalha ethah thanakun fahathah 2016: Dhivehi footboalha ethah thanakun fahathah\n2016: ދިވެހި ފުޓްބޯޅަ އެތައް ތަނަކުން ފަހަތަށް!\nފުޓްބޯޅަ އަކީ ދިވެހިން އެ ކުޅިވަރަކަށް މަރުދޭ ކުޅިވަރެވެ. ކުޅިވަރުގައި ދިވެހިންނަށް ކާމިޔަބެއް ލިބުނު ކަމުގެ ހަގީގީ އުފާ ދިވެހިންނަށް ކުރެވެނީ ފުޓްބޯޅައިން ކާމިޔާބެއް ލިބުމުން ނެވެ. ފަހަތަށް ސޮސްސާ ލައިގެން ދޭނަމަ އެއީ މުޅި ކުޅިވަރަށް ލިބޭ ދެރެއެކެވެ.\nނިނިގެން ދިޔަ އަހަރަކީ ދިވެހި ފުޓްބޯޅަ އެތައްތަނެއް ފަހަތަށް ވެއްޓިގެން ދިޔަ އަހަރެކެވެ. ޖެހިޖެގެން ބައިނަލްއަގްވަމީ ތިން މުބަރަތް ދިޔައިރުވެސް ރާއްޖެއިން އަންނަން ޖެހުނީ ކާމިޔާބަކާ ނުލައެވެ. މިދިޔަ އަހަރު ޑިސެމްބަރު މަހު 23 ގައި ފެށުނު ސާފު ޗެމްޕިއަންޝިޕްގައި ދިވެހިން އަލްުވަދާއުކީ އިންޑިއާ އަތުން ބަލިވެ ސެމީ ފައިނަލުން ނެވެ.\nދަށް ނަތީޖާ ތަކެއް ހޯދުމާއި، ދިވެހިން ފޫހި ވުން\nރާއްޖެ އަތުން މީގެ ކުރިން މޮޅު ނުވާ އަފުގާނިސްތާން ފަދަ ޓީމު އަތުން ތަފާތު ނަތިޖާއަކުން ރައްޖެ ބަލިވެސް ވެއްޖެއެވެ. ކުރިން އެޓީމަކާ ދެކޮޅަށް ވަރުގަދަ ނަތީޖާ ތަކެއް ނެރުނު ބޫޓާން އަތުން މޮޅު ވެވުނީ ކިރިކިރިޔާ އެވެ.\nރާއްޖޭގެ އޭރު ހުރި ކޯޗް ނިއުޒިލޭންޑްގެ ވޯލްޑް ކަޕް ކޯޗް ރިކީ ހަބަޓްއާ މެދު ހިތް ހަމަނުޖެހޭ ކަން ކުޅުންތެރިން މީޑިއާގައި އިއުލާން ކުރިއެވެ. ބައެއް ކުޅުންތެރިން ބައެއް މުބާރާތް ތަކަށް ދާން އެއްބަހެއް ނުވިއެވެ. ރައްޖެއިން ވާދަކުރި ތިން މުބާރާތަކީވެސް އެ މުބާރާތުގެ ތަށި ރައްޖެ އަށް ހޯދޭނެ ފެންވަރުގެ ތަށިތަކެވެ. ނަމަވެސް ހުސްއަތާ ނިންމާލަން ޖެހުމުން، މުޅި ޓީމަށާއި އެފްއޭއެމް އަށް ފާޑު ކިޔުން އަމާޒުވި އެވެ.\nއޭޝިއަން ކަޕް ކޮލިފައިންގެ ޕްލޭއޮފް ފުރަތަމަ ބުރުގައި ޔަމަން އަތުން ބަލިވީއެވެ. ހާބަޓް ވަކި ކުރަން އެފްއޭމުން ނިންމިއެވެ. ނޫނެކެވެ ހަބަޓް ވަކި ކުރީ އެއް ނޫނެވެ. ފުޓްބޯޅަ ކުރިއެރުވުމަށް އެފްއޭއެމް އަށް ވަގުތު ނުދޭތީ، ހާބަޓްގެ އިސްތިއުފާ އޭނާ އަމިއްލަ އަށް ހުށެހެޅީއެވެ. ފުރަތަމަ އަޑު ފެތުރީ ވަކި ކުރި ކަމަށެވެ. ނަމަވެސް ފަހުން އެފްއޭއެމުން ބުނީ ހާބަޓް ވަކި ކުރުމުގެ ކުރިން އޭނާ އަމިއްލަ އަށް ވަކިވީ ކަމަށެވެ.\nފުޓްބޯޅައިގެ ތިބި ވަކި ވަކި މީހުންގެ ނުފޫޒު ފުޓްބޯޅައިގެ ތެރެއަށް އިންތިހާ އަށް އޮތެވެ. ދިވެހި ގައުމީ ޓީމު މެޗުތައް ބަލަންވެސް ފޫހިވާން ފެށި އެވެ. އެކަން އެނގުނީ ގައުމީ ޓީމު ކުޅުނު ހަތަރު މެޗުގައިވެސް ދަނޑަށް ސަޕޯޓަރުން ވަންލެ މަދު ކަމުން ނެވެ. އެއީ މިގެ ދެ ހަރެއް ނުވަތަ ތިން އަހަރު ކުރިން ނަމަ، ގަުމީ ޓީމު މެޗްތަކަށް ފުރިބާރުވާ ގައުމީ ފުޓްބޯޅަ ދަނޑެވެ. ރާއްޖޭގެ ފުޓްބޯޅަ ވެއްޓުނު ހަލަތުން އަމިއްލަ ސަޕޯޓަރުންވެސް ފުހިވީ އަންދާޒާ ކުރިވަރަށްވުރެވެސް މާ ބޮޑަށެވެ.\nކުރީ އަހަރެކޭ އެއްގޮތަށް ފުރަތަމަ ޑިވިޝަންގެ ފުޓްބޯޅައިގައި ނިމި ދިޔަ އަހަރުވެސް ވީ ފޯރި ނެތް އަހަރަކަ ށެވެ. ފުރަތަމަ ޑިވިޝަނަށް ވުރެ އިންޓަ ސްކޫލު މުބާރާތްވެސް ފޯރި ގަދަ އެވެ.\nއެފްއޭއެމްގެ އެތެރޭގެ މައްސަލަ\nފުޓްބޯޅަ އަށް ދިމަވީ ގައުމީ ޓީމު ލިބުނު ދަށް ނަތިޖާ ތަކުގެ ސަބަބުން ކުރިމަތިވި ދެރަ އެކަންޏެއް ނޫނެވެ. އެފްއޭއެމްގެ އަސާސީ ގަވައިދާއި އިންތިހާބު މައްސަލަތަކުން މުޅި ދިވެހި ފުޓްބޯޅަ އަށް ގުޑުން އަރުވާލިއެވެ.\nއަސާސީ ގަވައިދު ފާސް ނުކުރެވި އިންތިހާބު ނުބޭއްވި ދިގުލައިގެން ގޮސް ސަސްޕެންޝަންގެ ފިޔަވަޅު އަޅަން ޖެހިދަނެ ކަމުގެ އިންޒާރު ދުނިޔޭގެ ފުޓްބޯޅައިގެ މައި އިދާރާ ފީފާއިން ދިނެވެ.\nމާޗް މަހު ބޭއްވި ކޮންގްރެސްގައި ފާސް ކުރި އަސާސީ ގަވައިދު ފީފާއިން ގަބޫލެއް ނުކުރި އެވެ. އެއީ ފިފާގެ އާންމު ސްޓޭންޑަޑް ތަންފީޒު ކުރުމުގެ ފުރުސަތު، ބަދަލު ތަކާއެކު ފާސް ކުރި އަސާސީ ގަވައިދުގައި ނެތުމުން ނެވެ.\nފާސް ކުރި އަސާސީ ގަވައިދާ އެކު ވެސް، ކުރިއެރުމެއް ނުލިބުމުން، އެފްއޭއެމް އަށް ފީފާއިން އައްޔަން ކުރި ނޯމަލައިޒޭޝަން ކޮމިޓީގެ ޗެއާމަން މުހައްމަދު ޝަވިދު އިސްތިއުފާ ދިނެވެ. ފަހުން ފީފާއިން، ނޯމަލައިޒޭޝަން ކޮމިޓީ އަށް ބަދަލު ގެނައުމަށްފަހު ނޮޟަލައިޒޭޝަން ކޮމިޓީގެ ޗެއާމަން ކަމަށް މަތިކުރީ އޭރުގެ ޖެނަރަލް ސެކެޓްރީ ބައްސާމް އަދީލް ޖަލީލެވެ.\nނޯމަލައިޒޭޝަން ކޮމިޓީގެ މެންބަރުންނާއި ރިޔާސަތަށް ގެނައި ބަދަލާއެކު، ފީފާއިން ޑެޑްލައިނެއް ކަނޑައެޅިއެވެ. މެއި މަހުގެ 31 ވަނަ ދުވަހެވެ. އެދުވަހުގެ ނިޔަލަށް އިންތިހާބު ނުބޭއްވިއްޖެނަމަ ބައިނަލްއަގްވާމީ ފުޓްބޯޅައިގެ ހުރިހާ ހަރާކަތްތަކުން، މުއްދަތެއް ނެތް ގޮތަށް ރާއްޖެ ސަސްޕެންޑް ކުރާނެ ކަމުގެ އިންޒާރެވެ.\nބައްސާމުގެ ރިޔާސަތުގެ ދަށުން އަސާސީ ގަވައިދު ފިފާގެ މިންގަޑުތަކަ އެއްގޮތަށް ފާސްކޮށް ތައްގަނޑު ޖަހައި އިންތިހާބުގެ ތާރީހް ކަނޑައެޅި އެވެ. އިންތިހާބުގެ ތާރީހަކީ ފީފާގެ ޑެޑްލައިންގެ އެންމެ ފަހު ދުވަހެވެ. ކުރިން ދިމާވި ކަހަލަ މައްސަލައެއް ދިމާވެގެން އިންތިހާބު ނުބޭއްވިޖެނަމަ، ނުވަތަ އިންތިހާބު ފަސް ކުރަން ސަރުކާރުގެ ވުޒާރާއަކުން އެންގިނަމަވެސް ރާއްޖޭގެ ފުޓްބޯޅަ އޮންނާނީ ސަސްޕެންޝަނެއްގެ ތެރޭގަ އެވެ.\nއިންތިހާބުގައި ކުރިމަތިލާނެ ކަން އީގަލްސްގެ ވައިސް ޗެއާމަން އަދި މަހިބަދޫ ދާއިރާގެ މެންބަރު އަދި ކުރީގެ މަޝްހޫރު ފުޓްބޯޅަ ކުޅުންތެރިޔާ އަހްމަދު ތޯރިގް (ޓޮމް) އާއި އޮލިމްޕިކް ކޮމިޓީގެ ޗެއާމަން އަދި ނޯމަލައިޒޭޝަން ކޮމިޓީގެ ކުރީގެ ޗެއާމަން މުހައްމަދު ޝަވިދު އިއުލާން ކުރިއެވެ.\nނަމަވެސް އެންމެ ފަހުން އިންތިާބުގައި ވަދަ ކުރީ ޓޮމް އެކަންޏެވެ. ޝަވިދު ކުރިމަތި ނުލި ސަބަބާ ބެހޭގޮތުން އޭނާގެ ގާތް މީހަކު އޭރު ބުނެފައިވަނީ، އިންތިހާބު ދެކެނޑިޑޭޓަކު ވާދަކޮށް، އިތުރު މައްސަލަތަކެއް ފެންމަތިވެ އިންތިހާބު ދިގުލައިގެން ގޮސް ފީފާގެ ސަސްޕެންޝަނެއް ކުރިމަތި ވެދާނެ ކަމުގެ ބިރު ހީވުމުން ޝަވިދު ކުރިމަތި ނުލާން ނިންމީ ކަމަށެވެ.\nކޮންމެ އަކަސް މެއި މަހު 31 ވަނަ ދުވަހު އިންތިހާބު ބާއްވައި ރައީސް ކަމަށް ޓޮމް އިންތިހާބު ކުރިއެވެ. ދުރުގައި ވާނުވާ ބަލަން އޮތް ފީފާގެ ސަސްޕެންޝަންގެ އިންޒާރުން ރާއްޖެ ސަލާމަތްވީ "އެކުވެރި ކަމާއި ސުލްހަވެރި ކަމާއެކު" ބޭއްވުނު އިންތިހާބުންނެވެ.\nފަސް މެންބަރުން އިސްތިއުފާދީ ޓޮމްގެ ރިޔާސަތުގެ ގެއްލުން\nމެއި މަހުގެ 31 ވަނަ ދުވަހުގެ އިންތިހާބަށް ފަހު، ދަރުބާރުގޭގައި ބޭއްވި ފުރަތަމަ އެކްސްކޯ ބައްދަލުވުމަށްހު، އެފްއޭއެމްގެ ޖެނަރަލް ސެކެޓްރީ ކަމަށް ބައްސާމް އައްޔަން ކުރިކަން މީޑިއާގައި ޓޮމް އިއުލާން ކުރިއެވެ.\nޓޮމްގެ ދައުރުގައި ފުޓްބޯޅަ ގިނަ ބަދަލުތަކެއް ގެންނާނެ ކަމުގެ އިޝާރާތްތައް ދިނެވެ. ސްޓްރެޓެޖިކް ޕްލޭން އެކުލަވާލުމަށް ބައިނަލްއަގާވާމީ ކުޅިވަރު އެސޯސިއޭޝަންތަކުގެ ސްޓްރެޓެޖިކް ޕޭލޭން އެކުލަވާލާފައިވާ ބޭރުގެ ކުންފުންނަކާ ހަވާލު ކުރިއެވެ. ފުޓްބޯޅައިގެ ހަލަތު ދެނެގަތުމަށް އެސީ މިލަންގެ ކުރީގެ އެސިސްޓެންޓް ކޯޗް ޖެންސް ބެންގްސްބޯ ރާއްޖެ އައެވެ.\nއަދި ފުޓްބޯޅަ މާކެޓްކޮށް ފޯރިގަދަ ކުރުމުގެ ޕްލޭންގެ ތެރެއިން ބާސެލޯނާގެ ކުރީގެ ކެޕްޓަން ޒަވީ ހެނާންޑޭޒް ވެސް ރާއްޖެ ގެނެއެވެ.\nޓޮމް އަށް އޭނާގެ ދައުރު ހިންގާ ލެވުނީ ހަތަރު މަހެއްހައި ދުވަހުއެވެ. މައްސަލަތައް މީޑިއާ އަށް ތިލަވިއެވެ. ޖެނަރަލް ސެކެޓްރީގެ މަގާމުގައި ހުރި ބައްސާމް މަގާމުން ކަމުން ވަކި ކުރި އެވެ. އެއީ ޓޮމް ހެދި އެންމެ ބޮޑު ގޯހެވެ. އެކްސްކޯގެ ނިންމުމެއް ނެތި ބައްސާމް ވަކި ކުރު މެވެ. އަސާސީ ގަވައިދު ބުނާ ގޮތުން ޖެނަރަލް ސެކެޓްރީ އައްޔަން ކޮށް އަދި ވަކި ކުރަން ޖެހޭނީ އެކްސްކޯގެ ބައްދަލުވުމަކުން ފާސް ކުރުމަށްފަހު އެވެ.\nޓޮމް އަށް ހެދުނު ގޯސް ތަކާއެކު، އޭނާގެ ނިންމުތަކާ މެދު ހިތްހަމަނުޖެހޭ ކަމަށް ބުނެ އެކްސްކޯގެ ނުވަ މެންބަރުންގެ ތެރެއިން ފަސް މެންބަރުން އެއްފަހަރާ އިސްތިއުފާ ދީ ޓޮމްގެ އެކްސްކޯގެ ބާރު ކަނޑުވާލި އެވެ.\nޓޮމްގެ އެކްސްކޯ އިން އިސްތިއުފާ ދިން ފަސް މެންބަރުން:\n- ނައިބުރައީސް އަލީ އުމަރު\n- އެކްސްކޯ މެންބަރު އަހްމަދު ޝަކީބް (ޑޮކް)\n- އެކްސްކޯ މެންބަރު އައިޝަތު ނާޒިމާ (ނާޒީ)\n- އެކްސްކޯ މެންބަރު އައްސަދު އަބްދުލް ގަނީ\n- އެކްސްކޯ މެންބަރު އަހްމަދު އީސާ\nފީފާއިން މައްސަލައިގެ ތެރެއަށް ވަދެ، ބައްސާމް ވަކި ކުރަން ބޭއްވި އެކްސްކޯ ބައްދަލު ވުމުގެ ޔައުމިއްޔާ ފޮނުވުމަށް އެފްއޭއެމް އަށް އެންގިއެވެ. އޭރު އެފްއޭއެމް ވަގުތީ ގޮތުން ހިންގަމުން ދިޔައީ މިހާރުގެ ޖެނަރަލް ސެކެޓްރީ ހުސައިން ޖަވާޒު (ޖަވާ) އެވެ. އެފްއޭއެމުން ފީފާ އަށް ދިން ޖަވާބަކީ ޖެނަރަލް ސެކެޓްރީ ވަކި ކުރަން އެކްސްކޯ ބައްދަލުވުމެއް ބޭއްވިކަމަށް ފެންނަން ނެތް ކަމަށެވެ.\nފީފާއިން ބައްސާމްގެ މަގާމު އިޔާދަކޮށް އޭނާއާ އެފްއޭއެމް ހިންގަން ހަވާލު ކުރި އެވެ. އޭރު އޭއެފްސީގެ ޖެނަރަލް ސެކެޓްރީ ދިން ހާއްސަ ދައުވަތެގައި ބައްސާމް ހުރީ އިންޑިއާގައި ބާއްވަން ތައްޔާރުވަމުން ދިޔަ އޭއެފްސީ ކޮންގްރެސް އަށް އިންޑިއާ އަށް ގޮހެވެ.\nޓޮމްވެސް އިންޑިއާ އަށް ވަޑައިގެން ނެވިއެވެ. ޓޮމްގެ އާގިއުއަކީ ޖެނަރަލް ސެކެޓްރީގެ މަގާމު އައްޔަން ކުރަންވެސް އެކްސްކޯއިން ނިންމާފައި ނުވާ ކަމަށެވެ. ނަމަވެސް ފީފާގެ އެންގުމަށް ބައްސާމް އަލުން މަގާމާ ހަވާލުވި އެވެ.\nއެއް އަހަރުތެރޭ ދެ ވަނަ އިންތިހާބު، ބައްސާމް ރައީސް ކަމަށް\nޓޮމްގެ އެކްސްކޯގެ ފަސް މެންބަރުން އިސްތިއުފާ ދިނުމުން އިންތިހާބު ބޭއްވީ ނޮވެމްބަރު މަހުގެ 20 ވަނަ ދުވަހުއެވެ. ޖެނަރަލް ސެކެޓްރިގެ މަގާމުގައި ހުރި ބައްސާމް އެފްއޭއެމް ރައީސް ކަމަށް ވާދަ ކުރައްވަން އިއުލާން ކުރިއެވެ. ދެން ވާދަ ކުރީ ޓޮމް އެވެ.\nޓޮމް އާއި ބައސާމް ވާދަވެރިކަމުގެ ތެރެއިން ފުޓްބޯޅަ އާއިލާވެސް ދެކަފިވެ ހިޔާލު ތަފާތު ވިއެވެ. ސީނިއާ ބައެއް ކުޅުންތެރިންާއި ބައެއް ކޯޗުން ތާއިދު ކުރީ ޓޮމް އަށެވެ. އެހެން ބައެއް ކުޅުންތެރިނާ ކޯޗުން ބައްސާމް އަށްވެ. ވާދަވެރި މާއހައުލެއްގެ ތެރެއިން ތިން ވޯޓްގެ ތަފާތުން ބައްސާމް އެފްއޭއެމްގެ ރައީސް ކަމަށް ވަޑައިގެންވިއެވެ.\nޙޭވި ހަޑި މާރަގަޅު ވީސް މަޖުލިސް ތެރެން ކުރަން ހުރި ކަންތައް ކުރަން ހުރި ނަމަ ދިވެހި ރާއްޖޭގެ ކުޅިވަރު ތަކަށް ސިޔާސީ މީހުން ނުވަދޭ ކުޅިވަރުގެ ރޫހު ގެއްލެނީ


ރީތި އަންހެނެއްގެ ސިފަތަކަކީ ކޮބައިބާ؟ | ޙެޔޮބަސް\nރީތި އަންހެނެއްގެ ސިފަތަކަކީ ކޮބައިބާ؟\nޝައިޙް ހުސައިން ރަސީދު އަހްމަދު\n(ހ) ރީތިކަމުގެ މިންގަނޑަކީ އަބަދުވެސް ބަދަލުވަމުންދާ އެއްޗެކެވެ. ޒަމާނާއި ތަނާއި ދުވަސްވަރު ބަދަލުވުމާ ގުޅިގެންނެވެ. ޚާއްޞަކޮށް އަންހެނެއްގެ ރީތިކަމާ މެދުގައެވެ. ޔޫނާނީ ފަލްސަފާ ވެރިއަކު ވިދާޅުވާ ގޮތުގައި\nތިން ސިފައެއް ޖަމާވެގެން ނޫނީ ރީތި އަންހެނެއްކަމުގައި ނުބެލެވޭނެއެވެ. އެތިން ސިފައަކީ:\n(1) ފުރަތަމަ ސިފައަކީ، މީހާ ދޮންވުމެވެ. އަތްތިލަ އޮމާންވެފައި ރީތިވުމެވެ. އަދި ދަތްޕިލާ ހުދުވުމެވެ. ދެލޮލުގެ ކަޅި ކަޅުވުމެވެ. ބުމަ ހިމަވެފައި ކަޅުވުމެވެ. ދެތުންފަތާއި ކޯތާފަތާއި ނިޔަފަތީގައި ރަތްކުލަ ހުރުމެވެ.\n(2) ދެވަނަ ސިފައަކީ، މޭކަށިގަނޑުގެ ދެމެދު ފުޅާ ނުވުމެވެ. ނިތާއި ދެލޮލާއި ދެމެދު މާތަނަވަސް ނުވުމެވެ.\n(3) ތިންވަނަ ސިފައަކީ، ދިގު ހަށިގަނޑެއްގެ ވެރިއަކަށް ވުމެވެ. އަދި ބޮލުގެ އިސްގަނޑު ދިގުވެ، ބޮޑުވުމެވެ. ތިމާގެ ދިގުމިނާ އެއްވަރަކަށް ދެއަތުގެ ދިގުމިންވަރު ހަމަހަމަވުމެވެ……..\n(ށ) ޔޫނާނީ ފަލްސަފާވެރިންގެ ނަޒަރުގައި ރީތި އަންހެނެއްގެ ސިފައަކީ މިއީ ކަމުގައި ވިއަސް މިއަދު އަންހެނުންގެ ރީތިކަން ބައްޓަންކުރަމުންދާ މީހުން، އަންހެނާގެ ރީތިކަން ސިފަކުރަނީ މިފަދައިންނެވެ.\n(1) އެއްވެސް އަންހެނަކީ ހުތުރު މީހެއްނޫނެވެ. އެހެން ޢިބާރަތަކުން ބުނާނަމަ އެއްވެސް އަންހެނަކީ ވަކި ރީތިކަމެއް ޚާއްޞަވެގެންވާ މީހެއްނޫނެވެ. ކޮންމެ މީހެއްގެ ކިބައިގައިވެސް ރީތިކަން ހުންނާނެއެވެ. އަދި ޢައިބުވެސް ހުރެދާނެއެވެ. ތިމާއަށް ޤުދުރަތުން ދެއްވާފައިވާ ރީތިކަމުގެ މައްޗަށް ޒީނަތްތެރިކަން އިތުރުކުރުމުން ޢައިބުތައް ފޮރުވި، ރީތިކަން އަތުވެދާނެއެވެ. މީގެ ސަބަބެއްކަމުގައި އެމީހުން ދެކެނީ ކޮންމެ އަންހެނަކީވެސް ކިތަންމެ ކުޑަނަމަވެސް އެމީހަކު ރީތިވުމުގައި ވަކި ކަންތައްތަކެއް މިލްކުވެފައިވާ މީހެކެވެ. އެކަންކަން އެމީހެއްގެ ކިބައިގައި ހުރިހާ ހިނދަކު އެމީހާއަކީ ރީތި މީހެކެވެ. މީގެ މިސާލަކީ، ހަންގަނޑު ރީތި އޮމާން އަންހެނެއްގެ ތުންފަތް ބޯވެފައި ލޯބޮޑުވެފައި ލޯ ވަޅުވަދެފައިހުންނަ ހުރުމެވެ. ހަމައެހެންމެ އަންހެނެއްގެ އޮމާން، ރީތި ހަންގަޑެއް ހުރެފައި، ހިނިތުން މޫނެއްގެ ވެރިއަކަށްވެފައި، ދެތުންފަތް ތުނިވެފައި އަނެއްކޮޅުން ނޭފަތް ނުލާހިކު ބޮޑުކޮށް ހުންނަތަންވެސް އާދެއެވެ. އެހެންކަމުން މިއިން ކޮންމެ މީހަކީ، ވަކި މީހަކެވެ. މިއިން އެކަކީވެސް އެއްބައި ސިފަ ރީތިވެފައި އަނެއްބައި ސިފަ ހުތުރޭ ބުނެވޭ ކަހަލަ މީހެކެވެ. ކޮންމެ މީހަކީވެސް ޢާއްމުކޮށް ރީތި މީހެކޭ ބުނެވުނަސް މިކަހަލަ ޢައިބު ކިޔާލެވޭ ބައެއް ސިފަ އެއިން ކޮންމެ މީހެއްގެ ކިބައިގައިވެސް ހުންނާނެއެވެ. ހަމަ އެއާއެކު ލޮލުގައި އަޅައިނުގެނެވޭ ކަހަލަ މީހުންގެ ކިބައިގައިވެސް ވަރަށްބޮޑަށް އިމްތިޔާޒުވެ ޚާއްޞަކުރެވޭ ކަހަލަ ރީތި ކަންތައްތަކެއް ހުރެދެއެވެ. އެހެނީ ރީތިކަން ތަޞައްވުރަށް ގެނައުމުގައި ޢާއްމުކޮށް ބެލެވެނީ މުޅި ހަށިގަނޑަށް އެއްފަހަރާއެއް ނޫނެވެ. އެކިއެކި ގުނަންތަކަށް ވަކިވަކިންނެވެ. މިއިން ކޮންމެ ގުނަނަކީ ނިސްބީގޮތުން އެކިމީހުންނަށް އެކިއެކި ގުނަނުން އިމްތިޔާޒުކަން ލިބޭ ބައެކެވެ. އެގޮތުން އެއްބައި ގުނަނުން އިމްތިޔާޒުކަން ލިބިފައި އަނެއްބައި ގުނަނުން އެފުރިހަމަކަން ނުލިބި ހިނގައިދާނެއެވެ.\n(2) ކަންމިހެން ހުރުމާއެކު ވަރަށްގިނަ ފަހަރަށް އަންހެނާއަށް ތިމާގެ ކިބައިގައި ރީތިކަން ހުރީ ކޮންތަނެއްގައިކަމާއި އެގުނަން ރީތިކުރަންޖެހެނީ ކިހިނެއްކަމާއި ރީތި ނޫންކަމުގައި ބެލިދާނެ ތަންތަން ރީތިކޮށްލުމުގައި ބޭނުންކުރެވޭނީ ކޮންކަހަލަ ހުނަރުވެރިކަމެއްކަމާއި ބޭނުންކުރުން ރަނގަޅީ ކޮން ވައްތަރެއްގެ ކުލައަކާއި ފުށެއްކަން ދެނެގަތުމަށްޓަކައި ކަމާބެހޭ މާހިރުންނާއި ތަޖުރިބާކާރުންގެ ކިބައިން މަޢުލޫމާތު ލިބިގަތުމަކީ ވަރަށް މުހިއްމު ކަމެކެވެ. އެފަދަ ފޮތްތައް ކިޔާލައި، ޕްރޮގްރާމުތަކުން ފައިދާ ލިބިގަނެ، ތިމާގެ މަޢުލޫމާތު މުއްސަނދި ކޮށްލަންޖެހެއެވެ.\n(3) ހަމައެއާއެކު ތިމާއަޅާ ހެދުމަކީވެސް ރީތިކަން އިތުރުކޮށް ޢައިބު ފޮރުވާލާ އެއްޗެކެވެ. މޫސުމާއި ތަނަކީ ހެދުން ބަދަލުކޮށްލަންޖެހޭ ވަސީލަތެކެވެ. ހަމައެއާއެކު ތިމާގެ ހަށިގަނޑުގެ ހަމަކީވެސް ވަކިކަހަލަ ހެދުމެއްނޫނީ ޤަބޫލުނުކުރާ އެއްޗެކެވެ. ތިމާގެ ޢާއިލީ އަފްރާދުންގެ ވިސްނުންވެސް ހެދުން އިޚްތިޔާރު ކުރުމުގައި މަގުދައްކައިދޭނެއެވެ. އެމީހުންގެ ވިސްނުމާއި ވައްޓަފާޅިއެވެ. ތިމާގެ މާޙައުލެވެ. ޒަމާނަށް އަންނަ ބަދަލަކާއި ފެށަނެކެވެ. ތަރައްޤީއާއި ތަހްޛީބު ވެސް ހެދުން ކުރަހައިދޭނެއެވެ. ޢުމުރާއި ހަށިގަނޑުގެ ބައްޓަމަކީވެސް ހެދުމުގެ ވައްޓަފާޅި ބަދަލުކޮށްލަން ބާރުއަޅައިދޭ ވަސީލަތެކެވެ.\n(4) އެމެރިކާގެ މާހިރުން ދެކޭގޮތުގައި އިންސާނާގެ ތުންފަތުގެ މިނަކީ ފިރިހެނުން ކަމުގައި ވިއަސް އަދި އަންހެނުން ކަމުގައިވިއަސް، އޭނާގެ ރީތިކަމާއި ޖާޛިބިއްޔަތު ދައްކުވައިދީ، އަނެކުންގެ ކުރިމަތީގައި ތިމާގެ ބުރުސޫރަ ކުރަހައިދީ، ތިމާގެ ސިފަ ހާމަކޮށްދިނުމުގައި ވަރަށް ބޮޑު ދައުރެއް ކުޅެދޭ ގުނަނެކެވެ.\n(5) އެމެރިކާގެ ލޮއިސްފެއިލް ޔުނިވަރސިޓީގެ ނަފްސާނީ ޢިލްމުވެރިން ދެކެވަޑައިގަންނަވާ ގޮތުގައި މީހާގެ ތުންފަތް ބޮޑުވާ ވަރަކަށް އޭނޭގެ ކިބައިގައި ޖާޛިބިއްޔަތު ގަދަވެގެންދާނެއެވެ. ޚާއްޞަގޮތެއްގައި އަންހެނާގެ ތުންފަތް ބޯވުމަށް ލޯބިކުރާ ފިރިހެނުންގެ ކުރިމަތީގައެވެ. ކަން މިހެން އޮތްކަމުގައިވިއަސް ގިނަ އަންހެނުން ދެކޭ ގޮތުގައި އެކަނބަލުންގެ މެދުގައި އައުލާކަން ދެވެނީ ފިރިހެނުންގެ ތުންފަތް ބޯވެފައި އިޙްސާސުވުން ބޮޑުވެފައި ތުންފަތުގެ ހަކަތަ ގަދަވާ މިންވަރަކަށެވެ. ގިނަ އަންހެނުން ބުރަވަނީ މެދުމިނުގެ ތުންފަތަށެވެ.\n(6) ކަމާބެހޭ ދިރާސާތައް ކުރަށްވާ ބޭފުޅުންގެ ދިރާސާތަކުން ސާބިތުވާ ގޮތުގައި އިންސާނާގެ މޫނު ކުޑަވުމަކީ މޫނުގައިހުންނަ ކަޝިޝްކަމާއި ޖާޛިބިއްޔަތަށް ބަދަލު އައުމުގައި އަސަރުކުރުން ގަދަކޮށްދޭކަމެކެވެ. އެހެންކަމުން ރީތި ތުންފަތުން މޫނުގެ ޖާޛިބިއްޔަތުކަން އިތުރުކޮށްދޭނެއެވެ. މިހެން އޮތްކަމުގައި ވިއަސް ތުންފަތް ކިތަންމެ ރީތިވި ކަމުގައިވިއަސް މޫނުގައި ޖާޛިބިއްޔަތުކަމެއް ނެތްމީހެއްގެ ތުންފަތުގައި ހުންނަ ކަޝިޝްކަމެއްގެ ފައިދާ ނުކޮށްފާނެއެވެ.\n(7) ކޮންމެއަކަސް އިންސާނާގެ ތުންފަތަކީ އޭނާގެ ޙަޤީޤީ އިޙްސާސާއި ޢާޠިފިއްޔަތު އަނެކާގެ ކިބައަށް ފޯރުކޮށްދީ، އޭނާގެ ޝުޢޫރާއި ވިސްނުން އަނެކާއާ ހަމައަށް ތަޢުބީރުކޮށްދީ ފޯރުކޮށްދޭން ހުންނަ އެންމެ މުހިއްމު ގުނަނެވެ.\n(ނ) ރީތިކަމަކީ ވަރަށް ގިނަ ފަހަރު ނިސްބީ ކަމެކެވެ. އެކަކަށް ރީތިވީ މީހަކު އަނެކަކަށް ރީތިނުވެވެސް ހިނގައިދާނެއެވެ. ދިގުވުމަކީ ވެސް އެކަހަލަ ކަމެކެވެ. ހުޅަނގުގައި ނުވަތަ ގްރީސް ގައި އަންހެނާ ދިގުވުމަށް ލޯބިވިއަކަސް ސައުތު އޭޝިޔާގައި އަންހެނާ ދިގުވުމަކަށް ލޯތްބެއް ނުކޮށްފާނެއެވެ. ބައެއް މީހުންނަށް އަންހެނާ ދޮންވުމަކީވެސް ރީތިވާ ކަމެއްނޫނެވެ. ކަޅުވުމަކީވެސް ހުތުރުވާކަމެއްވެސް ނޫނެވެ. ވަރަށް ގިނަ މީހުންނަށް ކަޅާއި ދޮނާއި އެއްވެ ޚައްޗަރުވުމަކީވެސް ވަރަށް ރީތިވާ ސިފައެކެވެ.\n(ރ) ރީތިވުމަކީ އިސްލާމް ދީން ވެސް އެކަމަށް ބާރުއަޅާފައިވާ ކަމެކެވެ. އެކަމަށް ތަރުހީބުދޭ ސިފައެކެވެ. ކީރިތި ޤުރުއާނުގައި މާތް ﷲ ވަޙީކުރަށްވާފައި ވެއެވެ. يَا بَنِي آدَمَ خُذُوا زِينَتَكُمْ عِنْدَ كُلِّ مَسْجِدٍ وَكُلُوا وَاشْرَبُوا وَلاَ تُسْرِفُوا إِنَّهُ لاَ يُحِبُّ الْمُسْرِفِينَ (الأعراف: 31) މާނައީ: އޭ އާދަމުގެ ދަރީންނޭވެ! ތިޔަބައިމީހުންނަށް ޒީނަތެއްގެ ގޮތުގައި ﷲ ލައްވާފައިވާ ހެދުމުގައި، ޒީނަތްތެރިވެތިބެ ނަމާދުކޮށް އުޅޭށެވެ! އަދި ޙަލާލު ތަކެތީން ކައިބޮއި ހަދާށެވެ! އެކަންކަމުގައި އިސްރާފު ނުކުރާށެވެ! އެހެނީ އިސްރާފުކުރާ މީހުންދެކެ ﷲ ލޯބިވެ ވޮޑި ނުގަންނަވައެވެ. މިއެވެ. އަދިވެސް އެއިލާހު ވަޙީކުރަށްވާފައި ވެއެވެ. قُلْ مَنْ حَرَّمَ زِينَةَ اللَّهِ الَّتِي أَخْرَجَ لِعِبَادِهِ وَالطَّيِّبَاتِ مِنَ الرِّزْقِ (الأعراف: 32) މާނައީ: މާތް ﷲ އެއިލާހުގެ އަޅުތަކުންނަށް ޒީނަތެއްގެ ގޮތުގައި ދެއްވާފައިވާ ހެދުމާއި، ޙަލާލުކޮށް ދެއްވާފައިވާ ރޯދި، ޙަރާމްކުރުމުގެ ޙައްޤުދިނީ ކާކުހެއްޔެވެ؟ މިއެވެ. ލޮބުވެތި ރަސޫލާގެ ޙަދީޘުފުޅެއްގައި މިފަދައިން އައިސްފައި ވެއެވެ. “މާތް ﷲއަކީ ބޮޑަށް ރިވެތިވޮޑިގެންވާ ފަރާތެވެ. ރީތިއްޗަށާއި ރިވެތިކަމަށް އެއިލާހު ލޮބުވެތިވެ ވޮޑިގަންނަވައެވެ.” މިއެވެ.\n(ރ) އަންހެނާގެ ރީތިކަމާއި ޒީނަތަކީ މާތް ދެއްވި ވަރަށް ބޮޑު ނިޢުމަތެކެވެ. އެނިޢުމަތް ދެއްވީތީ އެކަން ފިލައިގެން ދިޔަނުދީ ބަލަހައްޓައި، އެކަން ހިފަހައްޓަންޖެހެއެވެ. ހަށިގަނޑުގެ ގުނަންތަކަށް ސަމާލުކަންދީ ބަލަހައްޓާ ފަދައިން ތިމާގެ ގައިގެ ހަމާއި ހަންގަނޑު ބަލަހައްޓައި، އެތަކެއްޗަށް ކާނާއާއި ފަރުވާދީ، ޒީނަތްތެރި ކުރަންޖެހެއެވެ. ތިމާގެ ރީތިކަން ތިމާއަށް އިޙްސާސުވާ ފަދައިން އެރީތިކަން ދައްކަންޖެހޭ މީހުންނަށް އެރީތިކަން، ރީތިކަމުގެ ގޮތުގައި ދައްކަންވެސްޖެހޭމެއެވެ. ޙަރާމްކުރެއްވި ގޮތުގައި އެރީތިކަން ބޭނުންކުރުމަކީ ﷲ ދެއްވި ނިޢުމަތަށް ކުފުރުވެރިވެ، ނާޝުކުރީވުމެވެ.\n(ބ) އަންހެނާވެސް އަދި ފިރިހެނާވެސް ރީތިވެ ޒީނަތްތެރިވުމަކީ ނެތްކަމެއްނޫނެވެ. އަދި ދީން މަނާކުރާ ކަމެއްވެސް ނޫނެވެ. އާދެ، ދީން އެކަމަށް ބާރުއަޅާ ކަމެކެވެ. ޚާއްޞަކޮށް އަންހެނާއަކީ ޒީނަތެއްކަމުގައިވާތީ އެޒީނަތް، ޒީނަތެއްގެ ގޮތުގައި ދަމަހައްޓަންޖެހެއެވެ. މާތް ﷲ އައްނޫރު ސޫރަތުގައި ބުރުގާގެ އާޔަތުގައި އަންހެނާގެ ޒީނަތުގެ ވާހަކަ ތަކުރާރުކޮށް ބަޔާންކޮށްފައި ވެއެވެ. އެއާޔަތް ނިންމާލައްވަމުން މިފަދައިން އަންގަވާފައި ވެއެވެ. وَلاَ يَضْرِبْنَ بِأَرْجُلِهِنَّ لِيُعْلَمِ مَا يُخْفِينَ مِنْ زِينَتِهِنَّ މާނައީ: އެކަނބަލުންގެ ޒީނަތުގެ ތެރެއިން ހިލޭ ފިރިހެނުންގެ ކުރިމަތީގައި ފޮރުވަން ވާޖިބުވާ ތަނެއް ފާޅުވެދާފަދަ ގޮތަކަށް، އެބައިމީހުންގެ ތެރޭގައި އެކަނބަލުން ހިނގައިބިނގައި ނުހަދާށެވެ. މިއެވެ.\n(ޅ) އަޅުގަނޑުމެންނަކީ މުސްލިމުންނަށް ވީތީ، މުސްލިމުން ކޮންމެކަމެއްވެސް ކުރާން އޮންނަ ރީތި ގޮތަށް އެކަމެއް ކުރުމަށް އިސްލާމު ދީން އަނަގައެވެ. އެއިންކަމެއް ކުރުމުގައިވެސް ހައްދުން ބޭރުވެގެންނުވާނެއެވެ. މިގޮތުން ރީތިވުމާއި ތިމާގެ ހަށިގަނޑާއި ހަމުގެ ބުރުސޫރަ ދެމެހެއްޓުމާއި ތިމާގެ ރީތިކަން ހިފެހެއްޓުމަކީ ކުރާންއޮތް ކަމެއް ކަމުގައިވިއަސް އެކަމުގައި ހައްދުފަހަނަޅައި ދިއުމެއް އިސްލާމް ދިނަކު ނޯވެއެވެ. ދީނުގައި މަނާކުރެވިގެންވާ އެއްވެސް ކަމެއް، އެއީ ރީތިކަމެއް ކަމުގައި ބަޔަކު ދުށްކަމުގައިވިއަސް އެކަން ރީތިކަމެއްކަމުގައި ދެކިގެންނުވާނެއެވެ.\n(ކ) ކޮންމެ ވެއްޓަކީވެސް އަދި ކޮންމެ މުޖްތަމަޢަކީވެސް ވަކި މުސްތަޤިއްލު ވެއްޓަކާއި މުޖްތަމަޢެއް ކަމުގައިވާތީ، އެވެއްޓަކާއި މުޖްތަމަޢެއްގެ މެދުގައި ވަކިކަހަލަ، އަމިއްލަ ޘަޤާފަތަކާއި އާދަކާދައެއް އޮންނާނެއެވެ. އެމީހުންގެ މެދުގައި ރީތިކަން ދެކޭ މިންގަނޑަކާއި ފަންތިއެއްވެސް ނޯވެ ނުދާނެއެވެ. އެއްބަޔަކަށް ދިގުވުން ރީތިވާއިރު އަނެއް ބަޔަކަށް ކުރުވުން ވެސް ރީތި ވާންވާނެއެވެ. ކުލަ ކުލައަކީ ވެސް ނިސްބީ އެއްޗެކެވެ. ބައެއްފަހަރު ދޮންވުން ރީތިވާއިރު އަނެއްބައިފަހަރު ކަޅުވުން ވެސް ރީތިވެއެވެ. ތިމާއަށް ﷲ ދެއްވި ކުލައަކަށް ޝުކުރު އަދާކުރަންވާނެއެވެ. އެކުލައެއްގެ މަތީ ތިމާގެ ރީތިކަން ހިފެހެއްޓޭތޯ ބެލުމީ އެންމެ ބުއްދިވެރި ގޮތެވެ. ﷲ ދެއްވި ނިޢުމަށް ޝުކުރުވެރިވުމަކީ އެއީއެވެ.\n(އ) ރީތިކަން އެންމެ ބޮޑަށް ބޭނުންވަނީ އަންހެނާއަށެވެ. އަދި އެކަން ދަމަހައްޓަން މަސައްކަތްކުރަނީ ވެސް އޭނާއެވެ. ޖިންސުއްލަޠީފަކަށް ވީތީއެވެ. ޒީތަނަކަށް ވީތީއެވެ. ޖާޛިބިއްޔަތުގެ އަޞްލަށް ވީތީއެވެ. ޖޯޑެއް ފުރިހަމަވުމުގެ ޙަޤީޤީ މަންޒިލަށް އަންހެނާ ވީތީއެވެ. އެހެންނަމަވެސް ދަންނަންޖެހޭ ވަރަށް ބޮޑު ޙަޤީޤަތެއް އެބަ އޮވެއެވެ. އެއީ ޖިންސުއްލަޠީފެއްގެ ޙަޤީޤީ ރީތިކަމަކީ ކޮބައިކަމެވެ. އަރަބި ޅެންވެރިޔާ ބުނެފައިވާ ފަދައިންނެވެ. زِينَةُ الْبِنْةِ الأَدَبُ ، لاَ بِحُسْنٍ وَذَهَبٍ މާނައީ: އަންހެންކުއްޖާގެ ރިވެތިކަމަކީ އޭނާގެ ކިބައިގައި ހުންނަ އަޚްލާޤަކާއި އަދަބުވެރިކަމެކެވެ. ހަމައެކަނި އޭނާ އަޅާފައި ހުންނަ ގަހަނާއަކާއި ލިބިފައިހުންނަ ރީތިކަމެއްގެ ސަބަބަކުން ނޫނެވެ. މިއެވެ. އާދެ، އަންހެނާގެ ރީތިކަމަކީ އަޚްލާޤު ރީތިކަމެވެ. ތިމާއަށް ލިބިފައި ހުންނަ މުރާލިކަމެކެވެ. ތިމާގެ ކިބައިގައި ހުންނަ ވަފާތެރިކަމަކާއި ޢިއްފަތްތެރިކަމެކެވެ. ތިމާގެ ޠަބީޢަތް އެއަށް ހޭނިފައިވާ ކިޔަމަންގަތުމަކާއި ކިޔަމަންކުރުވުމުގެ ސިފައެކެވެ. ތިމާ ހޯދާފައިވާ ހިނިތުން މޫނެކެވެ. އެއިރުން އެފަދަ އަންހެނާއަކީ ދެދުނިޔެ ލިބިއްޖެ އަންހެނެކެވެ. ދެދުނިޔޭން ކާމިޔާބު ހޯދައިފި މީހެކެވެ. އެންމެ ރީތި ޖިންސުއްލަޠީފެވެ.\n(ވ) މިތާގައި ހަނދުމަކޮށްލަންޖެހޭ އެހެން ނުގުތާއެއްވެސް އޮބަ އޮވެއެވެ. އެއީ ސުވަރުގެއިން އެންމެ މަތީ މަޤާމު ޙާޞުލުކުރެވޭ މީހަކީ ކޮބައިކަން ދަތުމެވެ. އާދެ، އެއީ އަޚްލާޤީ ގޮތުން ކީރިތި ރަސޫލާއާ އެންމެ ކުއްތަންބޮޑު ހިނދުކޮޅެއްގެ ވެރިއަކީ، އެންމެ ބުރުސޫރަ ރީތި މީހާ ކަމުގައި ކީރިތި ރަސޫލާގެ ޙަދީޘުފުޅުގައި އައިސްފައި ވެއެވެ. އެހެންކަމުން އެކަމަށް ފަރުވާތެރިވާންޖެހެއެވެ. އަންހެނާއަށް ސުވަރުގެއިން ލިބޭނެ އެންމެ މަތިވެރި އެއް ނިޢުމަތަކީ އޭނާއަށް ދުނިޔެމަތީގައި ބޭނުންވާ އެންމެ ބޮޑު އެއް ނިޢުމަތެވެ. އެއީ ރީތިކަމެވެ. ދަންނާށެވެ! ދުނިޔެމަތީގައި ޞާލިޙުގޮތުގައި، ރީތި އަޚްލާޤާއެކު އުޅޭ އަންހެނާއަށް އޭނާގެ އަޚްލާޤާ އެއްވަރަކަށް ސުވަރުގޭގައި ރީތިކަން ދެއްވާނެކަމީ ޝައްކެއް އޮތްކަމެއްނޫނެވެ. އާދެ، އެއީ މަތިވެރި މާތްﷲގެ ދީލަތިވަންތަ ކަމުގެ ބޮޑުކަމެވެ. އާޚިރަތް ދުވަހު ސުވަރުގެ ވެރިންގެ ގޮތުގައި ލައްވާފައިވާ އަންހެނުންނަށް މާތް ދެއްވާނެ ނިޢުމަތަކީ ޙޫރުލްޢީނުންނަށް ވުރެން އެފަދަ ޖިންސުއްލަޠީފުން ރީތިވެފައި ޖާޛިބިއްޔަތު ގަދަވުމެވެ. އެކަނބަލުންނަށް ބޭނުންޖެހޭ އެންމެ ބޮޑު ނިޢުމަތަކީ ރީތި މޫނެއްގެ ވެރި، ލޫޅާފަތި ހަށިގަނޑެއްގެ ވެރިއަކަށް އޭނާ ވުމެވެ.\nPrevious articleޕްލާސްޓިކާއި ރަބަރުގެ ބާވަތްތަކުގެ ކުނިބުނީގެ ނުރައްކަލުގެ ތެރޭގައި ދުނިޔެ\nNext articleކުށެއްނެތް އިންސާނަކު މަރައިފި މީހާގެ ހުކުމަކީ ކޮބާ؟


Accident hingaigen meehaku eheetheri kamakah neydhey- captain - AO News\nލޯންޗު އެކްސިޑެންޓުގައި އަނިޔާވެ ރޭ ތިން މީހުން ވަނީ މާލެ ގެނެސްފައި -- ފޮޓޯ/ އެމްއެންޑީއެފް\nގއ. ވިލިނގިލީ ނެރަށް ލޯންޗެއް އަރައި ރޭ ހިނގި ނުރައްކާތެރި އެކްސިޑެންޓްގައި ދެ މީހަކު މަރުވެފައިވާއިރު، އެ އެކްސިޑެންޓް ހިނގި ވަގުތު އެހީނުވެ އެހެން ލޯންޗެއް ދިޔަ ކަމަށް، އެހީތެރިވާން އުޅުނު މީހުން ތުހުމަތުކުރި ނަމަވެސް އެއީ ޙަގީގަތާ ޚިލާފު ވާހަކައެއް ކަމަށާއި އެކްސިޑެންޓެއް ހިނގައިގެން މީހަކު އެހީތެރިކަމަކަށް އެދިފައި ނުވާ ކަމަށް އެ ލޯންޗުގެ ކެޕްޓަން ބުނެފިއެވެ.\nކެޕްޓަން ބުނީ އެ އެކްސިޑެންޓް ހިނގައިގެން މީހަކު އެހީތެރި ކަމަށް ނޭދޭ ކަމަށާއި އަދި އެ އެކްސިޑެންޓް ހިނގިތަން ވެސް ނުފެންނަ ކަމަށެވެ. ނަމަވެސް ބަޔަކު ގޮވައިގެން ކޫއްޑޫއަށް ދިޔައިރު ލޯންޗެއްގެ ނެވިގޭޝަން ފެނުނު ކަމަށާއި ނަމަވެސް އަނދިރިކަމުން އެއީ ކިހާވަރެއްގެ ހާދިސާއެއްކަން އޭރު ނޭނގޭ ކަމަށެވެ. އޭނާ ބުނީ އެ ހާދިސާގެ ޚަބަރު ލިބުނީވެސް ކުއްޑޫއަށް ދިޔަތާ ބައިގަޑިއިރުފަހުން ކަމަށެވެ.\nއެހާދިސާ ހިނގިކަން އެނގިގެން އެހީތެރިވާން ލޯންޗެއްގައި ދިޔަ މީހަކު ބުނެފައިވަނީ ވިލިނގިއްޔަށް ގުރުއާން މުބާރާތަށް އައި ޖަޖުން ފުރުވަން ކޫއްޑޫ އެއާޕޯޓަށް ލޯންޗެއްގައި ދާން ފުރަންވެގެން އެވަގުތު ވިލިނގިލީ ތެޔޮއަޅާ ޖެޓީގައި ހުރި މީހެއް ކައިރީ އެހީވާން ދާން އެދުނު ކަމަށެވެ. އެހެންނަމަވެސް ޗެކިން ފެށެނީޔޭ. މިގަޑީގަ ދެވޭކަށް ނެތޭ ކިޔާފައި އެމީހުން ދިޔައީ ކަމަށެވެ.\nޕުލްމަން ރިސޯޓުން ފުރައިގެން ވިލިނގިއްޔަށް ކުރި ދަތުރުގައި ވިލިނގިލީ ނެރުގެ ފައިކައްޓަށް ލޯންޗު އަރައި ހިނގި އެކްސިޑެންޓްގައި ގއ. ވިލިނގިލި، ދޫރެސް، މިސްބާހު ޢަބްދުލްމުޙްސިން، 37، އާއި ނ. ލަންދޫ، އުރަހަ، މުޙައްމަދު ޝާފިއު، 27، ނިޔާވެފައިވާއިރު. އެ ލޯންޗްގައި ތިބި ތިން މީހުންނަށް ވަނީ ބޮޑެތި އަނިޔާތަކެއް ލިބިފައެވެ. އޭގެ ތެރެއިން އެކަކަށް މިހާރު ފަރުވާ ދެމުން އަންނަނީ ވެންޓިލޭޓަރުގައެވެ.\nމި ހާދިސާގެ މަންޒަރުދުށް ބައެއް މީހުން ބުނި ގޮތުގައި ނެރުމައްޗަށް ލޯންޗު އަރަން ދިމާވީ ބާރު ސްޕީޑުގައި ދުއްވާފައި ދިއުމުންނެވެ.


Maldives partnership forum baavvanee - vNews.mv\nމޯލްޑިވްސް ޕާޓްނާޝިޕް ފޯރަމް ބާއްވަނީ\nޙައްވާ މިންހާ 13 June 2019, 11:16\nމޯލްޑިވްސް ޕާޓްނާޝިޕް ފޯރަމް ބޭއްވުމަށް ރާއްޖެއިން ތައްޔާރުވާން ފަށައިފި އެވެ.\nމިފޯރަމަކީ ބައިނަލްއަގްވާމީ ޖަމިއްޔާތަކުންނާއި ދުނިޔޭގެ ފެންވަރުގެ ކުންފުނިތަކުން ބައިވެރިވާނެ ފޯރަމެކެވެ.\nފޮރިން މިނިސްޓްރީން ބުނީ މިފޯރަމް ވެގެންދާނީ ރާއްޖޭގައި ބާއްވާ އެންމެ ބޮޑު މަލްޓިލޭޓަރަލް ފޯރަމަށެވެ.\nމިމަހުގެ 17 ވަނަ ދުވަހާއި 18 ވަނަ ދުވަހު ކުރިއަށްދާ މިފޯރަމު އިފްތިތާހް ކޮށްދެއްވާނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހެވެ. ފޯރަމް ކޯ ހޯސްޓް ކޮށްދެއްވާނީ ފޮރިން މިނިސްޓަރު އަބްދުﷲ ޝާހިދާއި ފިނޭންސް މިނިސްޓަރު އިބްރާހިމް އަމީރެވެ.\nމި ފޯރަމްގެ ތެރެއިން ބައިނަލްއަގްވާމީ މުޖުމަތަމައަށް ހުޅުވާލެވިފައިވާ ގައުމެއްގެ ގޮތުގައި ރާއްޖެ ބޭއްވުމަށް ދިވެހި ސަރުކާރުން ގެންގުޅޭ ސިޔާސަތުގެ ދަށުން އެކި ގައުމުތަކާއި ބައިނަލްއަގްވާމީ މުޖުތަމައާއިއެކު އޮންނަ ގުޅުން އިތުރަށް ބަދަހިކޮށް، ރާއްޖެއަށް ދިމާވެފައިވާ އެކި ގޮންޖެހުންތަކުން އަރައިގަތުމަށާއި އިގްތިސޯދީ އަދި އިޖުމާއީ އެކި ދާއިރާތަކުން ބައިނަލްއަގްވާމީ ބައިވެރިންގެ އެހީތެރިކަން ފޯރަމް ތެރެއިން ހޯދުމަށް ސަރުކާރުން މަސައްކަތް ކުރާނެ އެވެ. މީގެ އިތުރުން މިފޯރަމްގެ ތެރެއިން ރާއްޖޭގައި ކުރިއަށްގެންދާ ޕްރޮގްރާމުތަކަށް އެހީތެރިކަން ފޯރުކޮށްދިނުމަށް އެއްބަސްވުންތަކުގައި ސޮއިކުރުންވެސް ކުރިއަށް ދާނެ އެވެ.\nމީގެ އިތުރުން މިފޯރަމްގެ ތެރެއިން މައިގަނޑު ފަސް ދާއިރާއަކުން ޕެނަލް ޑިސްކަޝަންތައް ބާއްވައި، މައުލޫމާތު ދިނުމަށް ވަނީ ހަމަޖައްސާފަ އެވެ. އެއީ މާލީ އަދި އިޤްތިސާދީ ދާއިރާ، ނޫއިގްތިސާދު، އިޖުތިމާއީ ދާއިރާ، އިދާރާތައް ހަރުދަނާކުރުން އަދި ޕްރައިވެޓް ސެކްޓަރާއި ގުޅިގެން ތަރައްގީކުރުމުގެ ދާއިރާއެވެ.


Dhurugaiviyas | Vaahaka ދުރުގައިވިޔަސް – Vaahaka\n96300\tAugust 8, 2021\nދުވަހަކީ ވަރަށް ވިއްސާރަ ދުވަހެކެވެ. މިފަދަ ކޮންމެ ދުވަހެއްގެ ވެސް އާދައިގެ މަތިން ރޭޝަމް އިނީ ކޮފީ ޖޯޑެއް ހިފައިގެން ގޭގެ ޓެރަސްގެ ރެއިލިންގައި އަތް ވިއްދާލައިގެން ވާރޭވެހޭ މަންޒަރު ބަލާށެވެ. ވަރޭވެހޭ މަންޒަރުން ރޭޝަމްގެ ހިތަށް ހިތްހަމަޖެހުން ގެނުވައެވެ. މޫނުމަތިން ހިނިތުންވުން ފިލައިނުދެއެވެ. އެހެން ނުވާންވީ ސަބަބެއް ވެސް ނެތެވެ. ހަޔާތުގައި ފުރަތަމަ ފަހަރަށް ރޭޝަމް ގަޔާވާ ކަހަލަ ޒުވާނަކާ ދިމާވީ ވެސް މިކަހަލަ ވާރޭވެހޭ ދުވަހެއްގައެވެ.\nއެއީ މީގެ ދެ އަހަރެއްހާ ދުވަސް ކުރިއެވެ. ރޭޝަމް މަސަތްކަތް ކުރަމުން ދިޔައީ ރަށު ސުކޫލްގައެވެ. އެހެން ދުވަސްތަކެކޭ އެއްފަދައިން މިއަދު ވެސް ރޭޝަމް ސުކޫލް ނިންމުމަށް ފަހު ގެއަށް ދާން ސުކޫލް ގޭޓުން ނިކުމެގެން ގެއާ ދިމާއަށް މިސްރާބުޖެހިއެވެ. ހިސާބަކަށް ދެވުންތަނާ ވާރޭވެހެންފެށިއެވެ. ވާރެއިން ހިޔާވުމަށްޓަކައި ރޭޝަމް ޚިޔާރުކުރީ އެންމެ ކައިރީ ގެއެއްގެ އަސްކަންޏެވެ. ވާރޭހުއްޓާލާނެ އިރެއްގެ އިންތިޒާރުގައި ހުއްޓާ ހިޔާވެގެން ހުރި ގޭގެ ދޮރު ހުޅުވާލާފައި އެ ނިކުތީ މިއިން ޒަމާނަކު ރޭޝަމް އަށް އެ ރަށުން ފެނުނު ޒުވާނެއް ނޫނެވެ. އެ ޒުވާނާ ނިކުމެ ރޭޝަމް އަށް ބަލަން ހުރީ ހިނިތުންވުމަކާ އެކީގައެވެ. ރޭޝަމް ލަދުން ހުއްޓެއް ކަމަކު އޭނާއަށް ވެސް އިރުއިރު ކޮޅުން އެ ގޮތްނޭނގޭ ޒުވާނާއަށް ބަލާލެވެއެވެ. މާކަ ގިނައިރަކު މަޑުކުރާކަށް ނުޖެހުނެވެ. ވާރޭ ހުއްޓާލައިފިއެވެ. ރޭޝަމް ހިނގައިގަތީ ގެއާ ދިމާއަށް ދާށެވެ. އެ ޒުވާނާ ރޭޝަމް މަގުން ގެއްލެންދެން ބަލަން ހުރިކަން ރޭޝަމް އަށް އެނގެއެވެ. ރޭޝަމް ގެއާ ހަމައަށް ދިޔައިރު ރޭޝަމްގެ ޚިޔާލުތައް ހުރީ ގޮތް ނޭނގޭ ޒުވާނާއާ ގުޅިފައެވެ. ރޭޝަމް އަށް އެދެވެން ފެށުނީ އެވަގުތުކޮޅު ދިގުލައިގެން ދިޔުމަށެވެ. ހިނިތުންވަމުން އައި ރޭޝަމް ގެއަށް ވަން ތަން ރޭޝަމްގެ މަންމަ ޒުބޭދާ އަށް ފެނުމުން ނިކަން ލޯބިން ރޭޝަމް އަށް ގޮވާލިއެވެ. މިއަޑު އިވުމުން ރޭޝަމް އަށް ހަމަ ބިމަށް އާދެވުނު ކަހަލައެވެ. މަޑުމައިތިރި ހިނގުމެއްގައި ގޮސް މަންމަ ކުރިމަތީ ހުއްޓުނެވެ. " މަންމަގެ ދަރިފުޅު މިއަދު ހާދަ އުފާވެފަ ހުރިހެން ހީވެޔޭ ކިހިނެއްވީ އަނެއްކާ؟ " މަންމަގެ ސުވާލަށް ކަމެއް ނުވާ ކަމަށް ބުނަމުން ރޭޝަމް ކޮޓަރިއާ ދިމާއަށް މިސްރާބު ޖެހީ މަންމަ އިތުރަށް ސުވާލެއް ކޮށްފާނެތީއެވެ. އެއްޗެހި ވެސް ބަދަލުކުރުމެއް ނެތި އެނދަށް ވެއްޓިގަތީ ވެފައިހުރި ވަރުބަލިންނެވެ. އިސާހިތަކު ފުން ނިންޖަކުން ރޭޝަމް އަށް ނިދުނެވެ.\nދުވަސްތައް ފާއިތުވެގެން ދެއެވެ. ރޭޝަމް އަށް އެ ޒުވާނާ ފެންނަމުން ދިޔައީ ވަރަށް ވެސް މަދުންނެވެ. އެ ޒުވާނާގެ މަޢުލޫމާތެއް ނޭނގުނަސް ރޭޝަމްގެ ހިތުން އެ ޒުވާނާއަށް ޚާއްސަ މަޤާމެއް ދެވުނެވެ. ދެކޭހިތްވާން ފެށިއެވެ. ވާހަކަ ދައްކާ ހިތްވިއެވެ. ނަމަވެސް އަންހެން ކުއްޖަކަށްވެ ހުރެ އިސްނަގާކަށް ނުކެރުނެވެ. ކޮންމެ ދުވަހަކު ސުކޫލް ނިންމުމަށް ފަހު ގެއަށް ދާ މަގުމަތިން ޒުވާނާގެ ގެއާދިމާއަށް ނަޒަރު އެއްލައެވެ. ނަމަވެސް ކާމިޔާބުވާ ގޮތެއް ނުވިއެވެ.\nމިގޮތަށް ދުވަސްތައް ފާއިތުވެގެންދިޔައެވެ. ރޭޝަމް މުޅިން މާޔޫސްވެއްޖެއެވެ. ވަރުބަލިވެއްޖެއެވެ. އެންމެ ދުވަހެއްގެ ފެނިލުމުން ރޭޝަމް އަށް ލޯބިވެވުނީ އޭ ހިތް ބުނާކަހަލައެވެ. ނޭނގެނީ އެ ދުވަހުން ފެށިގެން ޒުވާނާ ވީ ނުވީއެއް ނޭނގޭތީއެވެ. ރޭޝަމް މިކަހަލަ ޚިޔާލުތަކުގައި ހުންނަތާ މިހާރު2ގަޑިއިރުވެދާނެއެވެ. ޚިޔާލީ ދުނިޔެއިން ނިކުމެވުނީ މަންމަ ކެއްސާ އަޑު އިވުމުންނެވެ. މަންމަ ބަލިވެ އުޅޭކަމެއް ރޭޝަމް އަކަށް ނޭނގެއެވެ. އެހެން ކަމުން ވަރަށް ކަންބޮޑުވެ ހުރެ މަންމަގެ ކޮޓަރި އާ ދިމާލަށް މިސްރާބުޖެހިއެވެ. ނިކަން ލޯބިން މަންމަ އަށް ގޮވާލިއެވެ. އަދި މަންމަގެ ނިތްކުރީގައި އަތްޖައްސާލިއެވެ. އަސްތާ ކަމަކު ދާކަށްނެތެވެ. މަންމަ އޮތީ ހުންއައިސްފައެވެ. ރޭޝަމް އަކީ މަންމަ އަށް ކަމެއްވެއްޖެ ނަމަ ވަރަށް ކަންބޮޑުވާ ކުއްޖެކެވެ. ވާނީވެސް އެހެން ނޫންހެއްޔެވެ. ރޭޝަމްގެ އުމުރުން5އަހަރުގައި ރޭޝަމްގެ ބައްޕަ މަރުވެގެން ދިޔައީ ކެންސަރު ބައްޔާ ގިނަ ދުވަސްތަކެއް ވަންދެން ހަނގުރާމަ ކުރުމަށް ފަހުގައެވެ. އޭގެ ފަހުން ރޭޝަމްގެ ހުރިހާ ވެސް މީހަކީ އޭނާގެ މަންމަ އެވެ.\n"މަންމަ ކީއްވެ ބަލިވެ އުޅޭ ވާހަކަ ނުބުނީ؟ ހިނގާ ހޮސްޕިޓަލަށް ދާން ދޯ؟ " ރޭޝަމް މަންމަގެ އަތުގައި ހިފަމުން ބުންޏެވެ. ނުލާހިކު އުފަލާ އެކު ޒުބޭދާ ތައްޔާރުވެލިއެވެ. މާ ގިނައިރުތަކެއް ނުވެ ރ.މީދޫ ސިއްޚީ މަރުކަޒުގެ ގޭޓުން ވަދެގެން އައިސް ނަންބަރު ނަގައިގެން ޑޮކްޓަރު އަރީފްގެ ކޮޓަރި ދޮރުމަތީ ހުރި ގޮނޑީގައި އިނށީދެ، ހަމަނުޖެހިގެން އުޅެނިކޮށް ނަމްބަރު ޖެހިއްޖެއެވެ. ރޭޝަމް ގޮސް މަންމަ އަށް ދޮރު ހުޅުވާލަދިނެވެ. މަންމަ ވަދެ އިށީނުމުން ރޭޝަމް ދޮރު ލައްޕާލުމަށް ފަހު މަޑު ހިނގުމެއްގައި އައިސް ޑޮކްޓަރާ ދިމާއަށް ބަލައިލީ ހިނިތުންވުމަކާ އެކީގައެވެ. އެވަގުތު ރޭޝަމްގެ ދެ ލޯ ބޮޑުވި ކަހަލައެވެ. ކުރިމަތީ ފެންނަން މި ހުރީ މި ހުރިހާ ދުވަހު ހޯދަމުންދާ ޒުވާނާއެވެ. އަރީފް އަށް ވެސް ވީ ހަމަ ރޭޝަމް އަށް ވީ ވަރެވެ.\n" ފަރީދާގެ ދަރިފުޅު ދޯ ތީ؟" މަންމަގެ ވާހަކައިން ދެމީހުން ވެސް ދިޔައީ ސިއްސައިގެންނެވެ. "ލައްބަ. ކިހިނެއްތޯ ވީ، ދައްކާލަން ތި ދުރުވީ؟" އަރީފް އަހާލީ އޯގާތެރިކަމާ އެކުގައެވެ. އަރީފްގެ ސުވާލަށް ޖަވާބު ދިނީ ރޭޝަމްއެވެ. އަރީފް ދިނީ ބޭހެވެ. ގަޑިން ގަޑިއަށް ކެއީމަ އިރާދަކުރެއްވިއްޔާ ރަނގަޅު ވާނެކަމަށް އަރީފް ބުނެލީ ހިނިތުން ވުމަކާ އެކުގައެވެ. ރޭޝަމް ޑޮކްޓަރުގެ ކޮޓަރިން ނިކުތީ ނިކުންނަ ހިތަކުން ނޫނެވެ. ގެއަށް ދިޔަ މަގުމަތިން މަންމަ ޑޮކްޓަރާ ބެހޭ ވަރަށްގިނަ މަޢުލޫމާތު ދިނެވެ. ޑޮކްޓަރަށް ކިޔާ ނަމަކީ އަރީފް ކަމާ އެހަށް ދުވަހަކު ޑޮކްޓަރުކަން ކިޔަވައިގެން އައިސް ރަށު ސިއްޚީ މަރުކަޒުގައި މަސަތްކަތްކުރަން ފެށިކަމާ އަދި އެއީ މަންމަގެ ވަރަށް ގާތް ރަޙުމަތްތެރިއެއްގެ ދަރިއެއް ކަމަށް ވެސް ބުންޏެވެ. މަންމަގެ ވާހަކަތަކުން ރޭޝަމްގެ ހިތް އުފަލުން ނަށާލި ކަހަލައެވެ.\nދުވަސްތައް އޭގެ އެންމެ ހަލުވި ދުވެލީގައި ކުރިއަށް ދެއެވެ. ރޭޝަމް އާއި އަރީފްގެ ރައްޓެހިކަން ބަދަހިވަމުން ދިޔައީ ހީނުކުރާހާ އަވަހަށެވެ. މި ރައްޓެހިކަން ލޯތްބަށް ބަދަލުވެގެން ދިޔައީ ރޭޝަމްގެ 20 އަހަރުވީ އުފަން ދުވަހުގެ ޕާޓީއިންނެވެ. ރޭޝަމް މަންމަގެ ވެސް ކުރިމަތީގައި އާރިފް ރޭޝަމްގެ ކުރިމަތީގައި ދެ ކަކޫ ޖަހާލާފައި މަލެއް ދިއްކޮށްލަމުން އަހަރެންނާ ރައްޓެހިވެދާނަން ހެއްޔޭ އަހާލީ ހިނިތުން ވުމަކާ އެކީގައެވެ. ރޭޝަމް އަށް ބަލާލެވުނީ ކައިރީގައި ހުރި ލޯބިވާ މަންމަ އާއި ދިމާލަށެވެ. ހީވަނީ މަންމަ ރުހުމަށް އެދުނީ ހެންނެވެ. މަންމަ ހިނިތުން ވުމަކާއެކު ބޯ ޖަހާލީ މަންމަ މަރުހަބާ ކިޔަމޭ ބުނާފަދައަކުންނެވެ. ރޭޝަމް އުފަލުން ފޮޅުނު ކަހަލައެވެ. އަރީފް އަށް އާނއެކޭ ބުނެލީ ސީދާ އަރީފްގެ މޫނަށް ބަލަން ހުރެއެވެ. ހަމަ އެ ވަގުތު ޕާޓީގައި ތިބި އެންމެން އެ ދެމީހުންނަށް ހޫނު މަރުހަބާގެ އަތްތިލަބަނޑިތަކުން މުޅި މާހަލު ގުގުމާލިއެވެ.\nދުވަސްތައް އޭގެ އެންމެ ބާރުމިނުގައި ފައިބައިގެން ދެއެވެ. ރޭޝަމް އާއި އަރީފުގެ ކައިވެނި ވެސް ވަރަށް ކުލަގަދަކޮށް ފާހަގަކުރެވިގެން ދިޔައެވެ. އަރީފް އާއި ރޭޝަމް ކައިވެނިކުރިތާ އެންމެ ދެ ހަފްތާ ވީތަނާ އަރީފްގެ އޮފީހުގެ ފަރާތުން ލަންކާއަށް ކިޔަވަންދާން ފުރުސަތު ލިބުނެވެ. ނަމަވެސް ރޭޝަމް އާ ދުރަށް ދާން އަރީފް ބޭނުމެއް ނުވިއެވެ. އެހެނަސް ރޭޝަމް ބުނަމުން ދިޔައީ ދިއުމަށެވެ. ދިރިއުޅުން މިހާރަށް ވުރެ ވެސް ރަނގަޅުވާނީ ކިޔަވައިގެން ކަމުގައި ރޭޝަމް ވިސްނައިދިނެވެ. އަދި އަބަދުވެސް ރޭޝަމް ހުންނާނީ އަރީފްގެ މީހެއްގެ ގޮތުގައިކަމަށް ވެސް ބުނެދިނެވެ. ކިތަންމެ ދުރުގައި ހުއްޓަސް ގުޅައި ވާހަކަ ދެއްކޭނެ ކަމަށް ވިސްނައިދިނުމުން އަރީފް ދާން ނިންމިއެވެ. ނަމަވެސް ދާ ހިތަކުންނެއް ނޫނެވެ. ރޭޝަމް ކުރުނުކުރުމުންނެވެ. އޭގެ ފަހުން ދެ ދުވަސް ވެސް ނުވަނީސް އަރީފް ފުރައިގެން ދިޔައެވެ. ރޭޝަމް އަށް ހީވީ އޭނާގެ ހަށިގަނޑުން އެއްބައި އުނިވެގެން ދިޔަހެންނެވެ. ދެރަވެގެން ރޮވުނެވެ.\nއަރީފް ކޮންމެ ދުވަހަކު ވެސް ރޭޝަމްއަށް ގުޅައި އެތައް އިރެއް ވާންދެން ލޯބީގެ އެތަކެއް މަލެއް ފޮޅުވައެވެ. ކިތަންމެ ރެޔަކު ފޯނު ކޮށްގެން އޮވެ އެ ދެމީހުންނަށް ނިދެއެވެ. މިހެން ދުވަސްތައް ފާއިތުވެގެން ދެއެވެ. ކޮންމެ ރެއަކު 10 ޖަހާއިރު އަރީފް ގުޅާނެތީ އެހެން ރޭރެއެކޭ ވެސް އެއްފަދައިން ރޭޝަމް ފޯނު ހިފައިގެން ސިޓިންރޫމްގައި އިނެވެ. ގަޑި ޖެހޭނެ އިރެއްގެ އިންތިޒާރުގައި އިންދާ 10 ޖަހައިފިއެވެ. ނަމަވެސް އަރީފްގެ ޚަބަރެއް ނުވިއެވެ. ރޭޝަމް ފޫހިވެގެން ޓީވީ ހުޅުވާލިއެވެ. އަދި އަރީފް ގުޅާނެކަމަށް އިރު އިރުކޮޅުން ފޯނަށް ބަލާލަބަލާލައި ހުރެވުނެވެ. ގަޑިން 11 ޖެހިއިރު އަރީފްގެ ޚަބަރެއް ނުވުމުން ރޭޝަމް ވަރަށް ކަންބޮޑުވިއެވެ. ކޮންމެ ވެސް ކަމެއް ވެއްޖެއޭ ރޭޝަމްގެ ހިތް ބުނަމުން ދިޔައެވެ. އެހެން ކަމުން އަރީފްގެ ނަންބަރަށް ގުޅާލިއެވެ. ނަމަވެސް ބުނަނީ ނިއްވާލާފައިވާ ކަމަށެވެ. ރޭޝަމް އަށް އެ ފޯނަށް ގުޅުނު އަދަދެއް ވެސް ނޭނގެއެވެ. ހަމަ ލިބެނީ އެއް ޖަވާބެކެވެ. އަރީފް އަށް ވީ ކިހިނެއްކަން ނޭނގެނީސް ރޭޝަމްގެ ލޮލަކަށް މިރޭ ނިންޖެއް ނާންނާނެއެވެ. ދެކޮޅަށް ދެކޮޅަށް ހިނގާލަ ހިނގާލައި ހުއްޓާ ރޭޝަމްގެ ފޯނު ރިންގުވިއެވެ. އުފަލުން ބަލާލިއިރު ގުޅީ އަރީފްގެ ބައްޕައެވެ. އެ ގަޑީގައި ބައްޕަ ގުޅާނީ ކޮންމެވެސް ބޮޑުކަމެއްވީމާކަން ރޭޝަމް އަށް އެނގެއެވެ. "ދަރިފުޅާ އަރީފް... ރޭލެއްގެ ދަށުވެ ނިޔާވެއްޖެ."\nރޭޝަމް އަށް ހީވީ ފައިދަށުން ބިންގަނޑު ދެމިގެން ދިޔަހެންނެވެ. ނޫން މަގޭ އަރީފް މަރެއް ނުވާނެޔޭ ކިޔަމުން ރޮމުން ގެންދިޔައެވެ. " ދަރިފުޅާ ހިތްވަރުކުރޭ! މިހާރު އަރީފްގެ ހަށިގަނޑު އެބަ ގެނޭ ރާއްޖެ. ދޭއް ޖަހާއިރު އާދެވޭނެ" އަރީފްގެ ބައްޕަ ރޭޝަމް އަށް ހިތްވަރު ދެވޭތޯ އުޅުނެވެ. ނަމަވެސް ރޭޝަމް ހުއްޓާ ނުލާ ރޮމުން ގެންދިޔައެވެ. އަރީފްގެ ހަށިގަނޑު ރާއްޖެ ގެނެވި ހިނަވައި ކަށުނަމާދު ކުރެވި ވަޅުލެވުނެވެ. ރޭޝަމްގެ ހާލަކީ ރުއިމެވެ. އެނޫން އެއްވެސް ކަމެއް ރޭޝަމް އަކަށް ނުކުރެވުނެވެ. އޭގެ ދެ ދުވަސް ފަހެވެ. ރޭޝަމްގެ ހާލު ފެންނަ ކޮންމެ ފަހަރަކު ރޭޝަމްގެ މަންމަގެ ދެލޯ ފެންކަޅިވެއެވެ. ރޭޝަމްގެ މަންމަ އޭނާއަށް ވިސްނުވައިދިނެވެ. ތިމާ ލޯބިވާ މީހާ ގެއްލިގެން ދިޔުމުން ނޫނީ މަރުވެގެން ދިޔުމުން ލޯބިވާ މީހާ އަށްޓަކާ އުމުރު ދުވަހު ރޮއި ނަހަދާށެވެ. އޭގެ ބަދަލުގައި އެމީހާގެ ހަނދާންތަކާ އެކު އުފަލުގައި ހުންނާށެވެ. އެ ހަނދާންތަކުން ވެސް މީހާ ހިތްހަމަޖެހޭނެއެވެ. އެދުވަހަށް ފަހު ރޭޝަމް ހުންނަނީ އުފަލުންނެވެ. ސަބަބަކީ އަރީފް ރޭޝަމް އާ ކިތަންމެ ދުރުގައި ވިޔަސް އަރީފްގެ ހަނދާންތަކުން ރޭޝަމްއަށް އުފާވެރިކަން ގެނުވާތީއެވެ.


Raees Solihge Sarukaarah Eh Aharu: Haasiluvee Kon Kameh?\n3 ހަފްތާ,9ގަޑި, 23 މިނެޓް, 18 ސިކުންތު ކުރިން 64013\nރައީސުލްޖުމުހޫރިއްޔާ އިބްރާހިމް މުހައްމަދު ސޯލިހު ވެރިކަމާއި ހަވާލު ވެވަޑައިގެންނެވިތާ މިއަދަށް 1 އަހަރު ވީއެވެ. އެމަނިކުފާނު ވެރިކަމާއި ހަވާލުވިތާ 1 އަހަރު ވީ އިރު އެމަނިކުފާނުގެ ސަރުކާރުން މިވަނީ ނުހަނު ގިނަ ބޮޑު ބިޔަ ޕްރޮޖެޓުތައް ހިންގާފައެވެ.\nނަމަވެސް އޭގެތެރޭގައި ބައެއް ލޮލަށް ފެންނަން ހުރީ މުޅިންވެސް ރައީސް ޔާމީންގެ ޒަޢާމަތުގައި ފަށާފައި ހުި ޕްރޮޖެކެޓުތަކެވެ.\nރައީސް ޞޯލިހުގެ ވެރިކަމުގެ އެއް އަހަރުގެ ކާމިޔާބީގެ ލިސްޓު ފަށާނީ ދައުލަތުގެ ޚަޒާނާއިން ދަވާލި 32 ބިލިއަންގެ ބިޔަ ބޮޑު ބަޖެޓުންނެވެ. ވެރިކަމަށް އައިތާ މަދު ދުވަސްކޮޅެއްގެ ތެރޭގައި މުޅި ދައުލަތުގެ ޚަޒާނާ ދޮވެ ސާފުކޮށްލިއެވެ. އެއް އަހަރު ދުވަހަށް ކަނޑައެޅި ބަޖެޓް ދިރުވާލިއެވެ. ކަރުގައި ނޭޅިކަން ހަމަ ނަސީބެކޭ ހިތައް އެރިއެވެ. އާ އެހެންޏަ ދިރުވާލީ ފެން ފޮދަކާވެސް ނުލާ ވިއްޔާއެވެ. ފިނޭންސް މިނިސްޓަރުގެ ހިތްވަރަށް ހަމަ ސާބަހެވެ.\nދެން އޮތީ ސަރުކާރު އެކުލަވާލުމުގެ ފެށުމުގެ ވާހަކައެވެ. މުޅި ދިވެހި ތާރީޚުގައިވެސް އެކުލަވާލެވުނު އެންމެ މަތި ބަރު އެންމެ ޚަރަދުބޮޑު އެންމެ ސިޔާސީ މަގާމުތައް ގިނަ ސަރުކާރަކީ ރައީސް ސޯލިހުގެ ސަރުކާރެވެ. ކިހާ ބޮޑު ކާމިޔާބީ އެއްތޯއެވެ.\nދެން މިއޮތީ ޤައުމުގެ އެކި އެކި ސަރަހައްދުތަކުގައި ހިނަމުން އައި ތަރައްޤިގެ މަޝްރޫއުތަކުގެ ވާހަކައެވެ. ރައީސް ސޯލިހުގެ ސަރުކާރުން މި ޤައުމުގައި ތަރައްޤީ އެއްވެސް މަޝްރޫޢެއް ފަށާފައި ނުވާއިރު ރައީސް ޔާމީންގެ ސަރުކާރުން ފެއްޓެވި ތަރައްޤިގެ މަޝްރޫއތައްވެސް ވަނީ ހުއްޓލާފައެވެ. ބޭނުންވާ ބަޔަކަށް ޕްރޮޖެޓުތައް ދިނުމަށްޓަކައި ކޮންމެވެސް ބަހަނާތަކެއް ދެއްކުމަށްފަހުއެވެ. ޕްލޭނިން މިނިސްޓަރާ ހައުސިްނ މިނިސްޓަރަށް ފަށް ފަށުން ޝުކުރިއްޔާއެވެ. ކާމިޔާބީގެ އިތުރު ބޮޅެއް އެހެން ނޫންތޯއެވެ.\nދެން އޮތީ ވަޒީފާގެ ބިރުވެރިކަން ނައްތާނެ ކަމަށް ބުނެ އައި ސަރުކާރުން އެ ވައުދު ފުރިހަމަކޮށް ހޯދި ކާމިޔާބީ ވާހަކައެވެ. ޒުވާނުންގެ ރައީސް، ރައީސް ޔާމީން އެ ޒުވާނުންނަށް އަމާޒުކޮށް ހުޅުވާލަދިން ވަޒީފާތަކުން އެ ރައްޔިތުން މަހުރޫމު ކުރީ މި ސަރުޚާރުންނެވެ. އަތޮޅު ތެރޭގައި ޤާއިމުކޮށްފައި ހުރި ފެންކައިގެ ބްރާންޗުތަކާ އަދި ރޯޑް ކޯޕަރޭޝަންގެ ރީޖަނަލް އޮފީސްތައް އުވާލާ އެތާގައި މަސައްކަތް ކުރަމުން ދިޔަ ސަރުކާރު ނިސްބަތްވާ ޕާޓީ އެމްޑީޕީގެ އެކްޓިވިސްޓުން ނޫން އެހެން ހުރިހާ މުވައްޒަފުން ވަޒީފާއިން ވަކި ކުރިއެވެ. މަރުހަބާ މަރުހަބާއެވެ. ތިޔަ ނިންމަވާލި ބިޔަ ބޮޑު މަޝްރޫއަށެވެ.\nކޮބާ ދެން އޮތީ ކޮން ކަމެއް ތޯއެވެ؟ އަޅެ ތިޔަ ބޭފުޅުން ވިދާޅުވެ ބައްލަވާށެވެ. އާދެ އާދެ، ތި ވިދާޅުވީ ހަމަ ރަގަޅަށެވެ. އަދިވެސް ސަތޭކަ ދުވަސް ވީކަމެއް ނޭނގެއެވެ. ރައީސް ޔާމީން ވެސް ވިދާޅުވި ފަދައިން ބަންދު ދުވަސްތައް ކަނޑާ މި ސަރުކާރަށް އަދި ވީ އެންމެ ތިން މަހެވެ. ކޮންމެ އަކަސް 100 ދުވަހުގެ ވައުދުތައް ބައިވަރެވެ. ހާސިލުކުރެވުނު ބަޔަށް ވުރެ ބޮޑީ ނުކުރެވޭ ބަޔެވެ. ވަރަށް ވެސް ފުރިހަމަ ކާމިޔާބީއެވެ.\nއިންޓަނެޓުގެ އަގު ހެޔ ކުރި ކުރީނުސް ގޮސް އެވެސް އަތު ޖެހެން އޮތީ 2023 ވަނަ އަހަރުއެވެ. އެހެންކަމުން ޓެލެކޮމިއުނިކޭޝަން މިނިސްޓަރު ފެއްޓެވީ ދަނޑުގޮވާން ކުރައްވާށެވެ. މިނިމަމް ވޭޖު ހިނގާލަން ދިޔަ ގޮތަށް އަދިވެސް އެނބުރި ނާދެއެވެ. ހިލޭ ޑިގްރީއަށް ކިޔަވައިދޭނެ ކަމަށް ވީ ވައުދަކީ ކަދުރު ރުކަކަށް އެރި މީހާގެ ނަދުރެވެ.\nކުޑަ ކުރާނެ ކަމަށް ވައުދުވި ކަރަންޓާ ފެނުގެ އަގު މައްޗަށް ދިޔައީ އަތު ފަތު ނުޖެހިއެވެ. ހުޅުވައިދޭނެ ކަމަށް ވައުދުވި ރިސޯތުތައް އަދިވެސް ދުށް ލޮލެއް ނެތެވެ. ދެން ބުނެފާނެ އެވެ 19 ރިސޯޓެއް މި ސަރުކާރުން ހުޅުވިއެވެ.\nޖަވާބުގައި ދަންނަވާލަން އޮތީ ދަރިއަކު އުފަން ކުރުމަށްފަހު އެ ދަރީގެ މައިމީހާ ނިޔާވާ ހިސާބުން ކޮންމެވެސް އާއިލީ މީހެއް ނުވަތަ ބަލަދުވެރިއެއް އެ ދަރި ބަލާ ބޮޑުކުރެއެވެ. އެހެން ކަމުން އެއީ އެކަހަލަ ކަމެކެވެ. ޓުއަރިޒަމް އަލީ ވަހީދަށް ވަރަށް ސަލާމެވެ.\nމި ދައްކަނީ ހާދަ ބޮޑު ބިޔަ ޕްރޮޖެޓުތަކުގެ ވާހަކައެވެ ދެއްތޯއެވެ؟ ރައީސް ޔާމީން ކަމު ނުދިޔައީ މި ކަހަލަ ތަރައްޤީ ޤައުމަށް ގެނެސްނުދެއްވުމުންތާއެވެ.\nއަނެއްކާވެސް ކާމީޔާބީގެ އިތުރު ބާބުތަކެއް ވާހަކައެވެ.\nމެދު އުޑުގައިފިޔަ ޖަހަމުން ފުރިހަމަ ސިއްހަތެއްގައި އޮތް ސިއްހީ ނިޒާމު ނޭވާލާ ހޮޅިއަށް އެޅި އައިސީޔޫގައި އޮތީ ވެންޓިލޭޓަރުގެ އެހީގައެވެ. ހެލްތު މިނިސްޓަރު ބުނަމުން ދަނީ އަޅުގަޑެއް ނޫން ކުރީ ސަރުކާރެވެ.\nކުޑަ ކުއްޖަކާ ބޮޑެތި މިނިސްޓްރީތައް ހަވާލުކުރީމާ ވާނީވެސް މިހެންނެވެ. މިނިސްޓަރު އަމީނަށް ހަމަ ސަނާ ކިޔުން ހައްގެވެ. އެހެނީ ނިޔާވަމުންދާ ތުއްތު ކުދިންނާ އަދި ނުއުފަންނަނީސް މި ދުނިޔެ ދޫކުރާ ކުދިންގެ މައިން ބަފައި ހިތުގައި އަލާ ވޭނާ އެ އާދޭސްތަކުގެ އަޑު އެމަނިކުފާނަށް އިވިވަޑައިގަންނަވާ ގޮތް އަވަސް ކަމުންނެވެ.\nއަސްތާ މީ އަނެއްކާ އެއްކަލަ ދޭން ވައުދުވީ ބޭބީ ބޮކްސް ދޭން ނުޖެހޭ ހެން ކުރާ ކަމެއްބާއެވެ؟ އެވެސް ދެވެން އޮތީ 20121 ވަނަ އަހަރުއެވެ. ކާމިޔާބީގެ ވާހަކަ އެއް ދެއްކުމެއް ނެތެއްނުންތޯއެވެ؟\nކޮބާ ދެން އޮތީ ކޮން ކަމެއް ތޯއެވެ. އާދެ އާދެ ނައިބު ރައީސްގެ ލޯބިވެރިޔާގެ ޑިޕާޓުމަންޓުގެ ވާހަކައެވެ. ދިވެހިރާއްޖޭގެ ތައުލީމީ ނިޒާމަށް ކޮކަޑިލާ ނިންމައިފިއެވެ. އައުރަ ނިވާ ނުކޮށް ހުންނަވާ މިނިސްޓަރަކު ނަމާދު ކުރާނެ ތަންތަން ސްކޫލުތަކުގައި ހުންނަން ނުޖެހޭ ކަމަށް ވިދާޅުވުމުން ހަމަ ޝުކުރު ހައްގެވެ. ދަރިން ތަރުބިއްޔަތު ކުރުމުގައި އެކަމަނާ އެ ދެއްކެވި ފުރިހަމަ ނަމޫނާ އަށެވެ. އަދި އެވެސް އިސްލާމު ދީނުގެ ރުކުނަކާ ގުޅުވައެވެ.\nމި ދުވަސްކޮޅު ވަރަށް މަސް ތަދު ދެއްތޯއެވެ. މާރުކޭޓުގައި މަސްކޮޅެއް ނެތް ދެއްތޯއެވެ. ވެގެން އުޅޭ ގޮތް އަޅުގަޑު ދަންނަވާލަންތޯއެވެ. މި ސަރުކާރުން މަސްވެރިންގެ ޖީބުތައް ޑޮލަރުން ފުރާލަ ދިނުމުން މަސްވެރިން އާއިލާތައް ގޮވައިގެން ބޭރު ޤައުމުތަކުގައި ޗުއްޓީ ހޭދަ ކުރަނީއެވެ. ހަމަ އަގު މަހަށް ލިބެންޏާވެސް ވާނީ އެހެން ނޫންތޯއެވެ. މިނިސްޓަރ ޒަހާގެ އިތުބާރު ނެތް ކަމަށް ފާސް ނުވާނެ އޭ ބުނަނީ އެހެންވެތާއެވެ.\nކޮބާ ދެން އޮތީ ކޮން ކާމިޔާބީއެއް ތޯއެވެ. އަސްތާ ވަޅުޖެހިފައި އޮތް ދައުލަތުގެ އިގްތިސާދުގެ ވާހަކަ ދެއްތޯއެވެ؟ އާދެ ދައުލަތުގެ ރިޒާވު ހުސްވެ ޤައުމުގެ އިގްތިސާދު އަނދަވަޅަކަށް ވެއްޓި ފައި އޮތް އިރު މިނިސްޓަރު ފައްޔާޒު އިސްމާއިލުކޮބައިތޯއެވެ؟ ކޮއްކޮ ޝަހިންދާ ވެސް ބަތްކައްކާ ކުޅެ ހަޑި ހާވަންޏާ ވިސްނާ ވިސްނާ ބޯ ގޮވާނެތާއެވެ.\nދެން އޮތް ކާމިޔާބީ އަކީ މާތްވެގެންވާ އިސްލާމު ދީނު ފުނޑާލުމެވެ. ވެރިކަމަށް ގެނައުމަށް މަސައްކަތް ކުރި ލާދީނީ ޖަމިއްޔާގެ ހިމާޔަތުގައި ނުކުމެ ދީނުގެ އަސާސްތަކަށް ގޮން ޖަހަމުންދާއިރުވެސް ރައީސް ސޯލިހުއަށް ވާނުވާ ނޭނގެއެވެ. އެހެންނަމަވެސް ނަމުން ސޯލިހެވެ. ކަމުން ކޯއްޗެއްކަން ވިދާޅުވެދެއްވާނީ އިދިކޮޅު ކޯލިޝަނުގެ އިސްވެރިންނެވެ. އަޅުގަޑެއް ނޫނެވެ.\nމި ސަރުކާރު އައީ ޝަރުއީ ނިޒާމު އިސްލާހުކޮށް ކަސްތޮޅު އެޅިފައި އޮތް ޝަރުއީ ނިޒާމެއް މިނިވަން ކުރަން ކަމަށް ބުނެއެވެ. އަސްތަގްފިރުއްﷲ ކަންވީ ކިހިނަކުންބާއެވެ؟ ޝަރުއީ ނިޒާމުގެ ފުން ޤާނޫނުތަކުގެ ތެރެއަށް އަތް ބޭނި ބޭނީންނުން ގޮސް އަތް އަނބުރާ ނަގަންވެސް ނޭނގުނެވެ.\nކޯޓުތަކާ ކުޅެން ފެށިއަކީ އަމަށަކު ހޭފުޅެއް ހުންނަވައިގެންނެއް ނުނެވެ. ޕަބްޖީ ކުޅޭ ކުދިންވެސް އެހާ ފޯރި ނާރާނެއެވެ. އަދި މި ސަރުކާރުގެ ކުދިން ކޮޅުގެ މިސްރާބު ހުރީ ޝަރުއީ ދާއިރާގެތެރެއިން ކުލެމުން މިއަންނަ ގޭމުގައި ވަކި ބޭފުޅަކު ޖަލަށް ލައްވައިގެން ކުޅިފަސް ހޯދުމެވެ.\nދެން އޮތީ ތިންބާރު ވަކިވެފައި އޮތް ރިޔާސީ ނިޒާމެއްގެ ވެރިކަން ކުރަމުން އަންނަ މި ޤައުމުގައި ތިންބާރު އެއްވެފައި އޮތުމެވެ. ނަމުން ރައީސުޖްމުހޫރިއްޔާގެ މަގާމުގައި ހުންނެވީ ޅ. ހިންވަރު ނޫރާނީއާގެ އިބްރާހިމް މުހައްމަދު ސޯލިހެވެ.\nނަމަވެސް ކަމުން ރައީސްކަން ކުރަވާތަން ފެންނަނީ ކާކުބާއެވެ؟ އާދެ އާދެ ކެނެރީގޭ މުހައްމަދު ނަޝީދެވެ. ރައީސް ސޯލިހުގެ ބަޗްޕަންކީ ދޯސްތެވެ.\nއަދުލް އިންސާފުގެ ހަގީގީ ފެށުން ކަމުގައިވާ ފުލުހުންގެ އިދާރާ އޮތީ ކިހިނެތްތޯއެވެ. ރައްޔިތުންގެ އިތުބާރު ގެއްލިފައެވެ. ފުލުހުންގެ ސަބަބުންނެއް ނޫނެވެ. ހަވާލުވެ ތިބި ދެ މީހެއްގެ ސަބަބުންނެވެ.\nމުޅި މުއައްސަސާ އޮތީ މަސް ޓެންކެއް ސާފު ކުރަން ޖެހޭ ހެން ސާފުކުރަން ވެފައެވެ. ދޮގު މައުލުމާތު ދިދީފައި ދެން މި ބުނަނީ ދޮގު ޚަބަރު ފެތުރުން ހުއްޓާނީ އަހަންނޯލައެވެ. އަންނަނީ ކޯއްޗެއްތޯއެވެ ހިނި އެހެން ނޫންތޯއެވެ؟ ލޯ ސާފު ކުރަން ބްރާސޯ ކަމުގައި މިފަހަރު މިނިސްޓަރު އިމްރާނަށް ތިޔަ ކޭއްތެވުނީ ހިލަ ކަރުދާސް ގަނޑެކެވެ.\nއެތެރޭގެ އުދުހުންތައް އަގު ހެޔޮ ކުރާނެ ކަމަށް ވިދާޅުވެ އައި ސަރުކާރުގައި ޤައުމީ އެއާލައިނު ބަގުރޫޓުވެ ނިމިއްޖެއެވެ. މީހާގެ ރީތިކަމަށް ބަލާ މިނިސްޓަރުކަން ދިނީމާ ވާނީ މިހެންނެވެ. މި ކާމިޔާބީއަށް ވެސް ރައީސް ސޯލިހުއަށް މަރުހަބާ ދަންނަވަމެވެ.\nކުޅިވަރުގެ ވުޒާރާ އޮތީ ލާދީނީ ޖަމިއްޔާއެއް އުވާލަން ނުކެރިފައެވެ. އުވާލަން ނިންމައިފިޔޯލައެވެ. ނަމަވެސް އުވާލި މަންޒަރެއް ނުފެނެއެވެ. އިބިލީހުގެ ކައިވެންޏަށް އެކަން ވެ ނިމިއްޖެއެވެ. ބޮލީވުޑްގެ ތަރިންނާ އެކު ސެލްފީ ނެގުމުގައި ބިޒީ ޝެޑިއުލެއްގައި އުޅުއްވި މިނިސްޓަރު ރީލޯޑަށް އޮހޮ ސޮރީ ސޮރީ މިނިސްޓަރު މަހުލޫފަށް ސާބަހެވެ.\nޤައުމުގައި ލާދީނިއްޔަތު ފަތުރަން ބަޔަކު މީހުން މަސައްކަތް ކުރަމުންދާއިރު އިސްލާމިކު މިނިސްޓަރު ހުންނެވީ ހގެ ދަށުން ހަނުއެވެ. އެޓާނީ ޖެނެރަލްގެ މަސައްކަތަކީ ގާތް މީހުންނަށް ބަދަލު ހޯދައި ދިނުމެވެ. އެވެސް ބިޔަ ބޮޑެތި އަދަދުތަކުންނެވެ.\nހުކުރު މިސްކިތު މުންނާރުގެ ދެ ފޮޓޯ އެއް ހިއްސާކޮށްލައިގެން ބައްޕާފުޅުގެ ހިޔަނީގައި ހެރިޓޭޖް މިނިސްޓަރުކަމަށް އައްޔަނުކުރެވުނު ބޭފުޅާއަށް ކިރިޔާ ކަޅުވަކަރު މިސްކިތުގެ ފިލާތައް އެއް ކުރެވުނީއެވެ.\nއަސްތާ އަދި އެންމެ ބިޔަ ބޮޑު މަސައްކަތް ކުރެއްވި ވަޒީރު ހުންނެވީއެވެ. ޚާރިޖީ ވަޒީރު އަބްދުﷲ ޝާހިދެވެ. ބްރީފް ކޭހެއް ހިއްޕައިވެގެން ޕްރީ ޕެއިޑް ސިމެއް ފޯނަށް ލައްވައިގެން ކަރަ ކަރައިން ދަތުރު ކުރެއްވީ ވޯލްޑު ޓުއަރއެއްގައެވެ. ޤައުމަށް އެކަމުން ކުރި ފައިދާއެއް ނެތެވެ. ކިހާ ބޮޑު ކާމިޔާބީ އެއް އެހެން ނޫންތޯއެވެ.\nދެން އޮތީ ރައީސް ސޯލިހުގެ ވާހަކައެވެ. ދައުލަތުގެ އެންމެ މަތީ ވެރިޔާގެ ހައިސިއްޔަތުން ހުރިހާ ޒިންމާއެއް ނަންގަވައިގެން ހުންނެވި އެވެރިޔާ ހާދަ ބުރަކޮށް މަސައްކަތްޕުޅު ކުރެއްވިއެވެ.\nމެރެތަން ތަކުގައި ދުވެ ދުވެ އެމަނިކުފާނު ހުންނަވަނީ މަތި ނޭވާ ލެއްވިފައެވެ. ބޭރު ޤައުމުތަކަށް ދަތުރު ކުރައްވާ ކުރައްވާ ޕާސްޕޯޓުގައި ދެން ސްޓޭމްޕެއް ޖަހާލާނެ ތަންކޮޅެއްވެސް އިންހެނެއް ހިޔެއް ނުވެއެވެ.\nއަހަރުގެ 57 ދުވަހު އުޅުއްވީ ޤައުމީ ޚިދުމަތުގައި ޤައުމުން ބޭރުގައެވެ. ވާނީ ވެސް އެހެންތާއެވެ. ދެވަނަ ހަނީ މޫނު ލައްވާލީ ވެރިކަމުގެ ދުވަސްވަރު ވިއްޔާއެވެ.\nދީނާ ޤައުމުގެ މިނިވަންކަމާ އިސްތިގުލާލުގެ ހައްގުގައި ހަށި ފޮޅާލާ ނުކުންނަން ތިބި އަސްކަރިއްޔާގެ ވަޒީރު ވަނީ ވެސް ވަރަށް ބޯޑު ކާމިޔާބީއެއް ޤައުމަށް ހޯދާ ދީފައެވެ. އާދެ ވަޒީރުކަން ލިބުނުތާ މާގިނަ ދުވަހެއް ނުވެ ބޭރުގެ ޤައުމަކަށް ވަޑައިގެން އެ ޤައުމުގެ ޓީވީއަކަށް ދެއްވި އިންޓަވިއުއެއްގައި ވިދާޅުވީ އެ ޤަުމުފަދަ ބޮޑެތި ޤައުމުތައް ބޭނުންކަމުގައިވަނީ ނަމަ ރާއްޖެ ފަދަ ކޫޑަ ޤައުމެއް ހިފިދާނެ ކަމަށެވެ. ނުގޮތަކަށް ޜާއްޖެ ހިފަން ބޭރު ޤައުމަކަށް ދައުވަތު ދިނީއެވެ. ކަމަނާއެވެ. މެކުނު ފުމުނީ ގާހަކައަށް ފުމެވޭނެހެން ހީފުޅު ކުރެވުނީ ދެއްތޯއެވެ.\nނޫނޭ ނޫނޭ ތިޔަ ކާމިޔާބީ އަސްވެސް ހަމަ މަރުހަބާއެވެ. ތިޔަ ހޯއްދެވި ކާމިޔާބީއަށް ބޮހޮތް ބޮހޮތް މުބާރަކު ހޯއެވެ. ނަމަވެސް ރިޕޯޓު ނިންމާލަމުން ބުނެލަން ބޭނުންވަނީ 365 ދުވަހުގެ ތެރޭގައި ރައީސް ސޯލިހުގެ ސަރުކާރުން ޤައުމު ދަވާލައިގެން ހަނާ ކުރި ހަވާދު ލާދިނިއްޔަތުގެ ދަލަށް އަޅާ ފުނޑާލައިގެން ކެއްކި އެމްޑީއެނުގެ ރިހަ ގަނޑުގެ ރަހަ ދިވެހިންނަކަށް ކަމަކު ނުދިޔައެވެ.\nރައީސް ޞޯލިހުގެ ސަރުކާރު


Farhan Akhthar bunany ufaaveri khabareh dheyn eba oiy kamah | Mihaaru\nފަރުހާން އަހުތަރު ބުނަނީ އުފާވެރި ޚަބަރެއް ދޭން އެބައޮތް ކަމަށް\nފަރުހާން އަހުތަރު: "ޑޮން 3" މާ ލަސްތަކެއް ނުވެ އިއުލާން ކުރާނެ ކަމަށް ބެލެވޭ.\n13 ޖެނުއަރީ 2019 - 07:35\nޑައިރެކްޓަރު ފަރްހާން އަހުތަރުގެ ވާހަކަ މި ދުވަސްކޮޅު އެންމެ ބޮޑަށް ދެކެވެނީ އޭނާގެ ޒާތީ ދިރިއުޅުމާ ގުޅުވައިގެންނެވެ. އެގޮތުން ޝިބާނީ ޑަންޑޭކަރް އާއި ފަރްހާން މާ ލަސްތަކެއް ނުވެ ކައިވެކޮށްފާނެ ކަމަށް ބުނާ ވާހަކަތައް މި ދުވަސްކޮޅު ވަކިން ގަދަ އެވެ. ރިޕޯޓްތައް މިހާރު ބުނަނީ ދެ މީހުން ކައިވެނި ކުރާނީ އަންނަ އެޕްރީލް މަހުގެ ތެރޭގައި ކަމަށެވެ.\nއެކަމަކު މި ފަހަރު އެ ވާހަކަ އެއް ފަރާތްކޮށްފައި ފަރުހާންގެ އެހެން ވާހަކައެއް ދައްކަމާ ހިނގާށެވެ. އޭނާ ދެން ޑައިރެކްޓް ކުރާނެ ފިލްމެއްގެ އިންތިޒާރުގައި ތިބި ފޭނުން ގިނަ އެވެ. އެހެންވެ އެ މީހުންނަށް ދޭން އޮތީ އުފާވެރި ޚަބަރެކެވެ ފަރްހާން ބުނި ގޮތުގައި މާ ލަސްތަކެއް ނުވެ، ހާއްސަ ޚަބަރަކީ ކޮބައިކަން ހިއްސާ ކުރާނެ އެވެ.\nއޭނާގެ ދައްތަ ޒޯޔާ އަހުތަރުގެ އެންމެ ފަހުގެ ޑައިރެކްޝަން "ގަލީ ބޯއި" ގެ ޓްރެއިލާ ލޯންޗް ކުރަން މި މިދިޔަ ބުދަ ދުވަހު ބޭއްވި ހަފުލާގައި ފަރުހާން މީޑިއާތަކަށް ބުނީ އުފާވެރި ޚަބަރެއް ދޭން އެބައޮތް ކަމަށާއި ދެން މާ ލަހެއް ނުކުރާނެ އެވެ.\n.@FarOutAkhtar is soon going to makeaSPECIAL announcement aboutafilm, which one do you think it will be?#GullyBoy #GullyBoyTrailer @excelmovies pic.twitter.com/CYMTaLuO2n\n— BollywoodLife (@bollywood_life) January 9, 2019\nރިޕޯޓްތައް ބުނާ ގޮތުން އޭނާ އެ އިޝާރާތްކޮށްފައި ވަނީ ފިލްމު "ޑޮން" ގެ ތިނަ ވަނަ ބަޔަށެވެ. މި ފިލްމުގެ ވާހަކަ ދޭތެރެ ދޭތެރެ އިން އެކި ގޮތްގޮތަށް މީޑިއާތަކުގައި ފެތުރެ އެވެ. ޝާހްރުކް ހާން ޓައިޓްލް ރޯލް ކުޅޭ "ޑޮން" ގެ ތިން ވަނަ ބައި ގެނެސް ދޭނެކަން ކަށަވަރުކޮށް ދީފައި އޮތް ނަމަވެސް، އެ ފިލްމު މާ ބޮޑަށް ދިގުލައިގެންދާތީ ބައެއް ފޭނުން ތިބީ މާޔޫސްކަމެއްގެ މަތީގަ އެވެ.\n"ޑޮން" ގެ ފުރަތަމަ ބައި 2006 ގައި ގެނެސް ދިނުމަށް ފަހު، "ޑޮން 2" ގެނެސް ދިނީ 2011 ގަ އެވެ. މި ފިލްމަކީ އަމީތާބް ބައްޗަން އާއި ޒީނަތު އަމަން ހަމަ އެ ނަމުގައި 1978 ގައި ކުޅުނު ފިލްމަށް ބިނާކޮށް ގެނެސް ދޭން ފެށި ފްރެންޗައިޒެކެވެ.\n"ޑޮން" އާއި "ޑޮން 2" ގއި ޝާހްރުކާ އެކު ބަތަލާގެ ރޯލް ކުޅުނީ ޕްރިޔަންކާ ޗޯޕްޅާ އެވެ. ނަމަވެސް ތިން ވަނަ ބައިން އޭނާ ފެނުމުގެ ފުރުސަތު ނެތް ކަމަށް ގިނަ މީޑިއާތަކުން ބުނެފައިވެ އެވެ.


SunOnline: Kunburudhoo fenaai narudhamaage masahkai rasmeekoh ifthithaahu koffi\nކުނބުރުދޫ ފެނާއި ނަރުދަމާގެ މަސައްކަތް ރަސްމީކޮށް އިފްތިތާހު ކޮށްފި\nފާޠިމަތު ނަޒީފާ އަޙްމަދު 10 Dec 2021, 13:41\nކުނބުރުދޫ ފެނާ ނަރުދަމާގެ މަސައްކަތް ރަސްމީކޮށް އިފްތިތާހު ކުރުމުގެ ތެރެއިން -- ފޮޓޯ/ އެމްޑަބްލިޔުއެސްސީ\nއދ. ކުނބުރުދޫގެ ފެނާއި ނަރުދަމާ ނިޒާމު ގާއިމުކުރުމުގެ އަމަލީ މަސައްކަތް ރަސްމީކޮށް އިފްތިތާހު ކޮށްފިއެވެ.\nކުނބުރުދޫގައި އިއްޔެ ބޭއްވި ރަސްމީޔާތެއްގައި އެ މަސައްކަތް އިފްތިތާހު ކޮށްދެއްވީ އެމްޑަބްލިއުއެސްސީގެ މެނޭޖިން ޑިރެކްޓަރު ހަސަން ޝާހުއާއި އެމްޑަބްލިޔުއެސްސީގެ ބޯޑު މެންބަރު އިބްރާހިމް އަންވަރުގެ އިތުރުން މަތިވެރި ދާއިރާގެ މެންބަރު ހަސަން ޒަރީރުއާއި ކުނބުރުދޫ ކައުންސިލްގެ ރައީސް މުހައްމަދު އަޒުމީއެވެ.\nއެމްޑަބްލިއުއެސްސީން ބުނީ ފެނާއި ނަރުދަމާގެ ނިޒާމު ގާއިމްކުރުމަށް ބޭނުންވާ ހޮޅިއާއި އެހެނިހެން ތަކެތި މިހާރު އެރަށަށް ގެންގޮސްފައިވާކަމަށެވެ.\nއެމްޑަބްލިއުއެސްސީން ބުނީ ފެނުގެ ނިޒާމް ގާއިމް ކުރުމުގެ މަސައްކަތުގެ ދަށުން ކުނބުރުދޫގައި 2.75 ކިލޯމީޓަރުގެ ފެން ހޮޅީގެ މައި ނެޓްވޯކެއް އަޅަން ހަމަޖެހިފައިވާކަމަށެވެ. އަދި އާރުއޯ ފެސިލިޓީ ބިލްޑިން އިމާރާތްކޮށް ފެން އުފެއްދުމަށްޓަކައި ދެ އާރުއޯ ޕްލާންޓް ބަހައްޓާނެކަމަށެވެ. މީގެ އިތުރުން ފެން ރައްކާކުރުމަށްޓަކައި ތިން ތާނގިވެސް ބަހައްޓާނެއެވެ.\nމި މަޝްރޫއުގައި ހިމެނޭ ނަރުދަމާ ނިޒާމުގެ މަސައްކަތުގެ ދަށުން ކުނބުރުދޫގައި 2.30 ކިލޯމީޓަރުގެ ދިގު ނަރުދަމާ މައި ނެޓްވޯކެއް އެޅުމަށް ވަނީ ހަމަޖެހިފައެވެ.\nމީގެ އިތުރުން 374 މީޓަރުގެ ޕަންޕިން ލައިން އަޅާނެއެވެ. ހަމައެއާއެކު ދެ ޕަންޕިން ސްޓޭޝަނާއި އަދި އެއް ސީ އައުޓް ފްލޯ ގާއިމުކުރުމުގެ މަސައްކަތްވެސް މި މަޝްރޫގެ ތެރެއިން އެ ކުންފުނިން ކުރާނެއެވެ.\nހަމައެއާއެކު ގޭގޭގައި ޖަންކްޝަން ބަހައްޓައި، ނަރުދަމާ ކަނެކްޝަން ގުޅައިދީ ގެތަކަށް ނަރުދަމާގެ ހިދުމަތް ފޯރުކޮށްދޭނެކަމަށް އެމްޑަބްލިއުއެސްސީން ބުންޏެވެ.\nކުނބުރުދޫގެ ފެނާއި ނަރުދަމާގެ މަޝްރޫއަކީ ޖުމްލަ 45.12 މިލިއަން ރުފިޔާއަށް މިނިސްޓްރީ އޮފް ނޭޝަނަލް ޕްލޭނިން، ހައުސިން އެންޑް އިންފްރާސްޓްރަކްޗާއިން އެމްޑަބްލިޔުއެސްސީ އާ ހަވާލުކޮށްގެން ހިންގާ މަޝްރޫއެކެވެ.


OLHUNBOLHUN: Thahuleelee nazarakun | Mihaaru\nމި މަހުގެ ފަސް ވަނަ ދުވަހުގެ ރޭ ކުއްލި ނުރައްކަލުގެ ހާލަތު އިއުލާންކޮށް، ސަލާމަތީ ބާރުތަކުން ސުޕްރީމް ކޯޓު ކައުރީގައި ފޯރިމަރަނީ.---ފޮޓޯ: މިހާރު\n13 ފެބުރުއަރީ 2018 - 08:329comments\nފާއިތުވި ހަފުތާގައި ރާއްޖޭގައި ހިނގައިދިޔަ ކަންތައްތަކަށް ތަޙްލީލީ ނަޒަރަކުން ބަލައިލަމާތޯ އެވެ؟ ހިނގައިދިޔަ ކަންތައްތަކަށް އަޅުގަނޑު މި ބަލާލަނީ ކަންތައްތައް މަޑުމަޑުން ނިއުޅެމުން ދިޔަ ތަރުތީބަކުން ނޫނެވެ. އަޅުގަނޑު މަސައްކަތް ކޮށްފައި ވާނީ ކަންތައްތައް ހިނގައިދިޔަ ގޮތް ކަމަށް ޚަބަރުން ލިބުނު މަޢުލޫމާތުގެ އަލީގައި، ދެ ފަރާތް ދެއްކޭތޯ އެވެ. ދެ ކޮޅު ފެނުމުން، އެ ކަމެއް ހިނގައިދިޔަ ގޮތް ކަމަށް، ނުވަތަ ހިނގަން ވާނެ ގޮތް ކަމަށް، ކިޔުންތެރިޔާ އަށް ފެނިވަޑައިގަންނަވާ ގޮތެއް ކިޔުންތެރިޔާ އަމިއްލަ އަށް ނިންމެވިދާނެ އެވެ.\nސުޕްރީމް ކޯޓުން ނެރުނު އަމުރަކާ ގުޅިގެން ސަރުކާރާ ސިޔާސީ މައްސަލަތަކަކާ ކުރިމަތިލާން ޖެހުނެވެ. އެ ކަމުގެ ސަބަބުން ބައިނަލްއަޤްވާމީ މުޖުތަމަޢުގައި ރާއްޖޭގެ ޚަބަރަކީ އެންމެ މަޝްހޫރު އެއް ޚަބަރަށް ވެގެން ދިޔަ އެވެ. ދުނިޔޭގެ އެންމެ ބޮޑު ޑިމޮކްރަސީ އާއި ދުނިޔޭގެ އެންމެ ބާރު ގަދަ ގައުމުގެ ސިޔާސީ އިސް ވެރިން ރާއްޖޭގެ ޙާލަތާ މެދު ވާހަކަ ދައްކަވައި ޚިޔާލު ބަދަލުކުރެއްވި ކަމަށް ވެ އެވެ. އަދި އދ.ގެ މަޖިލީހުގެ ސިކިއުރިޓީ ކައުންސިލްގައި ވެސް ރާއްޖެއާ މެދު ކަންތައް ކުރާނެ ގޮތަކާ މެދު ވާހަކަ ދެކެވުނު ކަމަށް ވެ އެވެ.\nއދ.ގެ މަޖިލީހުގެ ސިކިއުރިޓީ ކައުންސިލުން ފިޔަވަޅެއް އެޅުމުން ރާއްޖެ ސަލާމަތް ވި ކަމަށް ސަރުކާރުން ބުނަނީ ރާއްޖޭގެ އެކުވެރި ގައުމުތަކާ ހުރެ ކަމަށް ވެ އެވެ. ރާއްޖޭގެ އެކުވެރި ގައުމުތައް ކަމުގައި، ރާއްޖޭގެ އެންމެ އިސް ވެރިޔާގެ ވާހަކަފުޅުގައި އެ ދުވަހު ފާހަގަކުރައްވާ ފައި ވަނީ ޗައިނާ، ރޫސީ ވިލާތް، ސަޢޫދީ ޢަރަބިޔާ އެވެ. މި ތިން ގައުމަކީ ވެސް ދުނިޔޭގެ އިންސާނީ ޙައްގުތަކަށް ފާރަވެރިވާ ފަރާތްތަކުގެ ލިސްޓުގެ ވަރަށް ފަހަތުގައި އޮންނަ ގައުމުތަކެކެވެ. ޗައިނާ އާއި ރޫސީ ވިލާތަކީ ސިކިއުރިޓީ ކައުންސިލްގައި ނިންމޭ ކަންތައްތަކުގައި ރުހުން ނުދީފި ނަަމަ، ސިކިއުރިޓީ ކައުންސިލްގެ ނިންމުމެއްގެ ގޮތުގައި ކުރިއަށް ނުގެންދެވޭނޭ ކަމަށް ކަނޑައެޅިފައި އޮންނަ ގައުމުތަކުގެ ތެރެއިން ދެ ގައުމެވެ. ސަޢޫދީ ޢަރަބިއްޔާ އަކީ މުސްލިމުންގެ އެންމެ މުޤައްދަސް ބިމެވެ. އެ ތަނުގައި އޮންނަ ސިޔާސަތަކާއި، އެ ގައުމަށް ދީނީ އަޅުކަމަށް ދާ ބަޔަކާ ސީދާ ގުޅުމެއް ނުއޮވެ އެވެ.\nއިންޑިއާ އަކީ ދުނިޔޭގައި އޮތް އެންމެ ބޮޑު ޑިމޮކްރަސީ އެވެ. ރާއްޖެއާ އެންމެ އަވައްޓެރި ގައުމެވެ. ރާއްޖޭގެ އެންމެ އުތުރުގައި އޮންނަ ރަށް ތުރާކުނުން، އިންޑިއާގެ މަލިކާ ދެމެދު އޮންނަނީ 75 ވަރަކަށް މޭލެވެ. ރާއްޖޭގެ ދެކުނުން އައްޑު އަތޮޅުގެ އެންމެ ދެކުނާއި، ޑިއެގޯގާސިއާގެ ދުރުމިނަކީ ވެސް ގާތްގަނޑަކަށް 75 މޭލެވެ. އެ އަތޮޅަކީ ދުނިޔޭގެ އެންމެ ވަރުގަދަ ބާރު، އެމެރިކާގެ ސިފައިންގެ މަރުކަޒެކެވެ.\nދިވެހިންގެ އާދައިގެ ދިރިއުޅުމުގެ ވަރަށް ގިނަ ކަންތައްތައް ހަމަޖައްސަނީ އަވައްޓެރި އިންޑިއާ އަށާއި ލަންކާ އަށް ގޮސްގެންނެވެ. އެ ދެ ގައުމުގެ ދެ ސިޓީ ކަމަށްވާ ޓްރިވެންޑްރަމާއި ކޮޅުނބަށް ގޮސް ގެންނެވެ. ސިޔާސީ ގޮތުން ކޮންމެ ބަޔަކާ އަޅުގަނޑުމެންގެ ގުޅުން ބަދަހި ކުރެވުނަސް، ގިނަ ދިވެހިންނަށް މި ދެ ގައުމާ ގުޅުމެއް ނެތި އުޅެން ދަތިވާނެ އެވެ.\nއިންޑިއާ ކަނޑުގެ ސަރަހައްދު މިހާރު ވެފައި ވަނީ ދުނިޔޭގެ ބޮޑެތި ބާރުތައް އެންމެ ބޮޑަށް ކޮންޓްރޯލް ކުރަން ބޭނުންވާ ސަރަހައްދަށެވެ. ދިވެހިރާއްޖެ އޮންނަނީ އެންމެ މުހިއްމު ހިސާބުގަ އެވެ. މިހެން ވުމާ އެކު ރާއްޖޭގެ ރައްޓެހިންނާއި ރާއްޖެ އަށް ވާ ގޮތަކާ މެދު އެ ގައުމުތަކުން އަބަދުވެސް އޮންނަނީ ބަލަބަލަ އެވެ.\nސުޕްރީމް ކޯޓުން ނެރުނު ޙުކުމާ މެދު ބޭރުގެ ގައުމުތަކުން ދެކޭ ގޮތް ދިވެހިންނާ ތަފާތު ވެދާނެ ކަމަށް ފެނެ އެވެ. ބޭރު ގައުމުތަކުން ދެކޭނީ، ޢަދުލު އިންޞާފް ގާއިމް ކުރުމުގެ އެންމެ އިސް އިދާރާ އިން ނެރުނު ޙުކުމަކަށް، ޙުކުމް ތަންފީޒު ކުރަން ޖެހޭ ފަރާތްތަކުން ޙުކުމް ތަންފީޒު ނުކުރި ކަމެވެ. ރާއްޖޭގެ ސަޤާފަތް ނޭނގޭ ބަޔަކަށް ބޮޑު މަންޒަރު ހޯދަން ވަރަށް އުނދަގޫ ވެދާނެ އެވެ.\nސުޕްރީމް ކޯޓުގެ ޙުކުމްގައި އޮތް ކޮންމެ ކަމެއްގައި ސުވާލުތަކެއް އުފެދެ އެވެެ. ރަނގަޅަށް ޝަރީޢަތް ހިންގުމުގެ ޙުކުމެއް، މައްސަލަތައް ނިމުމުގެ އެތަކެއް މަސް ފަހުން ނުކުތީ ކީއްވެ ބާވަ އެވެ؟ ޖިނާއީ ކުށެއް ކޮށްގެން ޙުކުމް ކުރެވިފައި ތިބި ބަޔަކު ދޫކޮށްލަން ކުއްލިއަކަށް އަމުރު ނެރެން ޖެހުނީ ކީއްވެ ބާވަ އެވެ؟ ރައްޔިތުންގެ މަޖިލީހުގެ ބައެއް މެންބަރުން އެ ބޭފުޅުންގެ މެންބަރު ކަމުގެ މަގާމުން ވަކިކުރި ކަމަށް ސްޕްރިމް ކޯޓުގެ ޙުކުމްގައި ނެތް ކަމަށް ވިދާޅުވަމުން ގެންދަވާތާ އެތަކެއް މަހެއް ވެއްޖެ އެވެ. ނަމަވެސް އިލެކްޝަންސް ކޮމިޝަނުން ބުނަމުން ދިޔައީ ޙުކުމްގައި އޮތީ ގޮނޑި ގެއްލޭ ގޮތަށް ކަމަށެވެ. މި ކަންތައް އެތަކެއް މަހެއް ވާންދެން ހިނގަމުން ދިޔައިރު ވެސް ހުކުމް ކުރި ތަން އޮތީ ހިމޭނުންނެވެ. އެ ބޭފުޅުންގެ ގޮނޑި ނުގެއްލޭ ކަމަށް ކުއްލިއަކަށް ހުކުމް ކުރަން ޖެހުނީ ކީއްވެ ބާވަ އެވެ؟ އެއް އިރެއްގައި ވެސް އެ ބޭފުޅުން ވެސް އަދި އަޅުގަނޑުމެން ވެސް އެ ބޭފުޅުންގެ ގޮނޑި ގެއްލޭނެ ކަމަށް ނުވަތަ ގޮނޑި ގެއްލުނު ކަމަށް ޤަބޫލެއް ނުކުރަމެވެ.\nކޮންމެ ގޮތެއް ވިޔަސް ބައިނަލްއަޤްވާމީ މުޖުތަމަޢަށް ބަލައި ގަންނަން އުނދަގޫ ވާނެ ކަމެއް އެބަ އޮތެވެ. އުއްތަމަ ފަނޑިޔާރު ހައްޔަރު ކުރެވުނު ގޮތެވެ. ކުއްލިއަކަށް ހައްޔަރު ކުރަން ޖެހުނަސް އެ ފަދަ އިސް މަޤާމެއްގައި ހުންނެވި ބޭފުޅަކު ހައްޔަރުކުރެވެން ވާނީ ޤާނޫނީ އިމުގެ ތެރެއިންނެވެ. ޤާނޫނީ އިން ކަނޑަ އަޅަނީ ވެރިކަމުގެ މާހައުލުގައި މަސައްކަތް ކުރާ ޤާނޫނީ ޢިލްމު ކިޔަވައިގެން ތިބި ދެ ތިން މީހުންނެއް ނޫނެވެ. އެ ބައި ހޯދަން ޖެހޭނީ ޤާނޫނުއަސާސީ އާއި ޤާނޫނުގެ ތެރެއިންނެވެ. ތެދުފުޅެކެވެ. ކުށެއް ކުރުމުން ކޮންމެ މީހަކާ މެދު ވެސް ޤާނޫނުގައި އޮންނަ ގޮތަށް ފިޔަވަޅު އެޅެން ވާނެ އެވެ.\nމި "ހައިޖާނުގަނޑު" ގައި އަޅުގަނޑު އެންމެ ހަމްދަރުދީ ވަނީ ހުކުމު ތަންފީޒު ކުރަން ތިބި މީހުންނަށެވެ. އެ މީހުންނަށް، "އެ ވެސް މަރު"، މި ވެސް މަރު" އެވެ. ސުޕްރީމް ކޯޓުގެ އަމުރަށް ކިޔަމަން ނުވެއްޖެ ނަމަ ކޮންމެވެސް ދުވަހަކުން އެ މީހުންނާ މެދު ޤާނޫނީ ފިޔަވަޅު އެޅުމަކީ ވެދާނެ ކަމެކެވެ. ސަރުކާރުގެ އަމުރަށް ކިޔަމަންތެރި ނުވެއްޖެ ނަމަ އެ މީހަކު އެ އިރު ހުރި މަޤާމެއް ގެއްލުމަކީ ވެސް އެކަށީގެންވާ ކަމެކެވެ. މި ކަހަލަ ދަނޑިވަޅެއްގައި، މި ކަހަލަ ސަބަބުތަކާ ހުރެ އިތުރު އެހެން ކުށެއް ކުރުމެއް ނެތި މަޤާމް ގެއްލޭ ފަރާތްތަކަށް، އެ މީހުން އެތަކެއް އަހަރު ދުވަހު ކޮށްފައިވާ ޚިދުމަތަށް ލިބެން ޖެހޭ ޕެންޝަނުން މަޙްރޫމް ނުކުރެވޭ ގޮތަށް އޮތުމަކީ އިޙްސާންތެރި، އިންޞާފްވެރި ނިންމުމެއް ކަމަށް ގިނަ ބަޔަކު ދެކެފާނެ އެވެ.\nމި "ހައިޖާނުގަނޑު" (އަދި ވެސް ދޭނެ ރީތި ނަމެއް ނޭނގިގެން) ގެ ތެރޭގައި ރާއްޖޭގެ ވެރިކަން 30 އަހަރު ކުރައްވާފައިވާ ބޭފުޅަކު ވެސް ވަނީ ވަރަށް ބޮޑު ތުހުމަތެއްގައި ޖަލުގައި ބަންދުކޮށްފަ އެވެ. ވެރިކަމުގައި ތިބޭ މީހުން ވެރިކަމުން ފޭބުމުން، ރާއްޖޭގައި އެފަދަ ވެރިކަމަށް ތަފާތު ނަންނަން ކިޔަ އެވެ. މި ގޮތަށް ރައީސް މައުމޫންގެ ވެރިކަމަށް ވެސް ވަނީ ނަންއިތުރެއް އައިސްފަ އެވެ. ކޮންމެ ގޮތެއް ވިޔަސް ރައީސް މައުމޫނަކީ ރާއްޖޭގެ ރައީސްކަން ތިރީސް އަހަރު ކުރައްވާފައިވާ ބޭފުޅެކެވެ. މިހާރު އުމުރުފުޅުން 80ގެ އަހަރުތައް ގުނަން ފެށިފައިވާ ބޭފުޅެކެވެ. ޖަލުގައި އެމަނިކުފާނު ބަންދުކޮށްފައި ބެހެއްޓުނަސް އެމަނިކުފާނަށް ވެސް އެފަދަ މާހައުލެއްގައި ލިބިވަޑައިގަންނަވާން ޖެހޭނެ ރަނގަޅު އަސާސީ ޚިދުމަތްތައް ގަވައިދުގެ އިމުގެ ތެރޭގައި، އިހްތިރާމާ އެކު ލިބިވަޑައިގަންނަވާނެ ކަމާ މެދު އަޅުގަނޑުމެން ޝައްކެއް ނުކުރަމެވެ. ނަމަވެސް އިޓަލީ ވިލާތް ކަހަލަ ބައެއް ގައުމުތަކުގައި އޮންނަ ގޮތަށް އުމުރުން 80ގެ އަހަރުތަކުގެ މަތީ މީހުން ޖަލަށް ނުލައި ވަރުގަދަ ސިކިއުރިޓީއާ އެކު ބަންދެއްގައި ބެހެއްޓޭނެ ގޮތަށް ސަރުކާރުން ވިސްނުމަކީ އޯގާތެރި ނިންމުމެއްގެ ގޮތުގައި ވަރަށް ގިނަ މީހުން ދެކެފާނެ އެވެ. އިންޑޮނޭޝިއާގެ ކުރީގެ އިސް ދެ ލީޑަރަކު ވެސް އަވަހާރަ ވާންދެން މިފަދަ ބަންދެއްގައި ތިއްބެވި އެވެ. މިއަންމާގެ ޒަޢީމާ ވެސް ވެރިކަމަށް ވަޑައިގެންނެވުމާ ޖެހެންދެން ކަހަލަ ގޮތަކަށް ހުންނެވީ ވަރަށް ބެލެހެއްޓުން ބޮޑު ބަންދެއްގަ އެވެ. އެފްރިކާގެ ބައެއް ލީޑަރުން މިހާރު ވެސް އެފަދަ ބަންދުގައި އެބަ ތިއްބެވި އެވެ.\nއޯގާތެރިކަމަކީ މާތް ﷲ އިންސާނާ އަށް ދެއްވާފައިވާ ވަރަށް މާތް ސިފައެކެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ކޮލަމް ސަރުކާރު ސުޕްރީމް ކޯޓް ކުރީގެ ފަނޑިޔާރު އަލީ ހަމީދު ކުއްލި ނުރައްކަލުގެ ހާލަތު ކުރީގެ އުއްތަމަ ފަނޑިޔާރު އަބްދުﷲ ސައީދު އޮޅުންބޮޅުން


Italian League: AC Milan in fahathun arai Juventus balikohffi - One Online\nރޭ އޭސީ މިލާން އާއި ޔުވެންޓަސް ބައްދަލުކުރި މެޗްގެ ތެރެއިން--- ފޮޓޯ: ޔުވެންޓަސް\nއިޓާލިއަން ލީގް: އޭސީ މިލާނުން ފަހަތުން އަރައި ޔުވެންޓަސް ބަލިކޮށްފި\nއިޓާލިއަން ލީގުގައި ރޭ ތާވަލުގެ އެއްވަނައިގައި އޮތް ޔުވެންޓަސް އާއި ތާވަލުގެ ފަސްވަނައިގައި އޮތް އޭސީ މިލާން ކުޅުނު މެޗް ފަހަތުން އަރައި 4-2 ގެ ނަތީޖާ އަކުން މިލާން އިން ކާމިޔާބު ކޮށްފިއެވެ.\nރޭގެ މެޗްގައި ދާދި ހަމަ ހަމަ ކުޅުމެއް ދެޓީމުގެ ފަރާތުން ފެނިގެން ދިޔައިރު، ފުރަތަމަ ހާފް ނިމުނީ ދެޓީމުން ކުރެ ޓީމަކަމަށް ލަނޑެއް ނުޖެހި އެއްވަރު ވެގެންނެވެ. ރޭގެ މެޗްގެ ފުރަތަމަ ލަނޑު 47 ވަނަ މިނެޓުގައި ޔުވެންޓަސް އަށް ކާމިޔާބު ކޮށްދިނީ އެޑްރިއަން ރަބިއޮޓް އެވެ. އޭގެ ހަ މިނެޓް ފަހުން އަނެއްކާވެސް ޔުވަންޓަސް އިން ވަނީ ލަނޑެއް ކާމިޔާބު ކޮށް ލީޑު ފުޅާކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ އެޓީމުގެ ތަރި ކްރިސްޓިއާނޯ ރޮނަލްޑޯ އެވެ.\nޔުވެންޓަސް އިން ދެގޯލްގެ ލީޑެއް ނެގުމާ އެކު އެސީ މިލާން އިން ވަނީ އެމީހުންގެ ކުޅުން ރަނގަޅުކޮށް މެޗްގެ 62 ވަނަ މިނެޓުގައި އެމީހުންގެ ފުރަތަމަ ގޯލް ކާމިޔާބު ކޮށްފައެވެ. މި ލަނޑު އެޓީމަށް ކާމިޔާބު ކޮށްދިނީ ޒްލެޓަން އިބްރޮހަމޮވިޗް އެވެ. އޭސީ މިލާންގެ ދެވަނަ ލަނޑު އަދި މެޗްގެ ނަތީޖާ ހަމަހަމަ ކުރި ލަނޑު އިބްރޮހަމޮވިޗްގެ އެހީތެރިކަމާ އެކު މެޗްގެ 66 ވަނަ މިނެޓުގައި ކާމިޔާބު ކޮށްދިނީ ފްރޭންކް ކެސީއެވެ.\nކެސީ ލަނޑު ޖެހިތާ ދެމިނެޓް ނުވަނީސް މެޗްގެ 67 ވަނަ މިނެޓުގައި ރަފޭލް ލީއޯ ވަނީ އޭސީ މިލާނަށް ލީޑު ނަގައިދީފައެވެ. އެޓީމުގެ ހަތަރުވަނަ ލަނޑު ފެނިގެންދިޔައީ މެޗް ނިމެން 10 މިނެޓަށް ވެފައި ވަނިކޮށެވެ. އެލަނޑު އެޓީމަށް ކާމިޔާބުކޮށްދިނީ އެޓީ ރެބިކް އެވެ.\nމިނަތީޖާ އާ އެކު އޭސީ މިލާން ވަނީ ތާވަލުގެ ފަސްވަނަޔަށް ޖެހިލާފައެވެ. ނަމަވެސް ތާވަލުގެ ހަވަނައިގައި މިހާރު އޮތް ރޯމާ ދެން ކުޅޭ މެޗުން މޮޅުވެއްޖެ ނަމަ އަނެއްކާވެސް އޭސީމިލާން ތާވަލުގެ ހަވަނަ އަށް ވެއްޓޭނެ އެވެ. އޭސީ މިލާނަށް 31 މެޗް ކުޅެގެން 49 ޕޮއިންޓް ލިބިފައިވާ އިރު އެޓީމާ ވިއްދާފައި އޮތް ރޯމާއަށް އެއް މެޗް މަދުން ކުޅެ ލިބިފައިވަނީ 48 ޕޮއިންޓެވެ.\nލީގުގެ އެއްވަނައިގައި ޔުވެންޓަސް އޮތީ ބޮޑު ލީޑަކާއި އެކުއެވެ. އެޓީމުންވަނީ 31 މެޗުން 75 ޕޮއިންޓް ހޯދައިފައެވެ.\nގުޅޭ ޓެގު ފުޓްބޯޅަ ޔުވެންޓަސް އިޓާލިއަން ކަޕް


SunOnline: Prithviraj ge shooting November gai\nއައިމިނަތު ލުބާ 14 Jul 2020, 08:49\nއަކްޝޭ ކުމާރު --\nކޮރޯނާވައިރަހުގެ ސަބަބުން ޝޫޓިން މެދުކެނޑުނު އަކްޝޭ ކުމާރުގެ ފިލްމު "ޕްރިތުވީރާޖް"ގެ ޝޫޓިން އަލުން ފަށަން ނިންމައިފި އެވެ.\nމި ފިލްމުގެ ޝޫޓިން އަލުން ފަށާނީ އޮކްޓޯބަރު މަހު ފަހުކޮޅު ނޫނީ ނޮވެމްބަރު މަހު ފެށޭކޮޅު ކަމަށް ޚަބަރުތައް ބުނެ އެވެ. ޕްރިތުވީރާޖްގެ ޝޫޓިން މެދުކެނޑުނުއިރު ފިލްމުގެ ޝޫޓިން ނިމުނީ 60 އިންސައްތައެވެ. މި ފިލްމުގެ ޕްރޮޑިއުސަރަކީ އަދިތިޔާ ޗޯޕްޅާ އެވެ. އަދި ޑައިރެކްޓަރު ކުރަނީ ޗަންދުރަޕްރަކާޝްއެވެ.\nއަކްޝޭ މި ފިލްމުގެ ލީޑު ރޯލުން ފެނިގެންދާއިރު ފިލްމުގެ ބަތަލާގެ ރޯލު ކުޅޭނީ 2017 ވަނަ އަހަރު ދުނިޔޭގެ ރީތީގެ ރާނީއަކަށް ހޮވުނު މަނޫޝީ ޗިއްލަރު އެވެ. މި ފިލްމަކީ އޭނާ ބޮލީވުޑަށް ތައާރަފްވާ ފިލްމުވެސްމެއެވެ.\nބޮލީވުޑާ ގުޅުމުގެ ވިސްނުން ހުރިކަމަށް މަނޫޝީ ވަނީ މީގެ ކުރިން ބުނެފަ އެވެ. މަނޫޝީ ކުރިން ދިން އިންޓަވިއުއެއްގައި ބުނީ އަދި ފިލްމެއްގެ ހުށަހެޅުން ލިބިފައި ނުވި ނަމަވެސް، އެފަދަ ފުރުސަތަކަށް އޭނާ އިންތިޒާރު ކުރަމުން އަންނަ ކަމަށެވެ.\nމަނޫޝީ އަކީ މިސް ވޯލްޑް ހޯދި އިންޑިއާގެ ހަ ވަނަ ރީތީގެ ރާނީ އެވެ. އަދި މަނޫޝީ އަކީ 2000 ވަނަ އަހަރުގެ ފަހުން މިސް ވޯލްޑް ލިބުނު ފުރަތަމަ އިންޑިއާގެ ރީތީގެ ރާނީ އެވެ. ދެހާސް ވަނަ އަހަރު މިސް ވޯލްޑް ލިބުނީ ބަތަލާ ޕްރިޔަންކާ ޗޯޕްރާ އަށެވެ.


MDP ge Primary: Faidhaa ah vure gehllun boduvedhaane!\nއެމްޑީޕީގެ ޕްރައިމަރީ: ފައިދާއަށްވުރެ ގެއްލުންބޮޑު!\nމީގެ ކުރިން ބޭްއްވި އެމްޑީޕީގެ ރިޔާސީ ޕްރައިމަރީގައި ވޯޓުލާން މީހަކު ތައްޔާރުވަނީ-- ފޮޓޯ: އެމްޑީޕީ ސެކްރެޓޭރިއަޓް\nދެހާސް ފަސް ވަނަ އަހަރުގެ ޖޫން މަހުގެ ތެރޭގައި ސިޔާސީ ޕާޓީތައް ރަޖިސްޓަރީ ކުރުމަށް ގާނޫނީ ބާރު ލިބި، ފުރަތަމަ ފަހަރަށް ހުއްދަ ލިބިގެންދިޔަ ދިޔުމާއެކު، ގިނަ ޕާޓީތަށް އެކުލެވޭ ސިޔާސީ ނިޒާމްގެ ދަށުން އުފެއްދި އެންމެ ފުރަތަމަ ޕާޓީ އަކީ މޯލްޑިވިއަން ޑެމޮކްރަޓިކް ޕާޓީ (އެމްޑީޕީ) އެވެ.\nއެމްޑީޕީ ޖޫން 23، 2005 ގައި ވުޖޫދުވީ ނަމަވެސް އެމްޑީޕީއަކީ އޭރު ހިނގަ ހިނގާ އޮތް ރައީސް މައުމޫން އަބުދުލްގައްޔޫމްގެ ވެރިކަން ނިމުމަކަށް ގެނައުމަށްޓަކައި 2003 ވަނަ އަހަރުން ފެށިގެން މަސައްކަތް ކުރަމުން އައި ވަރުގަދަ ސިޔާސީ ހަރަކާތެކެވެ. ސިޔާސީ ފިކުރުގައި ސިޔާސީ މަސައްކަތް މިހާރުވެސް އެންމެ ފޯރިއާއެކު އެންމެ ސްޓައިލްގައި ކުރާ ބަޔަކީ އެމްޑީޕީއެ އެވެ.\nއެމްޑީޕީގެ އިސްވެރިން އަބަދުވެސް ދައްކާ ވާހަކައެއް އެބައޮވެ އެވެ. އެ ޕާޓީއަކީ އެންމެ ޑެމޮކްރެޓިކް ހަމަތަކަށް ލޯބިކުރާ އެތެރޭގެ ޑިމޮކްރަސީ އެންމެ ވަރުގަދަ ޕާޓީއެވެ. އިންތިހާބެއް ބޭއްވިޔަސް އަމަލު ކުރާނީ ޑެމޮކްރަޓިކް ހަމަތަކުގެ މަތީންނެވެ. މިވީހާތަނަށްވެސް ކަން ކުރަމުން އައިސްފައިވަނީ އެގޮތަށް ކަމަށެވެ.\nކުރިންވެސް ބެލެވުނު ފަދައިން ރައީސް އިބްރާހިމް މުހައްމަދު ސޯލިހުގެ ސަރުކާރު ހިންގާ ކޯލިޝަނަށް ކުރިމަތިވާ އެންމެ ބޮޑު އިމްތިހާނަކީ އަންނަ އަހަރުގެ އޭޕްރީލް މަހު ބާއްވަން ނިންމާފައިވާ ރައްޔިތުންގެ މަޖިލީހުގެ އިންތިހާބެވެ.\nކޯލިޝަންގެ ބައިވެރިން ކުރިން އެއްބަސްވެފައިވާ ގޮތާ ހިލާފަށް އެމްޑީީޕީން މިހާރު ވަނީ މަޖިލީހުގެ 87 ދާއިރާއަށް ވާދަކުރަން ނިންމާފަ އެވެ. އެގޮތަށް އެމްޑީޕީން ނިންމާފައިވަނީ ކޯލިޝަނުގެ އެންމެ ބޮޑު ބައިވެރިއަކީ އެމްޑީޕީއަށްވެފައި އެޕާޓީގެ ހުށަހެޅުމަށް ދެންތިބި ބައިވެރިންގެ އާނބަސް ނުލިބިގެން ކަމަށް އެޕާޓީގެ ރައީސް މުހައްމަދު ނަޝީދު ވަނީ ވިދާޅުވެފަ އެވެ.\nމި ޑިސެމްބަރުގެ އެއްވަނަ ދުވަހު ބޭއްވި އެމްޑީޕީގެ ގައުމީ މަޖިލީހުން އެގޮތަށް ނިންމީ އެ ޕާޓީގެ ފަރާތުން ކުރިމަތިލާން ތިބި ފަރާތްތަކަށް އެ ފުރުސަތު ގެއްލި އެއީ ޑެމޮކްރަސީއާއި ބީރައްޓެހި ސިފައެއް ކަމަށް ވެސް ބުނަމުންނެވެ. އަދި އެއާއެކު އެމްޑީޕީން ވަނީ މަޖިލިސް އިންތިހާބުގެ އެޕާޓީގެ ޕްރައިމަރީއަށް ހުޅުވާލާފަ އެވެ.\n1 ޑިސެމްބަރުގައި އެމްޑީޕީން ބޭއްވި ގައުމީ މަޖިލީހުގެ ތެރެއިން --\nކޯލިޝަނާއި، އެމްޑީޕީގައި ރެނދު ލުން\nމަޖިލީހުގެ 87 ދާއިރާއަށް ނުކުތުމަށް އެމްޑީޕީން ނިންމި ނަމަވެސް ކޯލިޝަންގެ ދެންތިބި ބައިވެރިންތިބީ ކުރިންވެސް އެއްބަސްވި ގޮތަށް ވަކި ދާއިރާތަކަކަށް ނުކުންނަނަށް ތައްޔާރުވެގެންނެވެ. ރައީސް މައުމޫންގެ އެމްއާރުއެމާއި، އަދާލަތު ޕާޓީއާއި، ޖުމްހޫރީޕާޓީން ވަނީ އެއްބަސްވުމާއި އެއްގޮތަށް އަމަލު ކުރުމަށް ނިންމާފަ އެވެ.\nނަމަވެސް އެމްޑީޕީގެ ނިންމުމާއި މެދު އެހުރިހާ ބައިވެރިންވެސް ތިބީ ހިތްހަމަ ނުޖެހިފަ އެވެ. އެ ތިން ޕާޓީން ވެސް އެކަމުގެ ޝަކުވާ އުފުލީ ރައީސް ސޯލިހުގެ އަރިހުގައެވެ. އެއާއެކު ރައީސް ސޯލިހު ވަނީ އެމްޑީޕީގެ ގައުމީ މަޖިލީހުގެ ބައްދަލުވުމެއް ބާއްވައި، އެ ޕާޓީން ހުރިހާ ދާއިރާއަަކަށް ވާދަ ކުރަން ނުފެންނަ ކަމަށް ވިދާޅުފަ އެވެ. އަދި ވާދަ ކުރި ނަމަވެސް ހުރިހާ ދާއިރާއަކަށް ތާއީދު ނުކުރެވޭނެ ކަމަށް ވެސް ރައީސް ވަނީ ވިދާޅުވެފައެވެ.\nއެމްޑީޕީގެ އަސާސީ ގަވައިދު ބުނާ ގޮތުން އެޕާޓީގެ ފަރާތުން ރިޔާސީ އިންތިހާބަށް ކުރިމަތިލައި ރައީސުލް ޖުމްހޫރިއްޔާގެ މަގާމަށް ހޮވި ވަޑައިގަންނަވާ ބޭފުޅަކީ ޕާޓީގެ އެންމެ އިސް ފަރާތެވެ. ޕާޓީގެ އެންމެ އިސް ފަރާތުން ޕާޓީން ބައެއް ދާއިރާތަކަށް ނުކުތުމަށް ތާއީދު ނުކުރުން އެއީ ޕާޓީގެ އެތެރޭގައި މައްސަލަތަކެއް ޖެހޭނެ ކަމެއް ކަމަށް ބެލެވެއެވެ. އެހެން ކަމުން މި މައްސަލައިގައި އެމްޑީޕީގެ އެންމެ އިސް ފަރާތާއި، އެމްޑީޕީގެ ރައީސް މުހައްމަދު ނަޝީދާއި މިއޮތީ ހިޔާލުތަފާތުވެފަ އެވެ. މިއީ ކޯލިޝަނާއެކު އެމްޑީޕީގެ އެތެރޭގަައި ވެސް ރެނދެއްލުން ގާތް ކަމެކެވެ.\nމެމްބަރުން އިތުރުވުމާއެކު ޕާޓީގެ އާމްދަނީ އިތުރުވުން\nއިލެކްޝަންސް ކޮމިޝަނުގެ ދަފުތަރަށް ބަލާއިރު، ޖުލައި 31، 2018 އިގެ ނިޔަލަށް އެމްޑީޕީގެ ރަޖިސްޓްރީގައި އޮތީ 29008 މެމްބަރުންނެވެ. އެހެން ނަމަވެސް ޕްރައިމަރީއާއި ގުޅިގެން ގިނަ އަދަދެއްގެ ބަޔަކު އަންނަނީ އެ ޕާޓީއާ ގުޅެމުންނެވެ. އެގޮތުން އެ ޕާޓީގެ ޕްރައިމަރީގައި ވާދަ ކުރާ ފަރާތްތަކުން އަންނަނީ ހާހުން ހާހުން މެމްބަޝިޕް ފޯމް ހުށަހަޅަމުންނެވެ.\nމިހާތަނަށް އެ ޕާޓީއަށް ލިބިފައިވާ ފޯމްތަކުގެ އަދަދު ރަސްމީކޮށް ހާމަކޮށްފައިނުވި ކަމުގައިވީ ނަަމަވެސް އެމްޑީޕީން ވަނީ އެ ޕާޓީގެ ޕްރައިމަރީގައި 80000 އަށްވުރެ ގިނަ މެމްބަރުންނަށް ވޯޓް ލެވޭނެ ކަމަށް ބުނެފަ އެވެ.\nމި އަދަދަކީ މިއީ މިހާރު އިލެކްޝަނުގައި ރަޖިސްްޓްރީކޮށްފައިވާ އަދަދަށްވުރެ ދެ ގުނަ ބޮޑު، ތިން ގުނައާ ކައިރި ކުރާވަރުގެ އަދަދެކެވެ. އެހެން ކަމުން އެ ހުރިހާ ފޯމެެއް އިލެކްޝަނަށް ފޮނުވައި ޕްރޮސެސް ކުރާ ހިސާބުން އަނެއްކާވެސް އެމްޑީޕީ ވެގެންދާނީ އެންމެ މެމްބަރުން ގިނަ ޕާޓީއަށެވެ. އެއާއެކު ދައުލަތުގެ ބަޖެޓުން ކޮންމެ އަހަރަކުވެސް ސިޔާސީ ޕާޓީތަކަށް ދޫކުރަމުން އަންނަ ފައިސާއިން އެންމެ ގިނަ ފައިސާ ލިބޭ ޕާޓީއަކަށް ވެސް އެމްޑީޕީ ވެގެންދާނެ އެވެ.\nގިނަ މައްސަލަތަކެއް ކުރިމަތިވުން\nޕްރައިމަރީ ބޭއްވުމަކީ ދުނިޔޭގެ ބޮޑެތި ބައެއް ޑެމޮކްރަސީތަކުގައި ވެސް ކޮށް އުޅޭ ކަމެއް ނޫނެވެ. އެކަމުގެ ސަބަބުން ބޮޑެތި ނޭދެވޭ އަސަރުތައް ޕާޓީތަަކަށް ވެސް ކުރެއެވެ. ދެހާސް އަށްވަނަ އަހަރު ޑިމޮކްރަސީއަކަށް ދިވެހިން ދަތުރު ކުރި ނަމަވެސް އަދިވެސް ތިބީ އެކަމުގެ ފިރުކެންފެށި ދައުރުގަ އެވެ. ހިނގައިގަންނަ ދައުރާ ހިސާބަށް ދާން އަދި ވެސް ދުވަސް ނަގާނެއެވެ.\nބަލި ގަބޫލު ކުރުމާއި، ބަލި ވުމަށްފަހު އަނެކާއަށް ސަޕޯޓް ކުރުމާއި މިކަންކަމަކީ އަދި އެހާ ފަސޭހަ ކަމަކަށް ނުވެއެވެ. މިއީ މީގެ ކުރިން ކަންހިގާފައިވާ ގޮތެވެ.\nއެެމްޑީޕީގެ ޕްރައިމަރީއަށް ބަލާއިރު، ވަރަށް ވާދަވެރިކޮށްދާނެ ކަމަށް ބެލެވެއެވެ. ޕާޓީގެ އިސް ސަފުގަ އާއި އެކްޓިވިސްޓް ލެވެލްގައި މަސައްކަތް ކުރަމުން އަންނަ އެތަކެއް ފަރާތަކުން ކުރިމަތިލާފައިވާއިރު، ވަރަށް "ކްލޯސް އެންކައުންޓާ" ތަކެއްދާނެ ކަމަށް ބެލެވެ އެވެ.\nވާދަވެރިކަން ބޮޑުވެ ދެތިން ވޯޓެއްގެ ތަފާތަކުން މޮޅުވުމާއި ބަލިވުމުގެ ފުރުސަތު ވެސް ބައެއް ދާއިރާތަކުގައި އެބަހުއްޓެވެ. އެފަދަ ގޮތަކަށް އެކަން ހިނގައްޖެނަމަ ގާތީ ނަތީޖާ ގަބޫލު ނުކުރުމެވެ. އެހެން އެކަން ވެއްޖެ ނަމަ ރަސްމީ އިންތިހާބުގައި މޮޅުވާމީހާ އާއި ދެކޮޅަށް ބަލިވާމީހަކު މަސައްކަތް ކުރުންވެސް ގާތެވެ. މިއީވެސް މާޒީ ދައްކާފައިވާ މަންޒަރުތަކެކެވެ. އެކަން ވާނީ ޕާޓީއަށް އޮތް ބޮޑު ގޮންޖެހުމަކަށެވެ.\nއިހުލާސްތެރި ފަރާތްތަކަށް ފުރުސަތު ގެއްލުން\nމިއީ މުޅި ޕްރައިމަރީގައި ވެސް ކުރިމަތިވާނެ އެންމެ ބޮޑު މައްސަލައެވެ. ޕްރައިމަރީއާ ދިމާކޮށް އެމްޑީޕީއަށް ފުންމާލާ މެމްބަރުންގެ ތެރޭގައި އެހެން އެޖެންޑާތަކަކާއެކު އެ ޕާޓީއާއި ގުޅޭ މެމްބަރުންތިބި ކަމަށް ބެލެވެއެވެ.\nރައީސް އަބުދުﷲ ޔާމީންގެ ސަރުކާރު އޮތް އިރު އެމްޑީޕީގައި ތިއްބެވި މަޖިލިސް މެމްބަރުންނަށް މިލިއަނުން ފައިސާ އާއި، މުދާ ހުށަހެޅި އިރުވެސް އެ މެމްބަރުން ތިބީ ޕާޓީއާއެކު އިހުލާސްތެރިކަމާއެކީ އެވެ. އެ އިހުލާސްތެރިކަމުގެ އަގު އެމްޑީޕީން އެ މެމްބަރުންނަށް އަދާ ކުރުމުގެ ބަދަލުގައި ޑެމޮކްރަސީގެ މިސާލު ދައްކަން ޕްރައިމަރީ ބާއްވަނީ އެވެ.\nދިމާވާ އެންމެ ބޮޑު މައްސަލަ އަކީ ވަކި އެޖެންޑާއަކާއެކު އިއްޔެ ދުވަހު އެމްޑީޕީއަށް ވަތން ފަރާތްތަކުން ހާހުން މެމްބަރުން ޕްރައިމަރީއާ ދިމާކޮށް އެމްޑީޕީއަށް ވައްދައި އިހުލާސްތެރި މެމްބަރުންވެސް ޕްރައިމަރީއިން ފެއިލްކޮށްލުމުގެ ފުުރުސަތު އިންތިހާއަށް ބޮޑުވުމެވެ. އެހެެން އެކަން ހިނގައިފިނަމަ އެއީ މުޅީ އެމްޑީޕީއަށްވެސް ލިބޭނެ ދެރައެކެވެ.\nއެމްޑިޕީގެ އިސް ފަރާތަކުން ނަން ނުޖެހުމަށް ޝަރުތުކޮށް ވިދާޅުވި ގޮތުގައި އެފަދަ ގޮތަކަށް އެކަން ހިނގައިދިއުމުގެ ފުރުސަތު ވަރަށް ބޮޑެވެ.\n"ޕްރައިމަރީ ބާއްވަން މިހާ މަދު ދުވަސްކޮޅަކަށްވެފައި ވަނިކޮށް ވެސް ޕާޓީއާއި ގުޅުމުގެ ފުރުސަތު ހުޅުވާލެވިފައި އޮތުމަކީ އެހެން ސިޔާސީ ފިކުރުތަކުގެ އެޖެންޓުންނަށް މި ޕާޓީގެ އެތެރެއަށް ވަދެވި މިތަނުގައި ތިބި އިހުލާސްތެރި، ކޭޕަބަލް މީހުން ބޭރު ކުރުމުގެ ފުރުސަތުއޮތް ނުރައްކާތެރި ކަމެއް. އެހެންނަމަވެސް އެހެން އޭންގަލަލުން ވިސްނަންޔާ ޕާޓީއަށް އިތުރުވާ ކޮންމެ މެމްބަރަކީވެސް ފައިސާ. އެގޮތުން ޕާޓީއަށް ފައިދާ ކުރާނެ" އޭނާ ވިދާޅުވިއެވެ.\nމިކަންކަން މިހެން ހުރުމާއެކު އެމްޑީޕީގެ ޕްރައިމަރީއިން އެޕާޓީއަށް ބޮޑެތި ގެއްލުންތަކެއް ވުމުގެ ފުރުސަތު އޮތް ކަމަށް ބުނެވިދާނެ އެވެ.


ޕްރިމިއަރ ލީގު ތާވަލްގެ އެއްވަނައަށް މެންޗެސްޓަރ ސިޓީ ޕްރިމިއަރ ލީގު ތާވަލްގެ އެއްވަނައަށް މެންޗެސްޓަރ ސިޓީ\nސިޓީއަށް ދެ ލަނޑު ކާމިޔާބުކޮށްދިނީ ރަހީމް ސްޓަރލިން/ފޮޓޯ:ރޮއިޓާސް\nއިންގްލިޝް ޕްރިމިއަރ ލީގުގައި އެންމެ ފަހުގެ ޗެމްޕިއަން މެންޗެސްޓަރ ސިޓީ އާއި ވޮޓްފަޑް ބައްދަލުކުރިމެޗް ކާމިޔާބުކޮށް ތާވަލްގެ އެއްވަނައަށް މިސީޒަންގައި ފުރަތަމަ ފަހަރަށް ސިޓީ އަރައިފިއެވެ. ވޮޓްފަޑްގެ ދަނޑުގައި ކުޅުނު މިމެޗް ސިޓީ ކާމިޔާބު ކުރީ3ލަނޑު އެއްލަނޑުންނެވެ.\nސިޓީގެ ފަރާތުން މޮޅު ކުޅުމެއް ފެނިގެންދިޔަ މިމެޗްގައި ގިނައިރު ބޯޅަ ގެންގުޅެ ގިނަ ހަމަލާ އުފައްދާފައިވަނީ ސިޓީންނެވެ. މިމެޗްގެ ފުރަތަމަ ލަނޑު މެޗްގެ4ވަނަ މިނެޓްގައި ޖަހައި ލީޑު ނެގީ ސިޓީން. މިލަނޑު ސިޓީއަށް ކާމިޔާބުކޮށްދިނީ ރަހީމް ސްޓަރލިންއެވެ. އަދި އެޓީމްގެ ދެވަނަ ލަނޑު މެޗްގެ 31 ވަނަ މިނެޓްގައި ކާމިޔާބުކޮށްދިނީ ބެނާޑޯ ސިންވަރއެވެ. މިމެޗްގެ ފުރަތަމަ ހާފްގައި މީގެ އިތުރުންވެސް ލަނޑު ޖަހާނެ ގިނަ ފުރުސަތު ތަކެއް ސިޓީއަށް ލިބިގެންދިޔައެވެ. މިމެޗްގައި ސިޓީގެ ފަހު ލަނޑު މެޗްގެ 63 ވަނަ މިނެޓްގައި ޖަހައިދިނީވެސް ދެވަނަ ލަނޑު ކާމިޔާބުކޮށްދިން ސިލްވަރއެވެ. މިމެޗްގައި ވޮޓްފަޑުން ޖެހި ހަމައެކަނި ލަނޑު މެޗްގެ 74 ވަނަ މިނެޓްގައި ޖަހައިދިނީ ކޫޗޯ ހެނާންޑޭޒްއެވެ.\nމި ކާމިޔާބީއާއެކު ސިޓީއަށް މިހާރުވަނީ 15 މެޗުން 35 ޕޮއިންޓް ލިބިފައެވެ. ސިޓީއަށް ތާވަލްގެ އެއްވަނައަށް ލިބުނީ ކުރިންއެއްވަނައިގައި އޮތް ޗެލްސީ އެޓީމު ރޭ އެސްޓްހޭމާއި ވާދަކުރި މެޗުން ބަލިވުމުންނެވެ. ވޮޓްފަޑް އުޅޭނީ 13 ޕޮއިންޓާއެކު ތާވަލްގެ 17 ވަނައިގައެވެ.


Americage inthihaabah Russia in aiybaanaafai veytho balamun anna kamah FBI in bunefi | Mihaaru\nއެމެރިކާގެ ރައީސް ޓްރަމްޕް: އިންތިހާބުގައި ރަޝިޔާ އިން ޓްރަމްޕަށް ފައިދާވާނެ ގޮތަށް ހެކަރުން ލައްވާ މަސައްކަތްކުރިކަމަށް ޖާސޫސީ ފަރާތްތަކުން ބުނޭ --ފޮޓޯ:އޭއެފްޕީ\nއިންތިޚާބަށް ރަޝިޔާގެ ބެހުމެއް ވޭތޯ ތަހުގީގުކުރަމުން އަންނަ ކަމަށް އެފްބީއައި އިން ބުނެފި\n21 މާޗް 2017 - 08:23\nރައީސް ޑޮނަލްޑް ޓްރަމްޕަށް ފައިދާވާނެ ގޮތަށް ރަޝިޔާގެ ހެކަރުން ޑިމޮކްރެޓިކް ޕާޓީގެ ކެމްޕޭންގެ ތެރެއަށް ވަދެ މައުލޫމާތުތަކުން ވައްކަން ކޮށްފައިވާކަމުގެ ހެކި ލިބިފައި ހުރި ކަމަށް އެމެރިކާގެ ސަލާމަތާ ބެހޭ ބައެއް ފަރާތްތަކުން ކުރިންސުރެ އަންނަނީ ބުނަމުންނެވެ. އެހެންކަމުން ކޮންގްރެސްގެ އިންޓެލިޖެންސް ކޮމިޓީން ވަނީ އޭގެ ތަހުގީގު ފަށައިފަ އެވެ.\nއެ ކޮމިޓީ އަށް މައުލޫމާތު ދެއްވަމުން ކޯމޭ ވިދާޅުވީ ކުރީގެ ރައީސް ބަރަކް އޮބާމާގެ ސަރުކާރުން ޓްރަމްޕްގެ ފޯނު އަޑުއަހާފައިވާ ކަމަށް ކުރައްވާފައިވާ ތުހުމަތާ ގުޅޭ ހެއްކެއް ލިބިފައި ނުވާ ކަމަށެވެ.\nޓްރަމްޕް ވަނީ އޭނާގެ ފޯނުގެ އިތުރުން ކެމްޕޭންގެ މައި އޮފީސް ހުރި އޭނާގެ ހޮޓަލުގެ ފޯނުތައް ވެސް ސިއްރުން އަޑުއެހިކަމުގެ ތުހުމަތު، އޮބާމާގެ މައްޗަށް ކުރައްވައިފަ އެވެ. އެކަމަކު އޭގެ އެއްވެސް ހެއްކެއް ޓްރަމްޕް ވެސް ދައްކަވާފައެއް ނުވެ އެވެ.\nކޯމޭ ވިދާޅުވި ގޮތުގައި އެފްބީއައިގެ ތަހުގީގުގައި ބަލާނީ ރަޝިޔާގެ ސަރުކާރުގެ މީހުންނާއި ޓްރަމްޕް ކެމްޕޭންގެ އެކި މީހުންގެ މެދުގައި އޮވެދާނެ ގުޅުންތަކަށެވެ. އަދި ގާނޫނާ ޚިލާފު އެއްވެސް އަމަލެއް ހިންގާފައިވޭތޯ ވެސް ތަހުގީގުގައި ބަލާނެ ކަމަށް އޭނާ ވިދާޅުވި އެވެ.\nތަހުގީގުގެ އޮޅުންބޮޅުން ބޮޑުވެދާނެ ކަމުގެ މައްޗަށް ވިސްނަވައި، ކޯމޭ ވިދާޅުވީ، އެ ތަހުގީގު ނިންމާނެ ވަކި ތާވަލެއް ނުދެއްވޭނެ ކަމަށެވެ.\nއެފްބީއައިގެ ޑިރެކްޓަރު ޖޭމްސް ކޯމޭ: އޮބާމާއާ ބެހޭ ގޮތުން ޓްރަމްޕް ކުރެއްވި ތުހުމަތުތަކާ ދެކޮޅު ހެއްދެވި. --ފޮޓޯ:އޭއެފްޕީ\n"ކޮންމެ ދިމާލަކަށް ހުރި ފެކްޓެއް ވިޔަސް އަހަރެމެން އެ ފެކްޓެއްގެ ފަހަތުން ދާނަން،" އޭނާ ވިދާޅުވި އެވެ.\nއެމެރިކާގެ އިންތިޚާބުގެ ތެރެއަށް ވަދެފައިވާ ކަމަށް ކުރެވޭ ތުހުމަތުތައް ރަޝިޔާ އިން ވަނީ ދޮގުކޮށްފަ އެވެ. އެކަމަކު އެމެރިކާގެ ޖާސޫސީ އިދާރާތަކުން ޖެނުއަރީ މަހު ނެރުނު ރިޕޯޓްގައި ބުނެފއަިވާ ގޮތުގައި ޓްރަމްޕްގެ ވާދަވެރިޔާ ޑިމޮކްރެޓިކް ޕާޓީގެ ހިލަރީ ކްލިންޓަނަށް ގެއްލުން ލިބޭ ގޮތަށް ކެމްޕޭނެއް ފަށަން އަމުރުކުރެއްވީ ސީދާ ރަޝިޔާގެ ރައީސް ލަޑީމިއާ ޕްޓީން އެވެ.\nކޮމިޓީގެ ބައްދަލުވުމުގައި ނެޝެނަލް ސެކިއުރިޓީ އެޖެންސީ (އެންއެސްއޭ) ގެ ވެރިޔާ އެޑްމިރަލް މައިކް ރޮޖާސް ވިދާޅުވީ އެ އިދާރާ އަދިވެސް އޮތީ އެ ރިޕޯޓާ އެއްކޮޅަށް ކަމަށެވެ.\nއެފްބީއައިގެ ވާހަކަތަކާ މެދު ވައިޓް ހައުސިން ބުނި ގޮތުގައި އެއްވެސް "ކަންބޮޑުވުމެއް ނެތެ"ވެ.\n"އެއްޗެއް ހޯދަންޏާ އެކަމެއް ކުރިއަށް ގެންދަންވީ. އެކަމަކު ނެތް އެއްޗެއް ހޯދަން އުޅުމަކީ ކަންބޮޑުވާން ޖެހޭ ކަމެއް ނޫން،" އެފްބީއައިގެ ތަހުގީގަށް އިޝާރަތްކުރައްވާ، ވައިޓް ހައުސްގެ ތަރުޖަމާން ޝޯން ސްޕައިސާ ވިދާޅުވި އެވެ.\nރަޝިޔާގެ އޮފިޝަލުންނާ އެކު އޮތް ގުޅުންތަކެއް ފަޅާއެރުމުން ޓްރަމްޕްގެ ނެޝެނަލް ސެކިއުރިޓީ އެޑްވައިޒަރު މައިކަލް ފްލީން ވަނީ މަގާމުން ދުރުކޮށްފަ އެވެ. އަދި އެޓާނީ ޖެނެރަލް ޖެފް ސެޝަން، ކޮންގްރެސްގެ ކޮމިޓީއެއްގައި ރަޝިޔާގެ އެމްބެސެޑަރާ ގުޅޭ މައުލޫމާތުތަކެއް ސިއްރުކުރެއްވިކަން ވެސް ވަނީ ފަޅާއަރައިފަ އެވެ. މަގާމުން އޭނާ އިސްތިއުފާ ނުދެއްވި ނަމަވެސް ރަޝިޔާއާ ގުޅޭ ތަހުގީގުގައި އޭނާ އެއްވެސް ގޮތަކުން ބައިވެރިވެވަޑައިނުގަންނަވާ ގޮތަށް ނިންމެވި އެވެ.\nއިތުރު ލިޔުންތައް ރަޝިއާ ލަޑީމިއާ ޕުޓިން އެފްބީއައި ޑޮނަލްޑް ޓްރަމްޕް


އެމެޒަން ރެއިންފޮރެސްޓް ނެތި ދިޔުމުގެ ފުރުސަތު ބޮޑު: ދިރާސާ – DhiDaily\nއެމެޒަން ރެއިންފޮރެސްޓް ނެތި ދިޔުމުގެ ފުރުސަތު ބޮޑު: ދިރާސާ\nދާދިފަހުން ސައިންސްވެރިން ކުރި ދިރާސާއަކުން ހާމަވާ ގޮތުގައި އެމޭޒަން ރެއިން ފޮރެސްޓްގެ ސާޅީސް އިންސައްތަ ކުރިއާއި ޚިލާފަށް ގަސް މަދު ސަރަހައްދުތަކަށް ބަދަލުވެދާނެ ކަމުގެ ބިރު އެބައޮތެވެ.\nމީގެ މައިގަނޑު ސަބަބައް ކަމުގައި ބެލެވެނީ މި އަހަރުގެ ކުރީކޮޅު އެމޭޒަން ރެއިން ފޮރެސްޓްގައި ހިނގި އަލިފާނުގެ ހާދިސާއެވެ. މީގެ ސަބަބުން މޫސުމަށާއި، އެތަނުގެ ދިރުންތަކަށް ވަނީ ބޮޑެތި އަސަރު ތަކެއް ކޮށްފައެވެ.\nއެހެން ކަމުން ކުރިން ގަސްގަހާ ގެއްސާއި ދިރުންތަކުން މުއްސަނދިވެފައިވާ މި ފޮރެސްޓަކީ ގަސްތައް މަދު ދިރުންތައް މަދު ތަނަކަށް ވެގެން ގޮސްދާނެއެވެ. އޭގެ ސަބަބުން ދުނިޔޭގެ މޫސުމަށްވެސް ނޭދެވޭ އަސަރުތަކެއް ކުރާނެ ކަމަށް ބެލެވޭ ކަމަށްވެސް ސައިންވެރިން ހާމަކުރެއެވެ.\nއަދި މީގެ އިތުރުން ހަނަފަސް ކަމާއި އަލިފާނުގެ އިތުރު ހާދިސާތައް މިފަދަ ޖަންގަލި ތަކުގައި އިތުރަށް ހިނގައިދާނެ ކަމަށްވެސް ބެލެވެއެވެ.\nތިމާވެށީގެ ހައްގުތަކަށް ވަކާލާތު ކުރައްވާ ބައެއް މީހުން ވަނީ އެމެޒޯންގައި ރިކޯޑު އަދަދަކަށް ހިނގާފައިވާ އަލިފާނުގެ ހާދިސާތައް އިތުރުވެފައިވަނީ ސަރުކާރުގެ އަމަލުތަކުގެ ސަބަބުން ކަމަށް ތުހުމަތުކޮށްފައެވެ. އެމީހުން ވަނީ އެމެޒޯންއިން ގަސްގަހާގެހި ކެނޑުމަށް ދަނޑުވެރިކަން ކުރާ ފަރާތްތަކާއި އެފަދަ އެހެން ފަރާތްތަކުން ހިތްވަރު ދިނުމުގެ ސަބަބުން ދަނޑުވެރިން ގަސްދުގައި އެސަރަހައްދުގައި ހުޅުޖަހަނީކަމަށްވެސް ތުހުމަތުކޮށްފައެވެ.


Chelsea aai Arsenal quarter ah, Inter kataifi | Mihaaru\nޗެލްސީ އާއި އާސެނަލް ކުއާޓާ އަށް، އިންޓަ ކަޓައިފި\n15 މާޗް 2019 - 08:532comments\nލަންޑަން (މާޗް 15) - ޔުރޮޕާ ލީގުގައި ރޭ ކުޅުނު މެޗުތަކުން މޮޅުވެ މުބާރާތުގެ ކުއާޓާ ފައިނަލުން ޗެލްސީ އާއި އާސެނަލް ޖާގަ ހޯދިއިރު، އިންޓަ މިލާން މުބާރާތުން ކަޓައިފި އެވެ.\nއާސެނަލް ވަނީ ފުރަތަމަ ލެގުގައި ބަލިވި ނަމަވެސް އަމިއްލަ ދަނޑުގައި ރޭ ފްރާންސްގެ ރެނެސް 3-0 އިން ބަލިކޮށްފަ އެވެ. ރަށުންބޭރުގައި ޗެލްސީ ކުޅުނު މެޗުން ޔޫކްރޭނުގެ ޑިނަމޯ ކިއޭވް އަތުން މޮޅުވީ 5-0 އިންނެވެ. އިންޓަ ކެޓީ އަމިއްލަ ދަނޑުގައި ޖަރުމަނުގެ އެއިންޓްރަކްޓް ފްރޭންކްފާޓް އަތުން 1-0 އިން ބަލިވުމުންނެވެ.\nފުރަތަަމަ ލެގުގައި މިދިޔަ ހަފްތާގައި ރެނެސް ދަނޑުގައި އާސެނަލް ބަލިވީ 3-1 އިންނެވެ. ރޭގެ މެޗުގައި އެ ޓީމުން ވަނީ ފުރަތަމަ މިނިޓުން ފެށިގެން ރެނެސް އަށް ޕްރެޝަރުކޮށްފަ އެވެ. އާސެނަލް ކުއާޓާ އަށް ދަތުރުކުރީ އެގްރިގޭޓަށް ބަލާއިރު 4-3 އިން ރެނެސްގެ މައްޗަށް ކުރިހޯދައިގެންނެވެ.\nއާސެނަލްގެ އެމިރޭޓްސް ސްޓޭޑިއަމްގައި ރޭ ކުޅުނު މެޗުގެ ފަސް ވަނަ މިނިޓްގައި އެ ޓީމަށް ލީޑުނަގައިދިނީ ގެބޮންގެ ފޯވާޑް ޕިއޭ އެމެރިކް އޮބާމަޔަން އެވެ. މެޗުގެ 15 ވަނަ މިނިޓްގައި އެއިންސްލީ މެއިޓްލަންޑް-ނައިލްސް އާސެނަލަށް ދެ ވަނަ ލަނޑެއް ޖަހައިދިންއިރު، ދެ ވަނަ ހާފްގައި އާސެނަލަށް ތިން ވަނަ ލަނޑު ކާމިޔާބުކޮށްދިނީ އޮބާމަޔަން އެވެ.\nރޭގެ މެޗަށް ފަހު އާސެނަލްގެ ކޯޗު އުނާއި އެމެރީ ބުނީ އޭނާގެ ޓީމުގެ ފަރާތުން ފެންނަ ރޫހަށް ބަލާއިރު މި މުބާރާތް އެ ޓީމަށް ކާމިޔާބު ކުރެވޭނެ ކަމަށް ގަބޫލުކުރާކަމަށެވެ. އެމެރީ ވަނީ ސެވިއްޔާ ގޮވައިގެން މި މުބާރާތް ތިން ފަހަރު ކާމިޔާބު ކޮށްފަ އެވެ.\nޑިނަމޯ ކިއޭވްގެ މައްޗަށް ދެ ލެގަށް ބަލާއިރު ޗެލްސީން ކުރިހޯދީ 8-0 ގެ އެގްރިގޭޓް ނަތީޖާ އަކުންނެވެ. ރޭގެ މެޗުގައި ޗެލްސީ އަށް ކުޅޭ ފްރާންސްގެ ފޯވާޑް އޮލިވިއޭ ޖިރޫ ވަނީ ހެޓްރިކެއް ހަދައިފަ އެވެ. އެ ޓީމުގެ އަނެއް ދެ ލަނޑު ޖެހީ ޒުވާން ކުޅުންތެރިޔާ ކަލުމް ހަޑްސަން އޮޑޯއި އާއި މާކޮސް އަލޮންސޯ އެވެ.\nޗެލްސީގެ ކޯޗު ސާރީ ބުނީ ކުއާޓާ ފައިނަލުގައި ވަކި ޓީމަކާ ކުޅެން ބޭނުން ނުވި ނަަމަވެސް އެންމެ ބޮޑަށް ހިތްހަމަ ޖެހޭނީ އޭނާ ކޯޗުކޮށްދިން ނަޕޯލީއާ މުބާރާތުގެ ފައިނަލުގައި ކުޅެން ޖެހިއްޖެ ނަމަ ކަމަށެވެ. ރޭ ދެ ވަނަ ލެގުގައި ޖަރުމަނުގެ އާރްބީ ލިޕްޒިގު އަތުން 3-1 އިން ބަލިވި ނަމަވެސް އެގްރިގޭޓުން 4-3 އިން ކުރިހޯދައިގެން ނަޕޯލީ ވަނީ ކުއާޓާ އަށް ދަތުރުކޮށްފަ އެވެ.\nމި ފަހަރުގެ ޔޫރޮޕާ ލީގުގައި އެންމެ ރަނގަޅު ކުޅުމެއް ދައްކަމުން އައި އިންޓަ ރޭ ކެޓީ އަމިއްލަ ދަނޑުގައި ބަލިވުމުންނެވެ. ފްރޭންކްފާޓަށް ރޭގެ މެޗުގައި ޖަހައިދިން ހަމައެކަނި ގޯލު މެޗުގެ ފަސް ވަނަ މިނިޓްގައި ކާމިޔާބުކުރީ ލޫކަ ޖޮވިޗް އެވެ.\nފްރޭންކްފާޓާއި އާސެނަލް، ޗެލްސީ އަދި ނަޕޯލީގެ އިތުރުން ދެން ކުއާޓާ އިން ފުރުސަތު ހޯދީ ބެންފީކާ، ވެލެންސިއާ، ވިޔަރެއާލް އަދި ސްލަވިއާ ޕްރާގް އެވެ.\nއިތުރު ލިޔުންތައް ޔޫރޮޕާ ލީގް އާސެނަލް ޗެލްސީ އިންޓަ މިލާން\nޗެލްސީ އާއި އާސެނަލް ފައިނަލަށް، އިންގްލެންޑަށް އީދެއް\nއާސެނަލަށް މޮޅެއް، ޗެލްސީ އެއްވަރު